އިލެކްޝަންސް ކޮމިޝަން (އީސީ) އިން އިންތިޚާބުތަކުގައި ބޭނުންކުރާ ވޯޓު ކަރުދާސްތަކުގައި އެއްޗަކުން ކުރަހައި ނުވަތަ ލިޔެފި ނަމަ، އެ ވޯޓު ކަރުދާހެއް ބާތިލްވާ ގޮތަށް އިންތިޚާބުތަކާ ބެހޭ...\nއިންތިޚާބުތަކުގައި ބޭނުންކުރާ ވޯޓު ކަރުދާސްތަކުގައި އެއްޗަކުން ކުރަހައިފި ނަމަ، އެ ވޯޓު ކަރުދާހެއް ބާތިލްވާން ޖެހޭނެ ކަމަށް ރައްޔިތުންގެ މަޖިލިހުގެ ގިނަ މެމްބަރުން މިއަދު...\nޕީޕީއެމްގެ ސެކްރެޓަރީ ޖެނެރަލަކަށް ޝަކީލް ހަމަޖައްސައިފި\nޕީޕީއެމްގެ ސެކްރެޓަރީ ޖެނެރަލް ކަމުގެ މަގާމަށް އިލެކްޝަންސް ކޮމިޝަން (އީސީ) ގެ ކުރީގެ މެމްބަރު މުހަންމަދު ޝަކީލް މިރޭ ހަމަޖައްސައިފި އެވެ.\nރިޔާސީ ކޮމިޝަންތަކުގެ ބިލާއި ޕެންޝަން ފައިސާ އިން ހައްޖަށް ދެވޭ ގޮތަށް ޕެންޝަން ގާނޫނަށް ހުށަހެޅި އިސްލާހު ފާސް ކުރަން ވޯޓަށް ނޭހީ ސަރުކާރު ކޯލިޝަންގެ ޕާޓީތަކުގެ ތެރެއިން ޖުމްހޫރީ...\nރިޔާސީ ކޮމިޝަންތަކުގެ ބިލާއި ޕެންޝަން ފައިސާ އިން ހައްޖަށް ދެވޭ ގޮތަށް ޕެންޝަން ގާނޫނަށް ހުށަހެޅި އިސްލާހު ފާސްކުރަން ބޭނުންވާ ގާނޫނީ އަދަދު ހަމަނުވެގެން ވޯޓަށް ނޭހި ރައްޔިތުންގެ...\nކޮރަޕްޝަންގެ މައްސަލަތަކާއި ގޮތް ނޭނގޭ މަރުތަކުގެ ހަގީގަތް ހޯދަން ރައީސް އިބްރާހިމް މުހައްމަދު ސޯލިހް އުފެއްދެވި ދެ ކޮމިޝަނަށް ބާރުތަކެއް ލިބޭ ގޮތަށް ރައްޔިތުންގެ މަޖިލިހަށް ހުށަހެޅި ބިލް ފާސްކުރަން މާދަމާ އޮންނަ މަޖިލިހުގެ ޖަލްސާގައި ވޯޓަށް އަހަން އެޖެންޑާކޮށްފި އެވެ.\nFebruary 01, 2019 32\nވެނެޒުއެލާގެ އިދިކޮޅު ލީޑަރު ސިފައިންނާ ބައްދަލުކޮށްފި\nކަރާކަސް (ޖެނުއަރީ 31) - ވެނެޒުއެލާގެ ސިފައިންނާ އެކު ސިއްރު ބައްދަލުވުންތަކެއް ބާއްވަމުންދާ ކަމަށް އެ ގައުމުގެ އިދިކޮޅު ލީޑަރު ހުއާން ގުއައިޑޯ ވިދާޅުވެއްޖެ އެވެ.\nވެނެޒުއެލާގެ އިދިކޮޅު ލީޑަރު ފުރުން މަނާކޮށްފި\nކަރާކަސް (ޖެނުއަރީ 30) - ވެނެޒުއެލާގެ އިދިކޮޅު ލީޑަރު ހުއާން ގުއައިޑޯ ގައުމުން ބޭރަށް ވަޑައިގަތުން މަނާކޮށް، އޭނާގެ ބޭންކް އެކައުންޓްތައް ހިފަހައްޓައިފި އެވެ.\nއިންތިޚާބާ ދިމާކޮށް ބަންގާޅުން އިދިކޮޅު މީހުން ހައްޔަރު\nޑާކާ (ޑިސެމްބަރު 26) - ކުރިއަށް އޮތް އާއްމު އިންތިޚާބާ ދިމާކޮށް ބަންގްލަދޭޝްގެ އިދިކޮޅު 10،500 އަށް ވުރެ ގިނަ އެކްޓިވިސްޓުން ފުލުހުން ހައްޔަރުކޮށްފައިވާ ކަމަށް އިދިކޮޅު ޕާޓީތަކުން ބުނެފި އެވެ.\nއެއްވުމަށް ނުކުތް ޖޭޕީގެ މެމްބަރުންނަށް ފިޔަވަޅު އަޅަނީ\nމިދިޔަ ހޮނިހިރު ދުވަހު ކުރީގެ ރައީސް އަބްދުﷲ ޔާމީން، ފުލުސް އޮފީހަށް ހާޒިރު ކުރާތީ އެމަނިކުފާނުގެ ސަޕޯޓަރުންނާ އެކު ޖުމްހޫރީ ޕާޓީގެ ތިން މެމްބަރަކު ތިއްބެވި މައްސަލަ އެ ޕާޓީން...\nކުރީގެ ރައީސް އަބްދުﷲ ޔާމީނާ ދެކޮޅަށް ބޮޑެތި ހިޔާނާތުގެ ތުހުމަތުތަކެއް އެމަނިކުފާނު މާދަމާ ފުލުސް ހާޒިރުކުރާތީ، އެކަމާ ދެކޮޅަށް ޕީޕީއެމްގެ ސަޕޯޓަރުން މިރޭ މަގުމައްޗަށް ނުކުމެއްޖެ...\nޕެންޝަން ފަންޑުގައި 11 ބިލިއަނަށްވުރެ ގިނަ ރުފިޔާ ހުރިއިރު، އެ ފައިސާ އިންވެސްޓް ކުރެވޭނެ މަގު ޕެންޝަން ގާނޫނުގެ ތެރެއިން އުފައްދައި، ރައްޔިތުން ބޭނުންވާ ބޮޑެތި ކަންކަމަށް ޕެންޝަން ފައިސާ ދެވޭނެ ގޮތް ހަދަން ރައްޔިތުންގެ މަޖިލީހުގެ ބައެއް މެމްބަރުން މިއަދު ގޮވާލައްވައިފި އެވެ.\nDecember 06, 2018 72\nދެ ކޮމިޝަނަށް ބާރު ދީފި ނަމަ، ކޯޓަށް ދާނަން: ޔާމީން\nރައީސް އިބްރާހިމް މުހައްމަދު ސޯލިހް އުފެއްދެވި ދެ ކޮމިޝަނަށް ގާނޫނަކުން ބޮޑެތި ބާރުތަކެއް ދިނުމަކީ ގާނޫނު އަސާސީއާ ޚިލާފް ކަމެއް ކަމަށާއި އެފަދަ ބާރުތަކެއް އެ ދެ ކޮމިޝަނަށް ދީފި ނަމަ، ސުޕްރީމް ކޯޓަށް ވަޑައިގަންނަވާނެ ކަމަށް ކުރީގެ ރައީސް އަބްދުﷲ ޔާމީން މިރޭ ވިދާޅުވެއްޖެ އެވެ.\nދެ ކޮމިޝަނަށް ބާރު ދިނުމާ ބެހޭ ބިލް ކޮމިޓީއަށް


ރާއްޖޭގެ ގިނަ ޒުވާނުން ވަޒީފާ އަދައެއް ނުކުރޭ، ތައުލީމް ހާސިލެއް ނުކުރޭ: ތަފާސް ހިސާބު – Dhen.mv\nރާއްޖޭގެ ގިނަ ޒުވާނުން ވަޒީފާ އަދައެއް ނުކުރޭ، ތައުލީމް ހާސިލެއް ނުކުރޭ: ތަފާސް ހިސާބު\nޢާލިމް އަބްދުއްލަތީފް October 23, 2020 - 5:35 pm\nނ،ވެލިދޫގައި ބޭއްވި ޒުވާނުންގެ ފޯރަމް\nރާއްޖޭގެ 51 އިންސައްތަ ޒުވާނުން އެއްވެސް ވަޒީފާއެއް އަދާ ކުރަމުން ނުދާ ކަމަށާއި އަދި ތައުލީމެއް ނުވަތަ ތަމްރީނެއް ވެސް ހާސިލު ކުރަމުން ނުދާ ކަމަށް ނޭޝަނަލް ބިއުރޯ އޮފް ސްޓެޓިކްޓިކްސްގެ ތަފާސް ހިސާބުތަކުން ދައްކައިފިއެވެ.\nޒުވާނުންގެ ދުވަހާ ގުޅިގެން ނޭޝަނަލް ބިއުރޯ އޮފް ސްޓެޓިކްޓިކްސްއިން ވަނީ ތަފާސް ހިސާބުތައް އާންމު ކޮށްފައެވެ. ޒުވާނުންގެ ގޮތުގައި ރާއްޖޭގެ ގާނޫނުގައި އޮންނަނީ 18 އަހަރާއި 35 އަހަރާއި ދެމެދުގެ މީހުންނެވެ.ރާއްޖޭގެ އާބާދީގެ 43 އިންސައްތަ އަކީ ޒުވާނުން ކަމަށް ތަފާސް ހިސާބުތަކުން ދައްކައެވެ. ތަފާސްހިސާބުން ދައްކާގޮތުގައި މިއަހަރަށް އަންދާޒާ ކުރެވޭ ރާއްޖޭގެ ޒުވާނުންގެ އާބާދީއަކީ 240،584 މީހުންނެވެ.\nރާއްޖޭގައި ވަޒީފާ އަދާ ނުކުރާ ޒުވާނުންގެ ތެރެއިން ގިނައީ އަންހެނުންނެވެ. އެގޮތުން 51 އިންސައްތަަ ޒުވާނުން ވަޒީފާ އަދާ ނުކުރާއިރު އޭގެ ތެރެއިން 41 އިންސައްތައަކީ އަންހެނުންނެވެ. އަދި ފިރިހެނުންގެ އިންސައްތަ އަކީ 15 އެވެ.\nތަފާސް ހިސާބުތަކުން ދައްކާ ގޮތުގައި ޒުވާނުންގެ ބޮޑު އިންސައްތަ އަކީ ލިޔަން ކިޔަން ދަންނަ މީހުންނެވެ. އެގޮތުން ދެ ޖިންސުގެ ވެސް 98 އިންސައްތަ ޒުވާނުންނަށް ލިޔަން ކިޔަން އެނގެއެވެ.\nއިނގިރޭސި ބަހުން ލިޔަން ކިޔަން ދަންނަނީ 78 އިންސައްތަ ފިރިހެނުންނާއި 74 އިންސައްތަ އަންހެނުންނެވެ.\nލަޅެ ޒުވަނުން ކިތަންމެ ވަރަކަށް ވެސް ގޭނިގެން ތައުލީމު ހާސިލުކުރެވުދަނެ. ވަޒީފަ އެއް ލިބިގެންތާ. މިސަރުކަރުންވެސް އެހެމް ސަރުކާރު ތަކެކޭ އެއްގޮތަށް ތައުލީމު ހާސިލުކޮށްގެން ޒުވަނުން ތިއްބާ ވަޒީފާ މިދެނީ ރުކެއް، ބުޑެއް ނޭންގޭ މުސްކުޅިންނަށްށް. ބަލާލަބަލަ. ސިއްހީ ވުޒާރާއަށް. މިނިސްޓަރުކަން އެދިނީ ދުވަހކުވެސް ސިއްހަތާ ބެހޭ ވުޒާރައެއްގަ ކުޅެފަހުރި މީހަކަށް ނޫން. ދެން ކީއްކުރާނީ. ޒުވަނުންގެ މަތި ނާޅުވާ. އަންނަ ސަރުކާރުތައް ވަޅޮލީ.\nސުމާގެ ޚާއްސަ ކުރެހުން: ކުލަ ފަންސުރުގެ ޖާދުލުން ކޮއްކޮއަށް ސިފަކޮށްދިނީ، ވަރަށް ދެކެން ބޭނުންވި ދުވަހެއް!\nކޮވިޑްގެ ދަތި ދުވަސްވަރު އެންމެ އިސްކޮށް މަސައްކަތްކުރާ އެއްބަޔަކީ ޒުވާނުން: މިނިސްޓަރ މަޙްލޫފު\nއިސްތަށިގަނޑު ސްޓައިލްކޮށްލައިދޭ ހިޕްސްޓަރ ޕޮމޭޑް ގަނެލަން މިހާރު މާފަސޭހަ ، ރަށްރަށުގެ އެޖެންޓުންނަށް ވުމުގެ ފުރުސަތު ވެސް\n7 ފެބްރުއަރީ އަކީ "ނުވާކަމެއް" ކަމަށް ހެދުމަކީ ބޮޑު ގެއްލުމެއް: ރައީސް ނަޝީދު\nއިޒްރޭލުގެ ޖަލެއްގައި 15 މަސް ވަންދެން ބަންދުކޮށްފައި ބެެހެއްޓުމަށްފަހު، ފަލަސްތީނުގެ ދަރިވަރަކު ދޫކޮށްލައިފި\nތިބާގެ ނަޒަރުގައި އެކުވެރިންނަކީ ކިހާ މުހިންމު ބައެއް؟\nޗައިނާ އަދި އިންޑިއާގެ ސަފީރުންނާ މިނިސްޓަރ ޝާހިދު ބައްދަލު ކުރައްވައިފި


Mesut Ozil | Mihaaru\nއޮޒިލާއި ކޮލަސިނަޗްގެ ސެކިއުރިޓީ ވަރުގަދަކޮށްފި\nލަންޑަން (އޮގަސްޓް 13) - އާސެނަލްގެ މެސުޓު އޮޒިލް އާއި ސީޑް ކޮލަސިނަޗަށް ހަމަލާދޭން މަސައްކަތްކުރި ދެ މީހެއްގެ މައްސަލަ ފުލުހުން ތަހުގީގު ކުރަމުންދަނިކޮށް އެ ދެ ކުޅުންތެރިންނަށް އިތުރު ހަމަލާތަކެއް ދޭނެކަމަށް ބުނެ އިންޒާރުތައް ދެމުން އަންނާތީ ލަންޑަނުގެ ފުލުހުން ދެ ކުޅުންތެރިންގެ ސެކިއުރިޓީ ވަރުގަދަކޮށްފި އެވެ.\nކެންޔާ ކުއްޖާ އަށް އޮޒިލްގެ ހާއްސަ ހަދިޔާއެއް!\nލަންޑަން (މާޗް 12) - އާސެނަލްގެ ތަރި މެސުތު އޮޒިލްގެ ނަން އަތުން ލިޔެފައިވާ ޖާޒީއެއް ލައިގެން ކެންޔާގެ މަގުމަތީގައި ފުޓްބޯޅަ ކުޅެން އުޅުނު ކުއްޖަކަށް އޮޒިިލް ޖާޒީ އާއި ބޫޓު ހަދިޔާކޮށްފި އެވެ.\nފެންވަރު ސާބިތުކޮށްދޭން އޮޒިލަށް ޗެލެންޖްކޮށްފި\nލަންޑަން (ފެބްރުއަރީ 21) - އަނިޔާ އާއި އެހެނިހެން ސަބަބުތަކާ ހުރެ ފޯމު ގެއްލިފައިހުރި އާސެނަލްގެ ތަރި މެސުޓް އޮޒިލް ފެންވަރު ސާބިތުކުރަން ޖެހޭކަމަށް ބުނެ އޭނާ އަށް އާސެނަލްގެ ކޯޗު އުނާއި އެމެރީ ޗެލެންޖުކޮށްފި އެެވެ.\nއޮޒިލް ވިއްކާލަން އާސެނަލްގެ ބޯޑުން ނިންމައިފި\nލަންޑަން (ފެބްރުއަރީ 11) - އާސެނަލަށް ކުޅެމުން އަންނަ ޖަރުމަނުގެ މިޑްފީލްޑަރު މެސުތު އޮޒިލް ވިއްކާލަން އެ ކްލަބުގެ ބޯޑުން ނިންމާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nއޮޒިލް ވިއްކާލާކަށް ނޫޅެން: އެމެރީ\nލަންޑަން (ޑިސެމްބަރު 22) - އާސެނަލުގެ ޖަރުމަނުގެ މިޑްފީލްޑަރު މެސުތު އޮޒިލް އަންނަ މަހު ހުޅުވޭ ޓްރާންސްފާ މާކެޓްގައި ވިއްކާލަން އުޅޭ ކަމަށް ދެކެވޭ ވާހަކަތަކުގައި ހަގީގަތެއް ނެތް ކަމަށް އާސެނަލްގެ ކޯޗު އުނާއި އެމެރީ ބުނެފި އެވެ.\nއޮޒިލަށް ހަފްތާއަކު އެއް މިލިއަން ޑޮލަރު ހުށަހެޅި!\nލަންޑަން (ނޮވެމްބަރު 14) - މި އަހަރުގެ ޖެނުއަރީ މަހުގެ ޓްރާންސްފާ މާކެޓްގައި އާސެނަލްގެ ތަރި މެސުޓް އޮޒިލް އަށް އޭޝިއާގެ ކްލަބަކުން ހަފްތާއަކު އެއް މިލިއަން ޑޮލަރުގެ މުސާރައެއް ހުށަހެޅި ކަމަށް އޮޒިލްގެ އޭޖެންޓް އެރުކޫތު ސޮގުތު ބުނެފި އެވެ.\nއޮޒިލްގެ ނިންމުމަށް އިހުތިރާމްކުރަންޖެހޭ: އެމެރީ\nލަންޑަން (އޮކްޓޫބަރު 22) - ގައުމީ ޓީމަށް ކުޅުން ހުއްޓާލަން ޖަރުމަނުގެ ތަރި މެސުޓް އޮޒިލް ނިންމި ނިންމުމަށް އެންމެން ވެސް އިހުތިރާމްކުރަން ޖެހޭ ކަމަށް އޭނާ ކުޅެމުން އަންނަ ކްލަބް އާސެނަލްގެ ކޯޗު އުނާއި އެމެރީ ބުނެފި އެވެ.\nއޮޒިލް މާފަށް އެދެން ޖެހޭ: ކޯޗު\nމިއުނިކް (އޮގަސްޓް 30) - ގައުމީ ޓީމަށް ކުޅުން ހުއްޓާލިއިރު ޖަރުމަނުގެ ތަރި މެސުޓް އޮޒިލް ދެއްކި ބައެއް ވާހަކަތަކާ ހެދި މީހުން އެ ގައުމާ މެދު ދެކޭގޮތް ބަދަލުވެފައިވާ ކަމަށާއި އެކަމަށް އޭނާ މައާފަށް އެދެން ޖެހޭނެ ކަމަށް ޖަރުމަނުގެ ކޯޗު ޔަކީމް ލޯ ބުނެފި އެވެ.\nއާސެނަލުން އޮޒިލް އަށް ހިމާޔަތްދޭނެ: އެމެރީ\nލަންޑަން (ޖުލައި 25) - ނަސްލީ ތަފާތު ކުރުންތަކާއި ޒާތީ ސަބަބުތަކަކާ ހުރެ ޖަރުމަނު ގައުމީ ޓީމަށް ދާދި ފަހުން ކުޅުން ހުއްޓާލި މިޑްފީލްޑަރު މެސުތު އޮޒިލް އަށް އޭނާގެ ކްލަބް އާސެނަލުން ފުރިހަމަ އަށް ހިމަޔާތް ދޭނެ ކަމަށް އެ ޓީމުގެ ކޯޗު އުނާއި އެމެރީ ބުނެފި އެވެ.\nއޮޒިލްގެ ނިންމުމަށް ޖަރުމަން ސަރުކާރުން އިހުތިރާމްކުރޭ\nމިއުނިކް (ޖުލައި 23) - ޖަރުމަން ސަޕޯޓަރުންނާއި މީޑިއާގެ ފާޑުކިއުން ވަރަށް ބޮޑަށް އަމާޒުވެފައިވާ މިޑްފީލްޑަރު މެސުތު އޮޒިލް އުމުރުން 29 އަހަރުގައި ގައުމީ ޓީމަށް ކުޅުން ހުއްޓާލިއިރު،...\nއޮޒިލް ގައުމީ ޓީމަށް ކުޅުން ހުއްޓާލައިފި\nލަންޑަން (ޖުލައި 23) - ޖަރުމަން ސަޕޯޓަރުންނާއި މީޑިއާގެ ފާޑުކިއުން ވަރަށް ބޮޑަށް އަމާޒުވެފައިވާ މިޑްފީލްޑަރު މެސުތު އޮޒިލް އުމުރުން 29 އަހަރުގައި ގައުމީ ޓީމަށް ކުޅުން ހުއްޓާލައިފި...\nއޮޒިލަށް އަމާޒުވަނީ ހައްގު ފާޑުކިޔުންތަކެއްތަ؟\nމި ފަހަރުގެ ވޯލްޑް ކަޕް ފުޓްބޯޅަ މުބާރާތުގެ ގްރޫޕް ސްޓޭޖުން އެންމެ ފަހުގެ ޗެމްޕިއަން ޖަރުމަނު ކެޓިއިރު، އެ ޓީމަށް މި ނާކާމިޔާބީ ދިމާވި ސަަބަބުތައް ދެނެގަންނާނެ ކަމަށް އެ ގައުމުގެ ފުޓްބޯޅަ އިދާރާއިން ވަނީ ބުނެފަ އެވެ. ފުރަތަމަ މަސައްކަތެއްގެ ގޮތުން ކޯޗު ޔަކީމް ލޯ މަގާމުގައި ބަހައްޓައި އޭނާއާ އެކު ކުރިއަށްދާން ނިންމި އެވެ. އެކަމަކު...\nލޯ އަށް ޕްރެޝަރު، އޮޒިލް އަށް ބޮޑެތި ފާޑުކިޔުންތަކެއް\nސޯޗީ، ރަޝިއާ (ޖޫން 23) - ވޯލްޑް ކަޕް ފުޓްބޯޅަ މުބާރާތުގައި އެންމެ ފަހުގެ ޗެމްޕިއަން ޖަރުމަނު ކުޅުނު ފުރަތަމަ މެޗުން ބަލިވުމާ އެކު އެ ޓީމުގެ ކޯޗު ޔަކީމް ލޯ އަށް ޕްރެޝަރު ބޮޑުވެފައިވާއިރު، އެ ޓީމުގެ ތަރި މެސުޓް އޮޒިލް ބޮޑެތި ފާޑުކިޔުންތަކާ ކުރިމަތިލާން ޖެހިއްޖެ އެވެ.\nވޯލްޑް ކަޕް: މުސްލިމް ކުޅުންތެރިންގެ ހާއްސަ ފަހަރެއް\nމި ފަހަރުގެ ވޯލްޑް ކަޕްގައި ފުރަތަމަ ފަހަރަށް އަރަބި ހަތަރު ގައުމަކުން ވާދަކުރާނެ އެވެ. ދުނިޔޭގެ ފުޓްބޯޅައިގައި މި ވަގުތު މުސްލިމް ކުޅުންތެރިން އަންނަނީ މުހިއްމު ރޯލުތައް އަދާކުރަމުންނެވެ. މި ފަހަރު ވޯލްޑް ކަޕްގައި މުސްލިމް ކުޅުންތެރިންގެ ނުފޫޒު ގަދަވާނެ ކަމަށް ބެލެވެ އެވެ. ކްލަބް ލެވެލްގައި ވެސް މަޝްހޫރު ޓީމުތަކުގައި އެ...\nއޮޒިލާއި ގުންޑޮގާން އަށް ފާޑުކިޔުން\nޔުނައިޓެޑަށް ނޫނެކޭ ބުނެ އޮޒިލް އާސެނަލްގައި މަޑުކޮށްފި\nލަންޑަން (ފެބްރުއަރީ 2) - ޖަރުމަނުގެ މިޑްފީލްޑަރު މެސުޓް އޮޒިލް އާސެނަލްގައި މަޑުކުރަން ނިންމީ މެންޗެސްޓާ ޔުނައިޓެޑުން ލިބުނު ބޮޑު ހުށަހެޅުމަށް ނޫނެކޭ ބުނުމަށް ފަހު ކަމަށް މީޑިއާ ރިޕޯޓްތައް ބުނެފި އެވެ.\nޖެނުއަަރީގައި އޮޒިލް އާއި ސަންޗޭޒް ނުވިއްކާނަން: ވެންގާ\nލަންޑަން (ނޮވެމްބަރު 29) - އަންނަ ޖެނުއަރީ މަހު ހުޅުވޭ ފިނި މޫސުމުގެ ޓްރާންސްފާ މާކެޓްގައި އާސެނަލްގެ ދެ ތަރިން ކަމަށްވާ މެސުޓް އޮޒިލް އާއި އަލެކްސިސް ސަންޗޭޒް ނުވިއްކާނެ ކަމަށް އެ ޓީމުގެ ކޯޗު އާސެން ވެންގާ ބުނެފި އެވެ.\nއޮޒިލަށް ބިޑްކުރުމުގައި ބާސެލޯނާގެ އެތެރޭގެ ކޯޅުމެއް\nބާސެލޯނާ (ނޮވެމްބަރު 24) - އާސެނަލަށް ކުޅޭ ޖަރުމަނުގެ ޕްލޭމޭކަރު މެސުޓް އޮޒިލް އަށް ބިޑް ކުރުމަށް ބާސެލޯނާގެ ކޯޗުންނާއި ބޯޑު މެމްބަރުންގެ މެދުގައި ހިޔާލު ތަފާތުވުންތަކެއް އުފެދިފައިވާ ކަމަށް މީޑިއާ ރިޕޯޓްތައް ބުނެފި އެވެ.\nއޮޒިލް އާސެނަލްގައި މަޑުކޮށްފާނެ: އޭޖެންޓް\nލަންޑަން (އޮކްޓޯބަރު 12) - މި ސީޒަނަށް ފަހު އާސެނަލް ދޫކޮށްލާނެ ކަމަށް ބެލެވިފައިވާ ޖަރުމަނުގެ މިޑްފީލްޑަރު މެސުޓް އޮޒިލް އެ ޓީމުގައި މަޑުކޮށްފާނެ ކަމަށް އޭނާގެ އޭޖެންޓް އާކުޓް ސޮގުޓް ބުނެފި އެވެ.


Inthihaabuge massala court ah vahdhaane kamuge ishaaraatheh PPM in dheefi | Mihaaru\nޚަބަރު / ކުރީގެ މެމްބަރު އަހުމަދު ނިހާން\nއިންތިހާބުގެ މައްސަލަ ކޯޓަށް ވައްދާނެ ކަމުގެ އިޝާރާތެއް ޕީޕީއެމުން ދީފި\nނިހާން ނޫސްވެރިންގެ ބައްދަލުވުމެއްގައި: ވިދާޅުވީ އެކަށީގެންވާ ހެކި ލިބިއްޖެ ނަމަ ރިޔާސީ އިންތިހާބުގެ މައްސަލަ ކޯޓަށް ނުވައްދާންވީ ސަބަބެއް ނެތް ކަމަށް -- މިހާރު ފައިލް ފޮޓޯ\nހަސަން މުހައްމަދު، މިހާރު\n02 އޮކްޓޯބަރ 2018 - 19:09\nނިމިދިޔަ ރިޔާސީ އިންތިހާބުގައި ޝައްކާއި ވަހުމް އުފެދޭ ބޮޑެތި މައްސަލަތައް ހުރި ކަމަށް ވިދާޅުވެ އިންތިހާބުގެ މައްސަލަ ކޯޓަށް ވައްދާނެ ކަމުގެ އިޝާރާތެއް ވެރިކަން ހިންގާ ޕީޕީއެމްގެ ވިލިމާލޭ ދާއިރާގެ މެންބަރު އަހުމަދު ނިހާން ހުސެއިން މަނިކު ދެއްވައިފި އެވެ.\nމިއަދު ޕީޕީއެމް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ނިހާން ވިދާޅުވީ މީގެ ކުރިން 2013 ގައި ބޭއްވި ރިޔާސީ އިންތިހާބުގައި މައްސަލަ އުފެދުމުން އެކަމަށް ވެސް ކޯޓުން ފަރުވާ ހޯދާފައިވާ ކަމަށެވެ.\n"އެއް ޕާޓީއަށް ވުރެ ގިނަ ޕާޓީ ބައިވެރިވާ ދެ އިންތިހާބެއް ރާއްޖޭގައި ބޭއްވި ނިމިއްޖެ. ދެ ވަނަ އިންތިހާބުގެ ތެރޭގައި ވެސް ޝައްކާއި ވަހުމްތައް އުފެދިގެން ދިޔަ މިންވަރުން އޭގެ ފަރުވާ ހޯދުމަށްޓަކައި ރާއްޖޭގެ ޝަރުއީ ނިޒާމުގެ އެންމެ މަތީ ގެތަކާ ހަމައަށް ދަތުރުކޮށް އެ ހައްލު ހޯދައިގެން ދިވެހި ރައްޔިތުން ވަނީ ދަތުރު ފަށައި ކާމިޔާބުކަމާއެކީ ކުރިއަށް ގޮސްފައި،" އޭނާ ވިދާޅުވި އެވެ.\n"މިއަދު، މީގެ 24 ގަޑިއިރު ކުރިއަށް، ހަމަ ގައިމު ވެސް 23 ސެޕްޓެމްބަރުގެ ފަހުން އިންތިހާއަށް ބޮޑެތި ޝައްކުތައް އުފެދޭ ވަރުގެ ވާހަކަތައް ފެންމަތިވެއްޖެ."\nވޯޓާމެދު ރައްޔިތުންނަށް ޝައްކު އުފެދޭ ކަމެއް ދިމާވެއްޖެ ނަމަ އެކަމެއް އޮޅުންފިލުވައިދިނުމަކީ ޕީޕީއެމްގެ ޒިންމާއެއް ކަމަށް ވެސް ނިހާން ވިދާޅުވި އެވެ. އަދި އެފަދަ މައްސަލަތަކުގައި ހައްލު ހޯދުމަށް "ދާން އޮތް ދިމާލަކަށް ދާންޖެހޭނެ" ކަމުގައި ވެސް ނިހާން ވިދާޅުވި އެވެ.\n"ހަމަ ގައިމު ވެސް ސިޔާސީ ޕާޓީއެއްގެ ގޮތުން ޕީޕީއެމް މީގެ ޒިންމާ ނަގަންޖެހޭނެ ރައްޔިތުންނަށް އެކަން އޮޅުންފިލުވައިދިނުމުގެ. ރައްޔިތުން ކުރަމުންދާ ޝަކުވާއެއް ނުވަތަ ހާއްސަކޮށް ޕީޕީއެމަށް ތާއީދު ކުރައްވާ މަސައްކަތުގައި ބައިވެރިވެވަޑައިގެންނެވި ރައްޔިތުން ޕީޕީއެމްގެ އޮފީހާ ހަމައަށް، ޕީޕީއެމްގެ ވެރިންނާ ހަމައަށް އަދި ޕީޕީއެމްގެ އަތޮޅުތަކުގެ ގޮފިތަކާ ހަމައަށް ގެނެސްދެއްވަމުން ގެންދަވާ މައްސަލަތަކުގަ ހުރި ސީރިއަސްކަން ރައްޔިތުންނަށްޓަކައި ވެސް އަޅުގަނޑުމެން އަޑުއަހާ އެކަމަށް ފަރުވާ ހޯދުމަށްޓަކައި ދާން އޮތް ދިމާލަކަށް ދާންޖެހޭނެ،" އޭނާ ވިދާޅުވި އެވެ.\nނިމިދިޔަ ރިޔާސީ އިންތިހާބުގެ އެއްވެސް މައްސަލައެއް ޕީޕީއެމްގެ ފަރާތުން ކޯޓަށް ހުށަހަޅުއްވާނެތޯ "މިހާރު" އިން ސުވާލު ކުރުމުން ނިހާން އެކަމަށް ސީދާ ޖަވާބެއް ނުދެއްވަ އެވެ. ނަމަވެސް މައްސަލައެއް އުޅޭ ކަމުގެ އެކަށީގެންވާ ހެކި ހޯދިއްޖެ ނަމަ ޕީޕީއެމުން ކޯޓަށް ދާނެ ކަމަށް އޭނާ ވިދާޅުވި އެވެ.\n"އެފަދަ މައްސަލައެއް، އެ ފެންވަރަށް އެ މިންވަރަށް، އަޅުގަނޑުމެންނަށް ސާބިތުކަމާއެކު ކަމާ ބެހޭ ފަރާތްތަކުން، ދައުވާތަކުން ނިމިއްޖެ ކަމަށްވާ ނަމަ ނުދާންވީ އެއްވެސް ސަބަބެއް ވިދާޅުވެލައްވާ ދިވެހި އެއްވެސް ރައްޔިތަކު،" ނިހާން ވިދާޅުވި އެވެ.\nޕީޕީއެމުން ރޭ ބޭއްވި މުޒާހާރާގައި ރައީސް ޔާމީން ވާހަކަފުޅު ދައްކަވަނީ: އިންތިހާބުގެ ނަތީޖާ ގަބޫލު ނުކުރައްވާ ކަމަށް ރޭ ވަނީ ރައީސް ވިދާޅުވެފައި -- ފޮޓޯ / މިހާރު\nޕީޕީއެމުން ރޭ ބޭއްވި މުޒާހަރާއެއްގައި ރައީސް އަބްދުﷲ ޔާމީން ވަނީ ރިޔާސީ އިންތިހާބުގެ ނަތީޖާ ގަބޫލު ނުކުރައްވާ ކަމަށް ވިދާޅުވެފަ އެވެ. އަދި އިލެކްޝަންސް ކޮމިޝަނާއި އެ ކޮމިޝަނުގެ ރައީސް އަހުމަދު ޝަރީފަށް ބަޔަކު ނުފޫޒު ފޯރުވާފައިވާ ކަމަށް ވެސް ރައީސް ވަނީ ވިދާޅުވެފަ އެވެ.\n"ހަގީގަތުގައި ވެސް ހިތާހިތާ ސުވާލު ކުރަން ޖެހޭ މިއީ ހަމަ އަސްލު ވެސް އަޅުގަނޑުމެންނަށް ލިބުނު ވޯޓު ހެއްޔޭ. މި ތަނުގައި މި އިވޭ ޝުއޫރަކީ މިއީ. ހަމަ ހަގީގަތުގައި ވެސް އަޅުގަނޑަށް ގަބޫލު ކުރެވޭ މި އަށް ވުރެ ގިނައިން އަޅުގަނޑަށް ވޯޓު ލިބޭނީ،" ރައީސް ވިދާޅުވި އެވެ.\nއިލެކްޝަންސް ކޮމިޝަނަށް އަދި އޭނާ އަށް އެއްވެސް ބައެއްގެ ނުފޫޒު ފޯރާފައިނުވާކަން ކޮމިޝަނުގެ ރައީސް ޝަރީފް ވަނީ ތަކުރާރުކޮށް ވިދާޅުވެފަ އެވެ. އަދި އިންތިހާބުގެ ނަތީޖާ ހުރިހާ ފަރާތްތަކަކުން ބަލައިގަތުމަށް ވެސް އޭނާ ވަނީ ގޮވާލައްވައިފަ އެވެ.\nއިލެކްޝަންސް ކޮމިޝަން ކުރީގެ މެމްބަރު އަހުމަދު ނިހާން އީސީގެ ރައީސް އަހުމަދު ޝަރީފް\n67 ކޮމެންޓް, 276 ރިއެކްޝަންސް\nކޮބާ އެއްކަލަ މަޖުބޫރުކޮއްގެން ބިރުދައްކައިގެން ވޯޓް ލެއްވި 96،000 މީހުން.؟ މުޒާހިރާއަކަ ނިކުންނަން 100 މީހުން ހަމަ ނުކުރެވޭ. ދެން ނިހާނުމެން ކޮން ކޮހެއް ތިގޮވަނީ. ބަލިވީމަ ބަލި ޤަބޫލުކުރަން ދަސްކޮށް ބަލަ.\nނިހާނުކަހަލަ ކަޑުކޮހުން ގޮވައިގެން އުޅުނީމަ އަބަދުވެސް ވާނީ ފޭލް. ބަލިވީމަ ބަލި ޤަބޫލުކުރަން ވެސް އެގޭ ބައެއްނުން. މިހާރު އެއުޅެނީ ޔާމީނު ބަލި ޤަބޫލުކޮށްގެން ރީއްޗަށް ހުއްޓައި ޔާމީނުގެ އަގު އެއަށްވުރެވެސް ބޮޑަށް ވައްޓާލަން.\nރަންކޮޅާ ހިމޭނުން ތިބޭ ނޫންނަމަ ދެއަތް އެކުގާ އަނގޮޓި އަޅުވާވަގުތު ގާތްވެދަނެ\nފުރަތަމަ 100 މީހުން ހަމަވޭތޯ އުޅެބަލަ!\nތި ދާތަނަކުން ނިންމާ ގޮތް އެއީ ހައްލުކަމުގައި ބަލައިގަނެ ހަޖަމު ވާނެބާ؟ އަނެއްކާ ފުރާޅުން ޓިނު ނަގައިގެން ހައްލު ހޯދަން މަސައްކަތް ކުރާނެބާ..\nރިޔާސީ އިންތިހާބްގައި ވަރަށް ގިނަކަންކަން ކޮށްފައިވާކަން މިހާރު މީޑިއާ މެދުވެރިކޮށް ސާފުވެއްޖެ. އެއީވެސް މިހާރުގެ ވެރިކަންކުރައްވާ ފަރާތްތަކުގެ ޕްރެސްތަކާއި ނޫސްބަޔާންތަކުން އަދި އުޅުއްވަވާގޮތުން. ކުރިން ރައްޔިތުންނަކަށް ނޭގެ ޕީޕީއެމް ދަފްތަރުގައި ތިބިބަޔަކު ދަފްތަރުންވަކިވެގެން ވޯޓްފޮށިތަކުގަ ތިބިކަމެއް. 300 އަނގޮނޓި ވަކިކަމަކަށް ރާއްޖެ އެތެރެކުރިކަމެއް. ޓެލެކަމް ބިލްޑިންގ އިން ވަކި ފަރާތްތަކެއްގެ ކޯލްތަކެއް ނެގިކަމެއް. މީ ހަމަ މައުސޫމްކަން.\nމިހާރު ތިތިބީ ހަތަރެއްކަން ހަމަވެފައި ؟ ދެން ކުރެވޭނެކަމެއްނެތް ؟\nކޯޓަށް ތިމައްސަލަބަލައިގަނެ ޔާމީންއެދޭގޮތަށް އިންތިހާބު ބާތިލްކޮށްފިއްޔާ ކޯޓުތައް އިތުރަށްބޭޒާރުވެ އިތުރު ހުތުރެއް ލިބޭނެ. ސަބަބަކީ ބާތިލްވޯޓާއި ވޯޓުނުލާމީހުންގެ ވޯޓުތައް އެއްކޮށް ޔާމީނަށްދިނަސް ޔާމީނު ނުހޮވޭނެތީ. ދެންއެބަކިޔާ އަނގޮޓިތަކެއްގެވާހަކަ. މިއީ އިންތިހާބުގެ ކުރިންއުފަންނުވާ ވާހަކައެއް. ދެންއޯކޭ، އެ އަނގޮޓިތައް ބޭނުންކުރަނީ ވޯޓުލާމރުކަޒުގެ އޮފިޝަލުންނޯ. އެކަމަކު އޮފިޝަލުންނަށްތިބީ ކޮންބައެއް؟؟ ހުސްޕީޕީކުދިންދޯ؟\nކަލޭ ރަށަށްދޭބަލަ. ކޯޓައް އެއްޗިހި ވައްދަން.\nގިިޔާމަތާ ޖެހެންދެކަ އޮންނަން ޖެހޭ ވެރިކަމެއް ދަމަހައްޓަން ޖެހޭނެތާ، އަނބިދަރިން ނަށް ދައްކާނެ މޫނެއް ނެތީ ވެރިކަމަކީ މައިން ބަފައިންގެ ތަރިކަ މުދާ ވިއްޔާ.


SunOnline: Eriksen enburi gaumee team ah\nއެރިކްސަން އެނބުރި ގައުމީ ޓީމަށް\nޝައިހާން ޒަރީރު 27 Mar 2022, 17:13\nޑެންމާކަށް ކުޅޭ އެރިކްސަން\nމިދިޔަ އަހަރުގެ ޔޫރޯ ފުޓްބޯޅަ މުބާރާތުގެ މެޗެއްގެ ތެރެއިން ހިތްހުއްޓިގެން ދަނޑުން ބޭލި ކްރިސްޓިއަން އެރިކްސަން ދުވަސް ކޮޅެއްގެ މެދު ކެނޑުމަކަށްފަހު ޑެންމާކުގެ ގައުމީ ޓީމަށް ކުޅެން ފަށައިފިއެވެ.\nއޭނާގެ ހިތް ހުއްޓިފައިވަނީ ޔޫރޯ މުބާރާތުގެ ފުރަތަމަ މެޗުގައި ފިންލޭންޑްއާ ދެކޮޅަށް ކުޅުނު މެޗުގެ ތެރެއިންނެވެ. އޭނާ ގައުމީ ޓީމަށް ކުޅެން ފަށާފައި މި ވަނީ ހާދިސާ ހިނގިތާ 287 ދުވަސް ފަހުންނެވެ.\nރޭ ޑެންމާކުން ނެދަލޭންޑްސްއާ ދެކޮޅަށް ކުޅުނު މެޗުގައި އެރިކްސަން ކުޅެން ނިކުތީ ބަދަލު ކުޅުންތެރިއެއްގެ ގޮތުގައެވެ.\nރޭގެ މެޗުގެ 16 ވަނަ މިނެޓުގައި ނެދަލޭންޑްސްއިން ވަނީ ލަނޑު ޖަހައި ލީޑު ނަގާފައެވެ. މި ލަނޑު އެ ޓީމަށް ކާމިޔާބުކޮށްދިނީ ސްޓީވެން ބާގްވައިންއެވެ. އޭގެ ހަަތަރު މިނެޓު ފަހުން ޑެންމާކުން ނަތީޖާ ހަމަހަމަކުރީ ޔަނިކް ވެސްޓެގާޑް ކާމިޔާބުކޮށްދިން ލަނޑުންނެވެ.\nޑެންމާކުން ނަތީޖާ ހަމަހަމަކުރިތާ ނުވަ މިނެޓު ފަހުން، މެޗުގެ 29 ވަނަ މިނެޓުގައި ނެދަލޭންޑްސްއަށް ލީޑު ނަގައިދިނީ ނޭތަން އަކޭއެވެ. ފުރަތަމަ ހާފު ނިމުމުގެ ކުރިން ނެދަލޭންޑްސް އިން ނަތީޖާ ފުޅާ ކުރީ މެޗުގެ 38 ވަނަ މިނެޓުގައި ލިބުނު ޕެނަލްޓީއަކުން މެމްފިސް ޑިޕާއީއެވެ.\nއެރިކްސަން ކުޅެން ނިކުމެފައިވަނީ މެޗުގެ 46 ވަނަ މިނެޓުގައެވެ. ކުޅެން އަރައި ދެ މިނެޓުގެ ތެރޭގައި ލަނޑެއްޖަހައި އެރިކްސަން ވަނީ ޑެންމާކަށް ނަތީޖާގެ ފަރަގު ކުޑަކޮށްދީފައެވެ. ނަމަވެސް މެޗުގެ 71 ވަނަ މިނެޓުގައި ބާގްވައިން ވަނީ ނެދަލޭންޑްސްގެ ހަތަރު ވަނަ ލަނޑު ޖަހައިދީފައެވެ. މެޗުން ޑެންމާކު ބަލިވެފައިވަނީ 4-2 ގެ ނަތީޖާއަކުންނެވެ.\nނެދަލޭންޑްސް ކޯޗުކަމާ އަލުން ކޫމަން ހަވާލު ވަނީ\nނެދަލޭންޑްސްގެ ގައުމީ ޓީމުގެ ކޯޗު ކެންސަރަށް ފަރުވާ ހޯދަނީ


Gulhifalhu hikkaa sarahahdhun 6,000 flat ah bin kanda alhan hushahalhaifi | Mihaaru\nގުޅިފަޅު ހިއްކާ ސަރަހައްދުން 6،000 ފްލެޓަށް ބިމެއް ކަނޑައަޅަން ކޮމިޓީން ހުށަހަޅައިފި\nގުޅީފަޅު ހިއްކަމުންދާ ސަރަހައްދު: އެތަނުން މަދުވެގެން 6،000 ފްލެޓަށް ބިން ކަނޑައަޅަން ކޮމެޓީން ވަނީ ހުށަހަޅާފައިި\n17 ޖޫން 2020 - 13:31\nގުޅީފަޅުގައި މިހާރު ހިއްކަމުން ދަނީ މާލޭގެ ވިޔަފާރި ބަނދަރު އެ ރަށަށް ބަދަލު ކުރަން ބޭނުންވާ ސަރަހައްދެވެ. އެކަމަކު އެ ތަން ހިއްކަމުންދާ ގޮތުން ވިލިމާލޭގެ ފަރަށް ގެއްލުންވާތީ، އެ މައްސަލަ މަޖިލީހުގެ އެންވަޔަރްމަންޓް އެންޑް ކްލައިމެޓް ޗޭންޖް ކޮމިޓީން ދިޔައީ ބަލަމުންނެވެ. އެންވަޔަރްމެންޓަލް ޕްރޮޓެކްޝަން އޭޖެންސީ (އީޕީއޭ) އިން ބުނެފައި ވަނީ އެ މަޝްރޫއުގެ ކަންކަން ގާތުން ބަލަމުންދާ ކަމަށާއި މަޝްރޫއު ހުއްޓުވަންޖެހޭ ސަބަބެއް އަދި ނެތް ކަމަށެވެ.\nއެ މައްސަލަ ބެލުމަށް ފަހު، އެންވަޔަރްމަންޓް ކޮމިޓީން ފާސްކުރި ރިޕޯޓުގައި ސަރުކާރަށް ހުށަހެޅި ކަންކަމުގެ ތެރޭގައި ވަނީ އެއީ ތިމާވެށްޓަށް ބޮޑު ބަދަލެއް އަންނާނެ މަޝްރޫއުއެއް ކަމަށް ވާތީ، އިޖުތިމާއީ އަދި އިގްތިސާދީ ފައިދާ އިތުރު ކުރުން މުހިންމު ކަމަށެވެ. މާލެ އަކީ ތޮއްޖެހިފައިވާ ސަރަހައްދަކަށް ވާތީ، ގުޅިފަޅު ހިއްކާ ސަރަހައްދު އިގްތިސާދީ ކަންކަމަށް އެކަނި ޚާއްސަ ކުރުމުގެ ބަދަލުގައި އެ ބިމުގެ 15 ޕަސެންޓު ދިރިއުޅުމުގެ ބޭނުމަށް ދޫކުރާ ގޮތަށް ހަމަޖައްސައި، މަދުވެގެން 6،000 ހައުސިން ޔުނިޓު އިމާރާތް ކުރެވޭ ވަރުގެ ބިމެއް ކަނޑައަޅަން ކޮމިޓީން ވަނީ ހުށަހަޅައިފަ އެވެ.\nތިމާވެއްޓަށް ލިބޭ ގެއްލުންތައް ކުޑަ ކުރުމަށްޓަކައި އީޕީއޭގެ ފިޔަވަޅުތައް، ގުޅިފަޅުގެ މަޝްރޫއު ހިންގާ ފަރާތުން އަޅަމުން ގެންދިއުމަށާއި އެކަންކަން ހިނގާ ގޮތް ބެލުމަށްޓަކައި ކަމާބެހޭ ފަރާތްތައް ހިމެނޭ ވަގުތީ ކޮމިޓީއެއް އެކުލަވާލައި، ހަފުތާއަކު އެއްފަހަރު ބައްދަލުވުންތައް ބާއްވަން ވެސް ހުށަހަޅާފައިވެ އެވެ. ވިލިމާލޭ ފަރަށް ލިބޭ ގެއްލުންތައް ކޮންމެ ދުވަހަކު ބަލައި، އާންމު ކުރުމަށާއި އެކަމާބެހޭ ރިޕޯޓެއް ކޮންމެ ހަފުތާއަކު އީޕީއޭއިން އާންމު ކުރުމާއި އެކަމާ ބެހޭ މައުލޫމާތު މީޑިއާ މެދުވެރިކޮށް އާންމުކުރުން ވެސް ކޮމިޓީގެ ހުށަހެޅުންތަކުގެ ތެރޭގައި ހިމެނެ އެވެ.\nމާލެ އަކީ ތޮއްޖެހިފައިވާ ސަރަހައްދަކަށް ވާތީ، ގުޅިފަޅު ހިއްކާ ސަރަހައްދު އިގްތިސާދީ ކަންކަމަށް އެކަނި ޚާއްސަ ކުރުމުގެ ބަދަލުގައި އެ ބިމުގެ 15 ޕަސެންޓު ދިރިއުޅުމުގެ ބޭނުމަށް ދޫކުރާ ގޮތަށް ހަމަޖައްސައި، މަދުވެގެން 6،000 ހައުސިން ޔުނިޓު އިމާރާތް ކުރެވޭ ވަރުގެ ބިމެއް ކަނޑައަޅަން ކޮމިޓީން ވަނީ ހުށަހަޅައިފަ އެވެ.\nމީގެ އިތުރުން، ދިޔަވަރު ބޮޑުވާ ދުވަސްވަރު ބިން ހިއްކުމުގެ މަސައްކަތް މަޑުޖައްސާލުމަކީ ވެސް ތިމާވެއްޓާ ބެހޭ ކޮމިޓީގެ އެއް ހުށަހެޅުމެކެވެ. އެ މަޝްރޫއާ ގުޅޭ ކަންބޮޑުވުމެއް އޮތް ނަމަ، އެކަން ފަސޭހައިން ކަމާބެހޭ އިދާރާތަކަށް ހުށަހެޅޭނެ ނިޒާމެއް ގާއިމް ކުރަން ސަރުކާރަށް ހުށަހަޅަން ވެސް ކޮމިޓީގެ ރިޕޯޓުގައިވެ އެވެ.\nކުރިއަށް އޮތް ތަނުގައި އެފަދަ މަޝްރޫއުތައް ހިންގުމުގައި، ބައެއް ކަންކަން ކުރުމަށް ވެސް ކޮމިޓީން ހުށަހަޅާފައިވެ އެވެ. އޭގެ ތެރޭގައި، ރާއްޖޭގައި އެންމެ ފުންކޮށް ހިއްކޭނެ މިންވަރުގެ ތްރެޝް ހޯލްޑެއް ސަރުކާރުން ކަނޑައެޅުމާއި މަޝްރޫއުތަކަށް ބަޖެޓު ކަނޑައެޅުމުގައި ތިމާވެށީގެ ރައްކާތެރިކަމަށް ބަޖެޓު ހަމަޖެހިފައިވާ ކަން ކަށަވަރު ނުވާ ނަމަ، އެ މަޝްރޫއު ކުރިއަށް ގެންދަން ހުއްދަ ނުދިނުމަށް ހުށަހަޅާފައިވެ އެވެ. އީއައިއޭ އަށް އަމަލު ނުކުރާ ނަމަ، އެކަށީގެންވާ ފިޔަވަޅު އެޅުމާއި އީޕީއޭއަށް މިނިވަން މުއައްސަސާއެއްގެ ހައިސިއްޔަތު ދޭން ވެސް ކޮމިޓީން ހުށަހަޅާފައިވެ އެވެ.\nގުޅިފަޅު ހިއްކާ ސަރަހައްދުން ދިރިއުޅުމުގެ ބޭނުމަށް ސަރަހައްދެއް ޚާއްސަކުރަން ކޮމިޓީން ހުށަހެޅިއިރު، މަޖިލީހުގެ ރައީސް މުހައްމަދު ނަޝީދު ވެސް ވަނީ މާލެ ސަރަހައްދު އިތުރަށް ހިއްކަން ޖެހޭނީ ދިރިއުޅުމުގެ ބޭނުމަށާއި ބޯހިޔާވަހި ކަމަށް އެކަނި ކަމަށް ވިދާޅުވެފަ އެވެ. ނަޝީދު އެގޮތަށް ވިދާޅުވީ ވެސް ގުޅިފަޅު ހިއްކުމުގެ މަޝްރޫއުއާ ގުޅޭ ކަންބޮޑުވުންތައް މަޖިލީހުން ބަލަމުން ގެންދަނިކޮށެވެ.\nތިމާވެށި ރައްޔިތުންގެ މަޖިލިސް ބޯހިޔާވަހިކަން ގުޅިފަޅު ހައުސިން ޔުނިޓް ކ. ގުޅި އީޕީއޭ\n49 ކޮމެންޓް, 67 ރިއެކްޝަންސް\nމާލޭގެ ރަޔޔިތުން އެކަނި ބިން ދޫކުރުމާ ދެކޮޅު. ޙަމަހަމަ ވާން ޖެހޭނެ.\nތިބޭފުޅާގެ ރަށުން ތިބޭފުޅާއަށް ބިންލިބިގެން ނުވާނެ ހަ މަ ހަ މަ ވާންޖިހޭނެ.\nބިންދެއްވާ،! އަނެއްތިއުޅެނީ ތޮއްޖައްސަން އަތޮޅުތަކުގައި ތިބެއްވި ބޭފުޅުން ގެނެސް !ކީހާ ދެރަކަމެއް މާލާ ގެ ރަތްޔަތުން އަނެއްކާވެސް ބިކަ ޖައްސާ ކުޑަތަންކޮޅުގަ އުމުރު ހުސްވަންދެން އުޅެންޖެހިފަ، މާލޭ ރަަޔްޔަތުންނައް ހައްގުވާނީ ބިން ފްލެޓެއްނުން، ފްލެޓަކީ ވަގުތީ ހައްލެއް\nބަންގާޅީންނަށް ބޭނުންވާ 600 ފްލެޓް ދެނޯ\nސަރވޭކޮށްފަ ހަފްތާއަކު އެއްފަހަރު ރިޕޯޓްނެރެން އަނެއްކާ ކާކަށް ފައިސާގަޑެއްކާންދޭން މިއުޅެނީ. ކުރާނީ އައުޓްސޯސް ރިޕޯޓް ހަދާނީ ތަނުގަ އުޅޭ މީހުންނާއި ގުޅިފަތިބިމ މީހުން. ނަސީބެއްނު ދުވާލަކުއެއްފަހަރު ރިޕޯޓް ހަދަން ނުޖެހުނުކަން އަދި ކޮބާ މިގޮތަކުރިޔަށް އޮތްތާ ފައިސާކާންދޭ ގޮތަށް ހެދު މަށް ތައްޔާރުވަނީ ކުރިޔަށް އޮތް ޕީއެސްއައިޕީ ކޮން މެ ފަޅުހިއްކާ ޕްރޮޖެކްޓަކުން އެއީ އެކަ މަށް ހާއްސަކޮށް ފައިސާބަޖެޓްކޮށްގެން\nމާލޭ މީހުންގެ ފައިސާއިން ތިތަން ހިއްކަންވާނީ ،\nއުހުނ. އަޅުގަނޑު އެދެނީ އެރަށަށް މަޖިލީސް ބަދަލުކުރުން، މެންބަލުންނަށް ދިރި އުޅެވޭގޮތަށް. ކޮންމެހެން އާންމު ރައްޔިތުން ސިއްޙީ ނުރައްކަލަކަށް ހުށަހަޅުއްވާނެ ކަމެއް ނެތް.\nތި ތާ އެޔާޕޯޓް އަޅާފަ ޖީއެމް އާރު ގެނޭ...\n6000 ފްލެޓް އެއީ ބަންގާޅީންނަށް ދޭން ބޭނުންވާ ޢަދަދު\nއަންނި ބިންތު އީވާ\nއަހަރެން އަޑުއެހީ ގައިމު ޖަޒީރާ ރާއްޖެގެވާހަކަ! ބިންވެރިކުރާވާހަކަ! ކޮތަރު ކޮށްޓަށް ނުލާނެވާހަކަ! ގިނަ ރަށްތަކުގަ އާބާދުކުރާ ރަށްވެހި ރާއްޖެއެއްގެވާހަކަ!\nއަތޮޅުތަކުގެ ދާއިރާތަކައް ހޮވާފަ ތިބި މެމްބަރުން އެތިބީ ކިހިނެއްވެފަ..އެމީހުންގެބޭނުމަކީ ކޮބާ


ޤިޔާމަތް ކައިރިވުމުގެ ޢަލާމާތްތަކުގެ ތެރެއިން ބާޒާރުތައް ކައިރިވުން! ބާޒާރު މިހާރު އޮތީ ޖީބުގަ!: ޝައިޚް ޝުޢައިބް ނާޒިމް – ދިވެހި ނޫސް\nHome ⁄ ދީން ⁄ ޤިޔާމަތް ކައިރިވުމުގެ ޢަލާމާތްތަކުގެ ތެރެއިން ބާޒާރުތައް ކައިރިވުން! ބާޒާރު މިހާރު އޮތީ ޖީބުގަ!: ޝައިޚް ޝުޢައިބް ނާޒިމް\n–ޝައިޚް ޝުޢައިބް ނާޒިމް މިފަދަ ކޮންމެ ކަމެއްވެސް ހިނގާނެއެވެ! ޢަލާމާތްތައް ފައުޅުވާނެއެވެ! އެއީ ހުއްތުވޭނެ ކަންކަމެއް ނޫނެވެ. މީސްތަކުންނަސް އޮތީ މިފަދަ ކޮންމެ ކަމަކަށް ވިސްނައި މިފަދަ ޒަމާނެއްގައި ޝައިޠޯނާ ޙަރަކާތްތެރިވާނެ މިންވަރަށް ވިސްނައި ހޭލުންތެރިވުމެވެ. ޝައިޠޯނާގެ ދަންތުރައިގައި ނުޖެހި ތިމާގެ ޢަމަލުތައް ހެޔޮ ގޮތުގައި ބަހައްޓައި ސުވަރުގެ ލިބިގަތުމްށް ގަދައަޅައި މަސައްކަތްކުރުމެވެ.


ކޯވިޑް19 އަށް ކާމިޔާބު ވެކްސިނެއް އުދެއްދިކަން ރަޝިޔާގެ ރައީސް އިއުލާން ކޮށްފި! | Sandhaanu\nކޯވިޑް19 އަށް ކާމިޔާބު ވެކްސިނެއް އުދެއްދިކަން ރަޝިޔާގެ ރައީސް އިއުލާން ކޮށްފި!\nއޯގަސްޓް 11, 2020\nރަޝިޔާގެ މޮސްކޯގާ ހުންނަ ގަމަލެޔާ އިންސްޓިޓިއުޓުން ކޮވިޑް19 އަށް ކާމިޔާބު ވެކްސިނެއް އުފައްދާފައިވާކަމަށް ރަޝިޔާގެ ރައީސް ވްލަމިޑިރް ޕުޓިން ރަޝިޔާގެ ސްޓޭތް ޓީވީ ޗެނަލްގައި އިއުލާން ކުރައްވައިފިއެވެ.\nޕުޓިން މިކަން އިއުލާން ކޮށްފައިވަނީ ކެބިނެޓް މިނިސްޓަރުންނާއި އެކު އޮތް ޕްރެސް ކޮންފަރެންސް އެއްގައެވެ. މި ވެކްސިން ޓެސްޓް ކުރުމުގެ ހުރިހާ މަރުހަލާއެއް ނިންމާ، ވެކްސިން ކާމިޔާބު ކަން ޔަޤީން ކުރެވިފައިވާ ކަމަށް އޭނާ ވަނީ ބުނެފައެވެ.\n“A vaccine against corona virus has been registered for the first time in the world this morning”\n“so we are the first to have registered. I hope our foreign colleagues, work will move as well, andalot of products will appear on an international market that could be used.”\nޕުޓިންގެ އަންހެން ދަރިކަނބަލަކު ވެސް ވެކްސިން ނަގާފައިވާ ކަމަށް އޭނާ ވަނީ ހާމަކޮށްފައެވެ. ވެކްސިން ޖެހުމަށްފަހު ކޮންމެސް ވަރަކަށް ހުން އައި ނަމަވެސް ވެކްސިންގެ އިތުރު ސައިޑް އިފެކްޓް އެއް ނުފެންނަ ކަމަށް އޭނާ ބުންޏެވެ.\nރަޝިޔާގެ މިވެކްސިންގެ ރައްކާތެރިކަމާ ބެހޭގޮތުން ގިނަ ބަޔަކު ސުވާލު އުފައްދަމުން އެބަ ދެއެވެ. ރަޝިޔާއިން ވެކްސިންއާއި ބެހޭގޮތުން ގޮތުން އެއްވެސް ސައިންޓިފިކް މައުލޫމާތެއް މިހާތަނަށް އާއްމު ކޮށްފައި ނުވާ ކަމަށް ސީއެންއެން އިންވެސް ވަނީ ރިޕޯޓްކޮށް، އެކަމާއި ބެހޭ ގޮތުން ސުވާލު އުފައްދައިފައެވެ. ބައެއް ފަރާތްތަކުން ވަނީ ސިޔާސީ ބޭނުމެއްގައި ވެކްސިންގެ ޕްރޮސެސް އަވަސްކޮށްފައިވާ ކަމަށް ތުހުމަތު ކޮށްފައެވެ.\nމޫސާ މުހައްމަދު އޯގަސްޓް 11, 2020 At 8:20 ޕމ\nޕުޓިން އަށް އައްސަރިބަހާއި ސާބަސް. މިއަދު މުޅިދުނިޔެ ވަނީ ހުއްޓުމަކަށް އައިސް ބަޑަށް ޖެހުމުގެ މަގުމަތީގައި. ރަޝިއާއިން ތިހޯދިކުރިއެރުމަށް މަރުޙަބާ!\nމުޙައްމަދު ޒާހިރުް އޯގަސްޓް 12, 2020 At 10:33 ޕމ\nތިއެތި ޑަބުލިޔޫ އެޗް އޯ އިން ގަބޫލެއްނުކުރާނެ. އެވެރިން އެތިބީ އީޔޫ ގައުމުތަކުން ޔޫއެސްޑީ 8 ބިލިއަން ހޯދައިގެން އެވެރިން ބައިވެރިވާ ފާމަސޫޓިކަލް ކޮމްޕެނީތަކުން ތި ވެކްސިންހޯދަން. ހޯދީމާ އަވަހަށް އޯކޭ ދޭން. އެމެރިކާއިން ބުނީމާ އެވެރިން ވަރަށް އޯކޭވާނެ. ދެން ހަމަ މުޅިދުނިޔެ މިއޮތީ ކަރަޕްޝަނަށް ހުޅުވުނު ދޮރު ފުޅާވެގެންގޮސް ޖައްވު ފަހަނަ އަޅާގޮސްފަ. ދެން ކީއްތޯކުރާނީ. ޕުޓިންގެ ވެކްސިން ކާމިޔާބު ކަމަށް ނިންމާ ރާއްޖެއަށްވެސް ތި ވެކްސިން ގެނެސްދީ.


Thafaathu boduvee amilla mistake in: Coach\nތަފާތު ބޮޑުކޮށް ބަލިވީ އަމިއްލަ މިސްޓޭކުން: ކޯޗު\nއަފްގާނިސްތާން އަތުން ފުރަތަމަ ފަހަރަށް މިއަދު ބަލިވިއިރު ތަފާތު ބޮޑުވީ ރާއްޖެ ބަލިވެ ގްރޫޕުގެ އެއްވަނަ މަގާމު ގެއްލުނީ އަމިއްލަ މިސްޓޭކުން ކަމަށް ގައުމީ ކޯޗު ރިކީ ހާބަޓް ބުނެފި އެވެ.\nމެޗަށް ފަހު ވާހަކަ ދައްކަމުން ކޯޗު ބުނީ ކީޕަރު އިމްރާން މުހައްމަދަށް ވެސް މެޗުގައި ގޯސްތަކެއް ހެދުނު ކަމަށާއި މެޗުގައި ސީނިއާ ބައެއް ކުޅުންތެރިން ބޭނުން ނުކުރަން އޭނާ ނިންމީ ސެމީ ފައިނަލް މެޗު ކުރިއަށް އޮތުމުން ކަަމަށެވެ.\n"އަފްގާނިސްތާނަކީ އަހަރުމެންނަށް ވުރެ މާޕްރޮފެޝަނަލް ކުޅުންތެރިން ތިބި ގައުމެއް. ދުނިޔޭގެ އެތަން މިތަނުގައި އެމީހުން ކުޅޭ. ޕްރޮފެޝަނަލް ލީގުތަކުގައި ކުޅޭ ކުޅުންތެރިން ގިނައީ. ރާއްޖޭގައި އަޝްފާގް އެކަނިހެން ބޭރުގައި ދުވަސްކޮޅެއް ވަންދެން ވެސް މި ކުޅުނީ. މި ތަފާތު މެޗުގައި ފެނުނު،" ކޯޗު ބުންޏެވެ.\nނަމަވެސް އޭނާ ބުނީ ސެމީ ފައިނަލަށް ޓީމު ތައްޔާރުވާނެ ކަމަށާއި 1.5 ބިލިއަން މީހުން އުޅޭ އިންޑިޔާ މެޗަށް ވަރަށް ބޮޑަށް ތައްޔާރުވާން ޖެހޭނެ ކަމަށެވެ.\n"އަހަރެން ޓީމުގައި ގިނައިން މިތިބީ ވަރަށް ޒުވާން ކުޅުންތެރިން. މި ކުޅުންތެރިން މަޑުމަޑުން މި ފަދަ މެޗުތަކަށް ހޭނެމުންދާނެ. މިއަދުގެ ޕްރެޝަރާއި ހުރިހާ ކަމެއް ގޯސްކޮށް ދިޔައިމަ އެއީ އެމީހުންނަށް މުޅިން އާތަޖުރިބާ އެއް. ނަމަވެސް ޓީމު ތައްޔާރުވާނެ އިންޑިޔާ މެޗަށް. އަހަރުމެން އުއްމީދު އެބައޮތް،" ކޯޗު ބުންޏެވެ.\nސެމީ ފައިނަލުގައި ރާއްޖެ އާއި އިންޑިޔާ މެޗު ކުޅޭނީ ބުރާސްފަތި ދުވަހު ހަވީރު އެވެ.


ކުޑަފަރިން މަނަދޫ އަށް ގެންދިއުމަށްފަހު މާލެ ގެނައި ބަލިމީހަކު ކޮވިޑަށް ޕޮޒިޓިވް ވެއްޖެ | Sandhaanu\nކުޑަފަރިން މަނަދޫ އަށް ގެންދިއުމަށްފަހު މާލެ ގެނައި ބަލިމީހަކު ކޮވިޑަށް ޕޮޒިޓިވް ވެއްޖެ\nނ އަތޮޅު ކުޑަފަރީން އެ އަތޮޅު ވެރިކަން ކުރާރަށް މަނަދޫ އަށް ގެންދިއުމަށްފަހު މާލެ ގެނައި އުމުރުން ދުވަސްވީ ބަލި މީހަކު ކޮވިޑް -19 އަށް ޕޮސިޓިވް ވެއްޖެއެވެ.\nމައުލޫމާތު ލިބިފައިވާ ގޮތުން އުމުރުން 92 އަހަރުގެ މި ފިހެން މީހާ ފާޚާނާ ތެރެއަށް ވެއްޓި ލިބުނު އަނިޔާގެ ސަބަބުން އޭނާ އަށް ފަރުވާދިނުމަށް ނ އަތޮޅު މަނަދޫ ހޮސްޕިޓަލް އަށް ގެންގޮސް ބެލި ބެލުމުން އޭނާގެ ފައިކަށީގެ ރެދު ލައިފައި ވާކަމަށް ޓޮކްޓަރުން ބުނެފައިވއެވެ.\nއެ މީހާ މާލެ ފޮނުވައިލީ މަނަދޫ ހޮސްޕިޓަލުގައި ކަށީގެ ޑޮކްޓަރެއް ނެތުމުން އިޔެގެ ވަގުތެއްގައެވެ.\nއާއިލާ އާއި ހަވާލާދީ “މިހާރު” ނޫހުން ބުނެފައިވާ ގޮތުން އިއްޔެ މެދުރު 12 ޖަހާކަށް ހާއިރު އައިޖީއެމްގައި އެ މީހާ އެޑްމިޓްކޮށް ޓެސްޓް ކުރުމަށްފަހު ނަތިޖާ ލިބުނީ ރޭ އަށެއް ޖަހާކަށް ހާއިރުގައެވެ. އަދި އެނާ ހުޅުމާލޭ ކަރަންޓީން ފެސިޓީއަށް ގެންގޮސްފައިވާ ކަމަށާއި ދެވަނަ ޓެސްޓެއް ހެދުމުގެ މަސައްކަތް ކުރަމުންދާކަމށް ވެސް އާއިލާ އާއި ހަވާލާދީ މިހާރު ނޫހުން ބުނެއެވެ.\nއެ މީހާ އަށް ބަލިޖެހުނު ގޮތާއި މެދު ވެސް އާއިލާއިން ދަނީ ސުވާލު އުފައްދަމުންނެވެ. އާއިލާ މީހާކު ސޯޝަލް މީޑިއާގައި ކޮށްފައިވާ ޕޯސްޓެއް ގައިބުނެފައިވަނީ އެ ބޭބެ އަކީ އެއްގޮތަކަށް ވެސް ގެއިން ބޭރަށް ނުކުމެ ރަށުތެރޭގައި އުޅޭ މީހެއް ނޫންކަމަށާއި އަދި މާލެއިން ރަށަށް ދިޔަ މީހަކާ ބައްދަލުވެފައިވާ މީހެއްވެސް ނޫންކަމަށެވެ.\nމި މީހާ ޕޮޒިޓިވް ވުމާއި ގުޅިގެން އާބާދިގައި ގާތްގަޑަކަށް 700 އެއްހާ މީހުން ދިރިއުޅޭ ކުޑަފަރީނނާއި އަދި މަނަދޫން ކޮންޓެކްޓް ވި މީހުންގެ ކޮންޓެކްޓް ޓްރޭސިން ހަދައި އެޗްޕީއޭ އާއި ހިއްސާކުރެވިފައި ވާކަމަށް މަނަދޫ ހޮސްޕިޓަލުން މައުލޫމާތު ދީފައިވެއެވެ.\nކުޑަފަރީން މީގެ ކުރިން މި ބަލި ފެނިފައި ނުވިނަމަވެސް މީގެ ކުރިން އުމުރުން ދުވަސް ވީ މަނަދޫ އަންހެނަކު ކޮވިޑް -19 އަށް ވަނީ ޕޮޒިޓިވްވެ ބަލި ރަގަޅުވިފަހުން މަރުވެފައެވެ.\nއެކަމާއި ގުޅިގެން މަަނަދޫ މޮނިޓަރިންގެ ހާލަތަށް ގެންދިއުމަށްފަހު އިތުރަށް ބަލި ފެތުރިފައި ނުވާތީ މިހާރު އެރަށް ވަނީ އާންމު ހާލަތަށް ބަދަލު ކޮށްފައެވެ.\nނަމަވެސް ރޭގަ ފެނުނު ކޭސް އާ ގުޅިގެން އަމަލުކުރާނެ ވަކިގޮތެއް އެޗްޕީއޭ އިން މަނަދޫއަށް އަދި އަންގާފައި ނުވާކަމަށްް އެރަށުން މައުލޫމާތު ދެއެެވެ.


Thailand Ge Kunfunyakun Covid Ah Test Kuraa Machine Eh Raajje Ah Hadhiyaa Kohfi – adduLIVE\nތައިލޭންޑްގެ ކުންފުންޏަކުން ރާއްޖެ އަށް ޕީސީއާރް މެޝިނެއް ހަދިޔާކޮށްފި\nMay 23, 2020, 01:29 ހަސަން ރަޝީދު\nތައިލޭންޑްގެ މައިނާ ހޮޓެލްސް ގްރޫޕުން ކޮވިޑް-19 އަށް ޓެސްޓު ކުރުމަށް ބޭނުންކުރާ، ޕީސީއާރް މެޝިނެއް ރާއްޖެ އަށް ހަދިޔާކޮށްފިއެވެ.\nއިކޮނޮމިކް މިނިސްޓްރީން ބުނީ އެ ގްރޫޕުން ޕީސީއާރް މެޝިނެއްގެ އިތުރުން 100 ގެލޮންގެ ހޭންޑް ސެނިޓައިޒާ ވެސް ހަދިޔާކޮށްފައިވާ ކަމަށެވެ. މި ތަކެއްޗަކީ ކޮވިޑް އާއި ދެކޮޅަށް ރާއްޖެއިން ކުރަމުންދާ މަސައްކަތަށް މުހިއްމު ތަކެތިކަން މިނިސްޓްރީން ފާހަގަކުރެއެވެ.\nThe Government of Maldives is very thankful to Minor Hotel Group for generously donatingaPCR machine and 100 gallons of hand sanitizer, which are critical medical equipments required in the Maldives' effort to combat the current COVID-19 pandemic.@AnantaraMaldive @faya_i\nހޮސްޕިޓާލިޓީ ދާއިރާގައި ފާހަގަކޮށްލެވޭ މައިނާ ހޮޓެލްސް ގްރޫޕުން އަންނަނީ ދުނިޔޭގެ 55 ގައުމެއްގައި 537 ހޮޓެލް މިހާރުވެސް އޮޕަރޭޓް ކުރަމުންނެވެ. އެ ކުންފުނިން ރާއްޖޭގައި ހިންގާ ތަންތަނުގެ ތެރޭގައި އަނަންތަރާ މޯލްޑިވްސް ރިސޯޓު ހިމެނެއެވެ.\nކޮވިޑަށް ޓެސްޓު ކުރުމުގެ ކަންކަން ރާއްޖޭގައި މިހާރު ކުރަމުން އަންނަނީ އައިޖީއެމްއެޗާއި ފުލުހުންގެ ލެބުގައެވެ. އަދި އާދީއްތަ އިން ފެށިގެން އޭޑީކޭ ހޮސްޕިޓަލުގައި ވެސް ކޮވިޑަށް ޓެސްޓު ކުރުމުގެ ކަންކަން ފެށުމަށް ވަނީ ނިންމާފައެވެ.\nމައިނާ ހޮޓެލް ގްރޫޕުން ޕީސީއާރް މެޝިނެއް ރާއްޖެ އަށް ހަދިޔާކޮށްފައިވާއިރު، ވެލާ ރިސޯޓުގެ އޯނަރުން ކަމަށްވާ ޗެކް ރިޕަޕްލިކަށް ނިސްބަތްވާ ޖިރީ ސްމެކް އާއި ޑެނިއަލް ކްރެޓިންސްކީގެ ފަރާތުން ރާއްޖެއަށް ވަނީ 10،000 ޓެސްޓު ކިޓާއި،5ވެންޓިލޭޓަރާއި، 10،000 ފޭސް މާސްކާއި 200 ރެސްޕިރޭޓަރާއި 500 ޕީޕީޓީ ކިޓް ހަދިޔާކޮށްފައެވެ.\nމީގެއިތުރުން ސިންގަޕޫރުގެ ހޮޓެލް ޕްރޮޕަޓީސް ލިމިޓެޑް (އެޗްޕީއެލް)ގެ އޯނަރު އަދި ބިލިއަނަރު އޮންގް ބެންގް ސެންގް ވަނީ ރާއްޖެ އަށް 15 ވެންޓިލޭޓަރު ހަދިޔާކޮށްފައެވެ. އަދި ސިންގަޕޫރުގެ އިތުރު ކުންފުންޏަކުން ރާއްޖެއަށް 5000 ޓެސްޓު ކިޓު ވެސް ވަނީ ހަދިޔާކޮށްފައެވެ.\nކޮވިޑް-19 އަށް ރާއްޖެއިން މިހާތަނަށް 1274 މީހުން ޕޮޒިޓިވް ވެފައިވާއިރު، 109 މީހަކު ބަލިން ރަނގަޅުވެ، ހަތަރު މީހަކު ވަނީ މަރުވެފައެވެ.


Covid lock down aai dhekolhah Australia gai kuramundhaa muzahara thah varugadhavany | Atoll News\nކޮވިޑު ލޮކްޑައުނާއި ދެކޮޅަށް އޮސްޓްރޭލިއާގައި ކުރަމުންދާ މުޒާހަރާތައް ވަރުގަދަވަނީ\nޝާއިޢުކުރީ: ފާޠިމަތު ފާޒިހާ ޖުލައި 24, 2021, 16:03\nކޮވިޑް-19 ކޮންޓްރޯލް ކުރުމަށް އޮސްޓްރޭލިއާގައި އިއުލާނުކޮށްފައިވާ ލޮކްޑައުންއާއި ދެކޮޅަށް އެ ގައުމުގެ އެކި ސިޓީތަކުގައި ކުރަމުންދާ މުޒާހަރާތައް ވަރުގަދަ ކުރަން ފަށައިފި އެވެ.\nމުޒާހަރާތައް އެންމެ ވަރުގަދައީ ސިޑްނީގައި އެވެ. ސިޑްނީގެ ފުލުހުންނާއި ހަވާލާދީ ރިޕޯޓުތައް ބުނާގޮތުގައި އެ ސިޓީން އެކަނިވެސް މުޒާހަރާ ކުރި ގިނަ ބަޔަކު ހައްޔަރުކޮށްފައިވާ ކަމަށެވެ.\nއެމީހުން ހައްޔަރު ކޮށްފައިވަނީ ފުލުހުންނާއި ދިމާއަށް ފުޅިއާއި ދަޅުފަދަ ތަކެތި އުކުމާއި ކޮވިޑް ގަވަދައިދާއި ހިލާފަށް މާސްކު ނާޅާ މުޒާހަރާ ކުރުމުގެ އިތުރުން ހުއްދަ ނުނަގައި މުޒާހަރާ ކުރާތީ އެވެ.\nމުޒާހަރާ ކުރާ ފަރާތްތަކުން ގެންގުޅޭ ބޯޓުތަކުގައި ބުނެފައިވަނީ މިނިވަންކަން ބޭނުންވަ ކަމަށެވެ. އަދި އަބަދު ގޭގައި ނުތިބެވޭނެ ކަމަށާއި އޮސްޓްރޭލިއާގައި ކޮވިޑުގެ ހާލަތު އޮތީ އާދައިގެ ވަރަކަށް ކޮންޓްރޯލް ކުރެވިފައި ކަމަށެވެ.\nއެމީހުން ބުނީ ކޮވިޑުގެ ނަމުގައި ލޮކްޑައުން ކޮށްފައި އޮތީ ސަރުކާރުގެ ކޮންޓްރޯލްގެ ދަށުގައި ރައްޔިތުން ގެންގުޅުމަށް ކަމަށެވެ. ވައިރަސް ފެތުރުން އިތުރުވެފައިވާ ކަމަށް ބުނެ އޮސްޓްރޭލިއާ ލޮކްޑައުން ކޮށްފައި އޮންނަތާ ހަތަރު ހަފްތާ ވެއްޖެ އެވެ.\nމިހާރު އާންމުކޮށް އެ ގައުމުގައި ދުވާލަކު ކޮވިޑު ޖެހެމުން ދަނީ 150 އެއްހާ މީހުންނަށެވެ.\nމުޒަހަރާތައް އިތުރުވާން ފެށުމުން އޮސްޓްރޭލިއާގެ ހެލްތް މިނިސްޓްރީން ބުނީ ލޮކްޑައުން އުވާނުލަނީ ހާލަތު ހަމައަކަށް ނޭޅޭތީ ކަމަށެވެ. އެކަމަކު މިހާރު އެކުރާގޮތަށް މާސްކު ނާޅާ އެންމެން ގައިގޯޅިވެގެން މުޒާހަރާ ކުރާ ނަމަ ލޮކްޑައުންގެ މުއްދަތު ދިގު ދެންމުން ނޫންގޮތެއް ކުރިޔަށް އޮތްތަނުގައި ނޯންނާނެ ކަމަށެވެ.


Dhanduveringe vissnun hunnanvee kuda binkolhakun vess nafaa nerevey gothah: Dr. Hussain Rasheed Hassan - vNews.mv\nދަނޑުވެރިންގެ ވިސްނުން ހުންނަންވީ ކުޑަބިންކޮޅަކުންވެސް ނަފާނެރެވޭ ގޮތަށް: ޑރ. ހުސައިން ރަޝީދު ހަސަން\nރިފާޢަތު Hdh. Hanimaadhoo | 22 June 2022, 13:42\nކުޑަބިންކޮޅަކުން އެންމެ އެދެވޭ ނަފާއެއް ނެރެވޭ ގޮތަށް ދަނޑުވެރިކަމުގެ މަސައްކަތްތައް ބައްޓަންކުރުމަކީ މުހިންމު ކަމެއް ކަަމަށް މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ޑރ. ހުސައިން ރަޝީދު ހަސަން ވިދާޅުވެއްޖެއެވެ.\nމިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ އިން ހއ. ހދ. އަދި ށ. އަތޮޅުގައި ކުރިއަށް ގެންދާ މޯލްޑިވްސް އެގްރި ބިޒްނަސް މަޝްރޫޢުން "ސަރަހައްދީ ދަނޑުވެރި-ވިޔަފާރީގެ މައުރަޒު"ގެ ނަމުގައި ހަނިމާދޫގައި ކުރިއަށްގެންދިޔަ މައުރަޒު ހުޅުއްވާދެއްވާ ވާހަކަ ދައްކަވަމުން މިނިސްޓަރު ވަނީ ކުޑަބިންކޮޅަކުން އެންމެ އެދެވޭ ނަފާއެއް ނެރެވޭ ގޮތަށް ދަނޑުވެރިކަމުގެ މަސައްކަތްތައް ބައްޓަންކުރުމުގެ މުހިންމުކަން ފާހަގަކުރައްވާފައެވެ.\nއަދި ހަމައެއާއެކު ދަނޑުވެރި އުފެއްދުންތައް ގަނެ ވިއްކުމުގައި ޙަރަކާތްތެރިވާ ފަރާތްތަކާއި ދަނޑުވެރިންނާއި ދެމެދު ވިޔަފާރީގެ ގުޅުންތައް އުފައްދާ، ތަކެތި ގަންނަ ފަރާތްތަކުން ބޭނުންވާ ބާވަތްތައް، ބޭނުންވާ ފެންވަރުގައި އުފައްދާ ބާޒާރަށް ނެރެމުން ގެންދިއުމަކީ މުހިންމު ކަމެއް ކަމަށްވެސް މިނިސްޓަރު ވިދާޅުވިއެވެ.\nމި މައުރަޒުގެ މަގްސަދަކީ ދަނޑުވެރިންނާއި ދަނޑުވެރިކަމުގެ ވިޔަފާރީގައި އުޅުއްވާ ފަރާތްތަކާއެކު ވިޔަފާރީގެ ގުޅުން އުފެއްދުމަށް މަގުފަހިކޮށްދިނުމެވެ.\nމިމައުރަޒުގައި ބައިވެރިވުމަށް ހއ. ހދ. އަދި ށ. އަތޮޅުގެ 26 ރަށަކުން ދަނޑުވެރިކަމުގެ އުފެއްދުންތައް އުފައްދާ ފަރާތްތަކަށް ދައުވަތު ދިން ކަމަށް މިނިސްޓްރީން ބުނެއެވެ. އެގޮތުން ދަޢުވަތު ޤަބޫލުކޮށް ޖުމްލަ 20 ރަށަކުން މި މައުރަޒުގައި ވަނި ބައިވެރިވެފައެވެ.\nދަނޑުވެރިންނަށް ބޭނުންވާ ތަކެތި ފޯރުކޮށްދެއްވުމުގައި ހަރަކާތްތެރިވާ ވިޔަފާރިތަކަށްވެސް މި މަޢުރަޒުގައި ވަނީ ސްޓޯލްތަކެއް ޚާއްސަކޮށްފަވާއިރު މި މައުރަޒުގައި މިފަދަ4ވިޔަފާރިއަކުން ވަނީ ބައިވެރިވެފައެވެ. މީގެ އިތުރުން ދަނޑުވެރިކަމުގެ މަސައްކަތްތަކަށް ލޯނު ދޫކުރުމުގައި އެންމެ އިސްކޮށް ޙަރަކާތްތެރިވާ މުޢައްސަސާ ކަމަށްވާ އެސް.ޑީ.އެފް.ސީއިންނާއި ހަނިމާދޫ އެގްރިކަލްޗަރ ސެންޓަރުން ވަނީ މި މަޢުރަޒުގައި ބައިވެރިވެފައެވެ.\nމި މަޢުރަޒުގެ ސަބަބުން ދަނޑުވެރިންނާއި ގަސްކާނާ އަދި ދަނޑުވެރިކަމުގައި ބޭނުންކުރާ ސާމާނު ވިއްކާ ފަރާތްތައް އެއްބަޔަކު އަނެއް ބަޔަކަށް އަހުލުވެރިވެ، ދަނޑުވެރިކަމުގެ އުފެއްދުންތައް ގަންނަ ފަރާތްތަކުން ބޭނުންވާ ކަންކަން، ނުވަތަ އުފެއްދުންތަކާއިމެދު ދެކޭ ގޮތް ދަނޑުވެރިންނަށް އެނގިގެންދާނެ ކަމަށް މިނިސްޓްރީން އުންމީދު ކުރެއެވެ.\nއަދި ޖުމްލަ ގޮތެއްގައި މި މަޢުރަޒުގެ ސަބަބުން ދަނޑުވެރިންނާއި، ކަމާގުޅުންހުރި ފަރާތްތަކާއިއެކު ވިޔަފާރީގެ ހަރުދަނާ ގުޅުންތަކެއް ޤާއިމްކުރުމަށް ވަރަށް ބޮޑަށް މަގުފަހިވެގެންދާނެކަމަށްވެސް މިނިސްޓްރީން ދެކެއެވެ.\nޑރ.ހުސައިން ރަޝީދު ހަސަން ރާއްޖެ ފިޝަރީޒް މިނިސްޓްޜީ ސިޔާސީ


Dhuniyeyge hurihaa gaumakun govaali namaves America aaieku ehves mashvaraa akah nudhaane- roahani\nFILE PHOTO: Iranian President Hassan Rouhani speaks duringameeting with Muslim leaders and scholars in Hyderabad, India, February 15, 2018. REUTERS/Danish/File Photo - RC19FF765D90\nގައުމުތަކުން ގޮވާލިޔަސް އެމެރިކާއާއެކު އީރާނުން އެއްވެސް މަޝްވަރާއަކަށް ނުދާނެ- ރޫހާނީ\nދުނިޔޭގެ ހުރިހާ ގައުމަކުން ގޮވާލިނަމަވެސް އެމެރިކާއާއެކު އީރާނުން އެއްވެސް މަޝްވަރާއަކަށް ނުދާނެ ކަމަށް އީރާނުގެ ރައީސް ހަސަން ރޫހާނީ ވިދާޅުވެއްޖެ އެވެ. ރޫހާނީ ވިދާޅުވީ އެމެރިކާއިން އިރާނަށް ފިއްތުންތައް ކުރިމަތި ކުރުވައިގެން އާ ނިއުކްލިއާ މަޝްވަރާތަކަކަށް ދިއުމަށް މަސައްކަތް ކުރިނަމަވެސް އަދި ދުނިޔޭގެ ހުރިހާ ގައުމަކުން އެކަމަށް ގޮވާލި ނަމަވެސް އެ ގައުމުން އެމެރިކާއާއެކު އެފަދަ އެއްވެސް މަޝްވަރާއަކަށް ނުދާނެ ކަމަށެވެ.\nއިއްޔެ އެގައުމުގައި އޮތް ޖަލްސާއެއްގައި ވާހާކަފުޅު ދައްކަވަމުން ރޫހާނީ ވިދާޅުވީ އެމެރިކާ އާާއި ހިލާފަށް އިރާނަކީ ބުއްދި ރަނގަޅު ގައުމެއް ކަމަށާއި އެހެން ގައުމުތަކާއެކު އެ ގައުމުން މަޝްވަރާތައް ކުރިއަށް ގެންދަން ތައްޔާރަށް އޮތް ކަމަށެވެ.\nރޫހާނީ އިތުރަށް ފާހަގަ ކުރައްވާފައިވާ ގޮތުގައި މުޅި ދުނިޔެއަށް ބެލި ނަމަވެސް އެމެރިކާގެ ސިޔާސަތަށް ތާއީދު ކުރަނީ އިޒްރޭލުގެ އިތުރުން ގާތްގަނޑަކަށް ހަތަރު ގައުމެކެވެ.\nރައީސް ރޫހާނީގެ ވާހަކަތައް މި މޭރުމުން ހުރި އިރު މިދިޔަ ހަފުތާ ތެރޭ ޓްރަމްޕް އޭނާގެ ޑިފެންސް މިނިސްޓަރު ގާތުގައި އިރާނާއި ހަނގުރާމަކުރަން ބޭނުން ނުވާކަމަށް ވިދާޅުވެފައި ވެއެވެ. ބުދަ ދުވަހު ވައިޓް ހައުސް ޖަލްސާއެއްގައި ޓްރަމްޕް ދެއްކެވި ވާހަކަފުޅުން އިރާނާއި ދިމާލަށް އެމެރިކާ ދުއްވާފައި ދާ ދުވެލި މަޑުކޮށްލާފައި ވާކަމަށް ބައެއް ފަރާތްތަކުން ބުނެއެވެ.\nއެމެރިކާގެ ދަތި ކުރުމުގެ ފިޔަފަޅުތަކަށް ބެލުމެއް ނެތި ތެޔޮބޭރުކުރުން ކުރިޔަށް ގެންދާނަން: ރޫހާނީ\nއީރާނުން ސައްޔާދު3މިސައިލް އުފައްދަނީ


MDP bahdhalukuran edhumun fuluhun adhives javaabeh nudhey\nއެމްޑީޕީން ބައްދަލުކުރަން އެދުމުން ފުލުހުން އަދިވެސް ޖަވާބެއް ނުދޭ\nތަހުގީގަށް ފާރަވެރިވާން އެމްޑީޕީން އުފައްދާފައިވާ ކޮމެޓީގެ މުގައްރިރު ހަސަން އަފީފް (ވ) އަދި ކޮމިޝަނަރު އޮފް ޕޮލިސް މުހައްމަދު ހަމީދު (ކ): ބައްދަލުކުރަން އެދި ފޮނުވި ސިޓީއަށް ފުލުހުން ޖަވާބެެއް ނުދޭ -- އަވަސް ފޮޓޯ\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަ ކޮށްލަން ދިން ހަމަލާއާ ގުޅިގެން ކުރިއަށް ގެންދާ ތަހުގީގަށް ފާރަވެރިވުމަށް އެމްޑީޕީން އުފެއްދި "މޭ ހައެއް ކޮމެޓީ" ގެ މެންބަރުން ފުލުހުންގެ އިސްވެރިންނާއި ބައްދަލުކުރުމަށް ސިޓީ ފޮނުވާފައިވީނަމަވެސް އަދިވެސް އެ ފުރުސަތު ނުދޭ ކަމަށާ ސިޓީއަށް ޖަވާބެއްވެސް ލިބިފައިނުވާ ކަމަށް އެ ކޮމެޓީން ބުނެފި އެވެ.\n"މޭ ހައެއް ކޮމެޓީ" އަށް މިދިޔަ ހަފްތާގައި ކުރެވުނު މަސައްކަތްތަކާއި ހޯދުނު މައުލޫމާތުތަކުގެ ތަފްސީލު ހާމަކުރުމަށާއި އެމްޑީޕީގެ 16 ވަނަ އަހަރީ ދުވަހުގެ ހަރަކާތްތަކާއި ގުޅޭގޮތުން ގައުމީ މަޖިލީހުގެ މަަޝްވަރާ ހޯދުމަށް ރޭ ބޭއްވި ބައްދަލްވުމުގައި ގައުމީ މަޖިލީހުގެ މެންބަރުން ވަނީ "ފަހެއް ހައެއް" ގެ ހަމަލާގެ ތަހުގީގު ކުރިއަށް ދަނީ ރަނގަޅަށްތޯ ސުވާލު ކުރައްވާފައެވެ. އަދި ފުލުހުންނާއި ބައްދަލު ކުރެވި މަޝްވަރާ ކުރެވިފައިވޭތޯ ސުވާލުކޮށްފައިވެއެވެ.\nއެ ސުވާލުތަކަށް ޖަވާބު ދެއްވަމުން ކޮމެޓީގެ ޗެއާ ހަސަން އަފީފު ވިދާޅުވީ ފުލުހުންނާއި ބައްދަލުކުރުމަށް ބޭނުންވާތީ އެކަން ސިޓީއަކުން އަންގާފައިވާ ކަމަށެވެ. ނަމަވެސް ރެއާ ހަމައަށްވެސް އެ ސިޓީއަށް ޖަވާބެއް ލިބިފައިނުވާ ކަމަށެވެ. އަދި ސިޓީގެ ފަހުންވެސް ބައްދަލްވުމަށް ފުރުސަތެއް ހޯދުމަށާއި އަދި ފޮނުވި ސިޓީއަށް ޖަވާބެއް ލިބޭތޯވެސް ބަލާފައިވާ ކަމަށެވެ.\n"އަދި އަޅުގަނޑުމެންނާއި [މެއި ހައެއް ކޮމެޓީ] ބައްދަލުކުރައްވާ ގޮތަކަށް ފުލުހުންގެ ޖަވާބެއް ނާދޭ. ފުލުހުން އަޅުގަނޑުމެންނާއި ބައްދަލުކުރާ ގޮތަށް އަދި ހަމަނުޖެހޭ ވާހަކަ އަޅުގަނޑު މި ދެންނެވީ އެ ޖަވާބު އަދި ނުދެއްވާތީ. އެމްއެންޑީއެފުން އަޅުގަނޑުމެންނަށް ދެއްވައިފި ދުވަހެއް ތާރީހެއް އަދި ވަގުތެއް އަޅުގަނޑުމެންނާއި ބައްދަލު ކުރަން،" އަފީފު ވިދާޅުވިއެވެ.\n"އަޅުގަނޑުމެން ހުއްޓާލާކަށް ނެތިން ޖަވާބެއް ނުދިނޭ ކިޔާފައި، އަދި ފަހަތަށް ޖެހޭކަންވެސް ނެތިގެން. އަޅުގަނޑުމެންގެ މަސައްކަތް އަޅުގަނޑުމެން ކުރިއަށް ގެންދާނަން އަދި އަޅުގަނޑުމެން ގުޅަން ޖެހޭ މީހުންނާއި ކޮންމެ ދުވަހަކުވެސް ގުޅާނަން. އިރާދަކުރެއްވިއްޔާ އަޅުގަނޑުމެންނަށް ފުުރުސަތެއް ލިބޭނެ ކަމަށް ޔަގީން ކުރަން ފުލުހުންގެ ފަރާތުންވެސް،" އަފީފް ވިދާޅުވިއެވެ.\nރައީސް މުހައްމަދު ނަޝީދު އަވަހާރަ ކޮށްލަން ދިން ހަމަލާއާ ގުޅިގެން ކުރިއަށް ގެންދާ ތަހުގީގުގެ މައުލޫމާތު ހާމަކުރުމަށް ފުލުހުން މިހާތަނަށް ތިން ދުވަހެއްގައި ނޫސްވެރިންގެ ބައްދަލްވުން ބާއްވާފައިވެއެވެ. އެންމެ ފަހުން ބައްދަލްވުން އޮތީ މި މަހުގެ ހަ ވަނަ ދުވަހު އެވެ. އެއީ އެ ހަމަލާއަށް މަހެއްވީ ދުވަހެވެ.\nއެ ބައްދަލްވުމުގައި ނޫސްވެރިން ވަނީ އެތައް ސުވާލެއް ފުލުހުންނާ ކުރިމަތިކުރުވާފަ އެވެ. ގިނަ ސުވާލުތަކުގެ ޖަވާބު ދޭން އުޒުރުވެރި ވަނީ ތަހުގީގުގައި ކުރިއަށް ކުރަން ހުރި މަސަައްކަތްތަކަށް ހުރަސް އެޅިދާނެތީ ކަމަށް ފުލުހުން ބުންޏެވެ.\nސްޕްރިންޓެންޑެންޓް އޮފް ޕޮލިސް މުހައްމަދު ބަޝީރު އެ ދުވަހު ވިދާޅުވީ މައްސަލައިގެ ތަހުގީގަށް ވަރަށް ބޮޑެތި ކުރިއެރުންތަކެއް ލިބިފައިވާ ކަމަށެވެ. އަދި ހަމަލާއަށް ބަޔަކު ފަންޑުކޮށްފައިވާނަމަ އެބަޔަކު ހޯދާނެ ކަމަށެވެ. ތަހުގީގު ކުރިއަށް ގެންދަނީ ހަމަލާ ދިނުމުގައި ބަޔަކު މާލީ ގޮތުން އެހީތެރިވެފައިވޭތޯ ބަލައި އެކަން ވެސް ދެނެގަތުމަށް ކަމަށާއި މިކަމުގައި އެމެރިކާގެ ތަޖުރިބާކާރެއްގެ ލަފަޔާއި އެހީ ހޯދަމުން އަންނަ ކަމަށްވެސް ވިދާޅުވިއެވެ.\nނަމަވެސް ބަޔަކު ފަންޑު ކުރިތޯ އަދި ހަމަލާގެ މޯޓިވްއަކީ ކޮބައިކަން ހާމަކުރަން އުޒުރުވެރިވާ ކަމަށް ވިދާޅުވި އެވެ. ބަޝީދު ވިދާޅުވީ މި މައްސަލައިގެ މޯޓިވް ނުވަތަ މޯޓިވްތަކަކީ ކޮބައިކަން މުޅިން ނޭންގޭ ކަމަށް ނުދަންނަވާ ކަމަށާއި ނަމަވެސް ތަހުގީގު މި ސްޓޭޖުގައި އެ މައުލޫމާތުތައް ހިއްސާ ކުރައްވަން ދަތި ކަމަށެވެ.\nހަމަލާއާއި ގުޅިގެން އެންމެ ފުރަތަމަ ހައްޔަރުކުރި ތިން މީހުންގެ ކުރެހުމެއް -- ފޮޓޯ: އަވަސް\nއިތުރަށް ދެން ވިދާޅުވެފައި ވަނީ ބޮން ގޮއްވާލި މައްސަލައިގައި ސީސީޓީވީ ފުޓޭޖް އަދި ބަލާ ފާސް ކުރި ތަންތަނުން އަތުލައިގަތް ތަކެތިން ވަރުގަދަ ފޮރެންސިކް ހެކިތަކެއް ހޯދިފައިވާ ކަމަށެވެ. މިއީ މައްސަލައިގެ އެންމެ ފުނަށް ވާސިލުވުމަށް މުހިންމު ހެކިތަކެއް ނަމަވެސް އެހެކިތަކުގެ ތަފްސީލުތައް ދެވެން ނެތް ކަމަށް ވެސް ވިދާޅުވި އެވެ.\n"...މައުލޫމާތު ހިއްސާނުކުރުމަކީ މުޅިން ނޭންގުން ކަމަކަށް ނުދެކެން، މިވަގުތަކީ އެފަދަ މައުލޫމާތުތައް ހިއްސާކުރަން އެންމެ ރަގަޅު ވަގުތު ކަމަކަށް ނުފެނޭ. އަޅުގަނޑުމެންގެ ތަހުގީގަށް ހުރަސް ނޭޅޭ ގޮތަށް މައުލޫމާތު ހިއްސާކުރަމުން މިދަނީ ކުރިމަގަށް އެއްވެސް ހުރަހެއް ނޭޅޭނެހެން ކަމާ ގުޅުން ހުރި ފަރާތްތަކާ ވެސް މަޝްވަރާކޮށްފައި." ބަޝީރު ވިދާޅުވި އެވެ.\nމައްސަލައިގައި މިހާތަނަށް ފަސް މީހަކު ހައްޔަރުކޮށްފައިވާއިރު ތަހުގީގަށް އެމީހުން އެއްބާރުލުހުން ދޭ މިންވަރު ވެސް މިވަގުތު ހާމަކުރެވެން ނެތް ކަމަށް ވަނީ ވިދާޅުވެފަ އެވެ. މި މައްސަލައިގައި ހައްޔަރިކޮށްފައި ތިބި ހުރިހާ އެންމެންނަކީ ވެސް ހަރުކަށި ފިކުރުގެ މީހުން ނުވަތަ އެފިކުރަށް ތާއީދު ކުރާ މީހުން ކަމުގެ ޔަގީންކަން މިވަގުތަށް ދެވެން އޮތް ކަމަށް ބަޝީދު ވިދާޅުވި އެވެ.\nއެމްޑީޕީ ކޮމެޓީން ވަނީ މަޖިލީހުގެ 241 ކޮމެޓީ އާއި ފުލުހުންނާއި ސިފައިންނާއި ރައީސް އުފެއްދެވި އިންޓެލް ކޮމެޓީ އާއި ރައީސް އައްޔަން ކުރެއްވި މަންދޫބާއި ރަައީސުލްޖުމްހޫރިއްޔާ އިބްރާހިމް މުހައްމަދު ސޯލިހާވެސް ބައްދަލު ކުރެއްވުމަށް ހުށައަޅާފައެވެ.\nއިއްޔެ 241 ކޮމެޓީ އާއި ބައްދަލުކޮށްފައިވާއިރު އާދިއްތަ ދުވަހު ޑިފެންސްގެ އިސް ބޭފުޅުންނާއި ބައްދަލު ކުރަން ވަނީ ނިންމާފައެވެ. އަދި ހަމަ އެ ދުވަހު އެޗްއާރުސީއެމްގެ މެންބަރުންނާއި ބައްދަލުކުރަން ވަނީ ހަމަޖެހިފައެވެ. ރަައީސްގެ ބައްދަލްވުމާއި ގުޅޭގޮތުން ހަސަން ވަކި އެއްޗެއް ވިދާޅެއް ނުވެއެވެ.\nއެމްޑީޕީ ރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް + ހަސަން އަފީފް މުހައްމަދު ހަމީދު ނަޝީދަށް އަމާޒު ކުރި ހަމަލަ\nނަޝީދު އަވަހާރަ ކޮށްލަން ތިން މިލިއަންގެ ޓާސްކެއް


Kureege gaanoon asaasee ge oi iru2meehakah ivvi maruge hukumeh baathil koh, massala alun balanee | Mihaaru\nހައި ކޯޓު: ކުރީގެ ގާނޫނު އަސާސީ އޮތްއިރު އިއްވި މަރުގެ ހުކުމެއް ހައި ކޯޓުން ވަނީ ބާތިލްކޮށް، މައްސަލަ އަލުން ބަލަން އަމުރު ކޮށްފައި --ފޮޓޯ/މިހާރު\nކުރީގެ ގާނޫނުއަސާސީގެ އޮތްއިރުު ދެ މީހަކަށް އިއްވި މަރުގެ ހުކުމެއް ބާތިލްކޮށް، މައްސަލަ އަލުން ބަލަން އަމުރުކޮށްފި\n18 އެޕްރީލް 2019 - 17:107comments\nމީގެ 10 އަހަރު ކުރިން، ޖުލައި 2008 ގައި އޭރުގެ ޖިނާއީ ކޯޓުން ހަތަރު މީހަކު މެރުމަށް ހުކުމްކުރީ ޖުލައި، 2006 ގައި ގއ. މާމެންދޫގައި ގްރޫޕަކުން ހަމަލާދީ ގއ. ވިލިނގިލީ ކަނޑުއޮޅި، މުހައްމަދު ޝިހާބް މަރާލި މައްސަލައިގަ އެވެ. އޭގެ ތެރެއިން ދެ މީހެއްގެ މަރުގެ ހުކުމް ކޯޓުން ކުރިން އޮތީ ބާތިލްކޮށްފަ އެވެ.\nއެ މައްސަލައިގައި ދެން ތިބި ދެ މީހުންގެ ކަމަށްވާ ގއ. މާމެންދޫ ޕިންކްލައިޓް، މުހައްމަދު ޝިފްރާޒާއި އެ ރަށު މާސް، އަލީ މަސްއޫދު ސައީދަށް އިއްވި މަރުގެ ހުކުމް ހައި ކޯޓުން މިއަދު ބާތިލްކުރީ އެ ދެ މީހުންގެ ފަރާތުން މި އަހަރު އެ މައްސަލަ އިސްތިއުނާފް ކުރުމުންނެވެ.\nއެ މައްސަލަ ބެލުމަށް ފަހު، ހައި ކޯޓުން މިއަދު ވަނީ ޝިފްރާޒާއި މަސްއޫދުގެ މަރުގެ ހުކުމް ބާތިލްކޮށް، އެ މައްސަލަ އަލުން ބެލުމަށް ދަށު ކޯޓަށް އަމުރުކޮށްފަ އެވެ.\nހައި ކޯޓުގެ ހުކުމުގައި ވަނީ އެ ދެ މީހުން ވެސް ދަށު ކޯޓުގެ ޝަރީއަތުގައި ދައުވާ އަށް އިންކާރު ކޮށްފައިވާ ކަމަށާއި އެ ދެ މީހުންނާ ދެކޮޅަށް ހުށަހެޅި ބައެއް ހެކިވެރިންގެ ހެކިބަސް ދަށު ކޯޓުން ނަގާފައި އޮތީ ރަށެއްގެ ކޯޓެއް މެދުވެރިކޮށް ލިޔުމުން ކަމަށް ވާތީ ހެކިންނާ ސުވާލު ކުރުމުގެ ފުރުސަތު އެ މީހުންނަށް ނެތި ކަމަށެވެ. އަދި އެ ހެކިވެރިން ލިޔުމުން ކޯޓަށް ދިން ބަޔާންތަކުގައި ވެސް އޮތީ އެ މީހުން ތަހުގީގަށް ބަޔާނެއް ދީފައިވާނެ ކަމަށް ބުނެ އެގޮތަށް ކަމަށާއި އެކަމަކު އެއީ ޝަރީއަތެއް ކަމެއް ސިފަކޮށްދޭ އުސޫލުން ދިން ހެކިބަހެއް ކަމަށް ބެލެވެން ނެތް ކަމަށް އެ ހުކުމުގައިވެ އެވެ.\nއެ މައްސަލައިގައި ދައުވާ ލިބުނު އެއްވެސް މީހަކު ދަށު ކޯޓުގައި ޝަރީއަތުގައި ކުށަށް އިއުތިރާފްވެފައި ނެތްއިރު، ނުސީދާ ދަލީލުތަކުގެ ގޮތުގައި ހުށަހެޅިފައި އޮތީ ހަމައެކަނި މެޑިކޯ ލީގަލް ރިޕޯޓެއް އެކަނި ކަމަށް ހައި ކޯޓުގެ ހުކުމުގައިވެ އެވެ. އަދި ދައުލަތުން ހުށަހެޅި ހެކިންގެ ތެރެއިން ދައުވާ ލިބޭ މީހުންނަށް ސުވާލު ކުރުމުގެ ފުރުސަތު ލިބުނީ އެންމެ ދެ ހެކިވެރިއަކާ އެކަނި ކަމަށް ވެސް ހުކުމުގައިވެ އެވެ.\nއެ މައްސަލަ ދަށު ކޯޓުގައި ހިނގީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި 17 އަހަރުން އެކުލަވައިލި ނޫ ގާނޫނުއަސާސީ އަށް އަމަލުކުރި ދުވަސްވަރު ކަމަށް ވިޔަސް އޮގަސްޓް 7، 2008 އާ ގާނޫނުއަސާސީ ވުޖޫދަށް އައުމާ އެކު، ދައުވާ ލިބޭ މީހުންގެ ހައްގުތަކާއި ކުށް ސާބިތުވާނެ މިންގަނޑުތައް ކަނޑައެޅިފައިވާ ކަން އެ ހުކުމުގައި ފާހަގަ ކޮށްފައިވެ އެވެ. އަދި ފަހުން އަންނަ ގާނޫނަކީ ތުހުމަތު ކުރެވޭ ފަރާތަށް ފަހިވާ ގޮތަށް އޮތް ގާނޫނެއް ނަމަ، ނިހާއީ ހުކުމެއް ކަނޑައެޅިފައިނުވާ ކޮންމެ މައްސަލައެއްގައި ވެސް އެ ގާނޫނެއް އެ މައްސަލައަށް ތަތުބީގް ކުރެވިދާނެ ކަމަށް ވެސް އެ ހުކުމުގައިވެ އެވެ.\nމީގެ އިތުރުން އެ މައްސަލައިގައި ކުރިން ހުކުމް ބާތިލް ކޮށްފައިވާ ދެ މީހުންގެ މައްސަލައިގައި ވެސް، އެ ހުކުމް ބާތިލް ކޮށްފައި އޮތީ ހެކިވެރިންނާ ސުވާލު ކުރުމުގެ ފުރުސަތު އެ މީހުންނަށް ދީފައި ނުވާތީ އާއި އެ މީހުންނާ ދެކޮޅަށް އެކަށީގެންވާ ހެކި ނެތުމުން ކަމަށް ހައި ކޯޓުގެ ހުކުމުގައިވެ އެވެ.\nއެ މައްސަލަ ހައި ކޯޓުން ބެއްލެވި ތިން ފަނޑިޔާރުން އިއްތިފާގުން ކުރި ހުކުމުގައި ވަނީ އެ ދެ މީހުންގެ މަރުގެ ހުކުމް ބާތިލްކޮށް، އެ މައްސަލަ އަލުން ކްރިމިނަލް ކޯޓުން ބެލުމަށް ތަހުވީލުކުރާ ކަމަށެވެ. އަދި އެ ދެ މީހުން މިއަދުން ފެށިގެން 15 ދުވަހަށް ބަންދުގައި ބައިތިއްބަން އަމުރުކޮށް، އެ މުއްދަތުގައި އެ މީހުންގެ ބަންދާ މެދު ގޮތެއް ނިންމުމަށް ދަށު ކޯޓަށް ހުށަހަޅަން ވެސް ހައި ކޯޓުން އަމުރު ކޮށްފައިވެ އެވެ.\nއެ މައްސަލަ ހައި ކޯޓުން ބެއްލެވީ ފަނޑިޔާރު ހަސަން އަލީ އާއި ފަނޑިޔާރު ހުސައިން ޝަހީދުގެ އިތުރުން ފަނޑިޔާރު މުހައްމަދު ފައިސަލް އެވެ. ބެންޗުގެ ރިޔާސަތު ބެލެހެއްޓެވީ ފަނޑިޔާރު ހަސަން އެވެ.\nކުރީގެ ގާނޫނުއަސާސީގެ ދަށުން އިއްވި މަރުގެ ހުކުމް ބާތިލްކޮށް، އެ މައްސަލަ އަލުން ބަލަން އަމުރު ކުރިއިރު މިހާރު އަމަލުކުރާ ގާނޫނުއަސާސީގެ ދަށުން މަރަން ހުކުމް ކޮށްފައި ތިބި ބައެއް މީހުން އެބަ ތިއްބެވެ. އޭގެ ތެރެއިން ތިން މީހެއްގެ މަރުގެ ހުކުމުގެ އިސްތިއުނާފްގެ ހުރިހާ މަރުހަލާއެއް ނިމިފައިވާއިރު، ދެން ތިބި މީހުންގެ މައްސަލަތައް އިސްތިއުނާފް މަރުހަލާގައި ދަނީ ހިނގަމުންނެވެ.\nއިތުރު ލިޔުންތައް ކުށްކުރުން ހައި ކޯޓް މީހުން މެރުން މަރުގެ އަދަބު ގއ. މާމެންދޫ މަރު


Presenter Saaid ge dhe kidney failve aammunge ehee ah | Mihaaru\nސާއިދު އިވެންޓެއް ޕްރެޒެންޓަ ކުރަނީ--\nޒުވާން ޕްރެޒެންޓަރު ސާއިދުގެ ދެ ކިޑްނީ ފެއިލްވެ، އާންމުންގެ އެހީއަށް\n12 ޖޫން 2018 - 12:34 28 comments\nއުމުރުން 28 އަހަރުގެ ސާއިދުގެ ދެ ކިޑްނީ ވެސް ފެއިލްވެފައިވާކަން އެނގުނީ އިންފެކްޝަނެއް އުފެދިގެން ޑޮކްޓަރަށް ދެއްކުމުން މިދިޔަ ހޮނިހިރު ދުވަހު އެވެ.\nސާއިދު ޑޮކްޓަރަށް ދެއްކީ ކާން އުނދަގޫވާތީ އެވެ. އޭނާ ހީކުރީ އެއީ ރޯގާ ޖެހިގެން ކުރިމަތިވި މައްސަލައެއް ކަމަށެވެ.\n"އޭޑީކޭއަށް ދިޔައިމަ އެޑްމިޓް ކުރީ ވަރަށް ލޭ މަތިކަމަށް ބުނެފައި. ދެން ޑޮކްޓަރުން އެހި ބަލިހެއްޔޭ. އަޅުގަނޑު ބުނިން އަނެއްހެން ކަމެއް ފާހަގައެއްނުވޭ،" 2009 އިން ފެށިގެން ފުޓްބޯލް ކޮމެންޓްރީ ވެސް ދެމުން އަންނަ ހުނަރުވެރިޔާ ބުންޏެވެ.\n"އަޅުގަނޑު އެހެން ބުނީމަ ޑޮކްޓަރުން ބުނީ ވަރަށް ދެރަ ހަބަރެކޭ ދޭން އޮތީ. ދެ ކިޑްނީ ވެސް ވަނީ ފެއިލްވެފައޭ."\nސާއިދު ކޮމެންޓްރީއެއް ދެނީ--\nސާއިދު ބުނީ ކިޑްނީގެ ހާއްސަ ޑޮކްޓަރަކަށް ދެއްކުމުން ދެ ކިޑްނީ މަސައްކަތްކުރަނީ 13 ޕަސެންޓް ކަމަށް އެންގި ކަމަށެވެ.\nޑޮކްޓަރުގެ އެ ޖަވާބާ އެކު ސާއިދު ފޭސްބުކްގައި ލިއުނީ "ސަލާމަތް ސިއްހަތެއްގައި ލެއްވުމީ ހާދަ ބޮޑު ނިއުމަތެއް ނޫންތޯ..." އޭ ކިޔައިފަ އެވެ. އެހެން ލިޔުމުން ގިނަ ބަޔަކަށް ހައިރާންކަން ލިބުނެވެ. އެ ސްޓޭޓަސްގައި އޭނާއަށް ސިއްހީ މައްސަލައެއް ދިމާވިކަން ބުނެފައި ނެތް ނަމަވެސް ގިނަ ބަޔަކު ވަނީ އޭނާއަށް ހެޔޮ ދުއާކޮށް ކޮމެންޓްކޮށްފަ އެވެ.\nސާއިދު ފޭސްބުކްގައި ޖެހި ސްޓޭޓަސް\nކިޑްނީގެ މައްސަލައަށް ބޭސްފަރުވާ ފެށި ނަމަވެސް އޭނާގެ ހާލަތު ހުރި ގޮތުން ބޭހުން ރަނގަޅުވާނެ ކަމަށް ޑޮކްޓަރުން ލަފައެއް ނުކުރެ އެވެ. އެކަމަކު ކިޑްނީ ބަދަލުކުރާނީތޯ ނުވަތަ ޑައިލަސިސް ހަދަން ފަށާނީތޯ އަދި ނުނިންމަ އެވެ.\nއިތުރު ފަރުވާއަށާއި ޑޮކްޓަރުންގެ އިރުޝާދު ހޯދަން އަންނަ އާދިއްތަ ދުވަހު ސާއިދު ރާއްޖެއިން ބޭރަށް ފުރާނެ އެވެ.\n"އަޅުގަނޑު އެދެނީ މާތް ﷲގެ ހަޒުރަތަށް ދުއާ ކޮށްދިނުމަށް އަޅުގަނޑަށް އަވަސް ޝިފާއެއް ދެއްވުން އެދި. އެންމެ ބޭފުޅުން ދުއާކޮށްދިނުން،" ސާއިދު، އޭނާގެ ފޭނުންނާއި ރަހުމަތްތެރިންނަށް އެދުނެވެ.\nސާއިދަށް އެހީވާން ބޭނުން ފަރާތްތަކަށް އެ ފުރުސަތު ވެސް ވަނީ ހުޅުވާލައިފަ އެވެ. އެގޮތުން ރުފިޔާ އެކައުންޓް، 7701175423101 އަށް ނުވަތަ ޑޮލަރު އެކައުންޓް 7713-225362-101 އަށް ފައިސާ ޓްރާންސްފާ ކުރެވޭނެ އެވެ.\nސާއިދަށް އެހީ ހޯދަން ގިނަ ބަޔަކު އަންނަނީ ސޯޝަލް މީޑިއާގައި ތަފާތު ކެމްޕެއިންތައް ހިންގަމުންނެވެ. އޭގެ ތެރޭގައި މީޑިއާގައި މަސައްކަތްކުރާ މީހުންނާއި ކުޅިވަރުގެ ދާއިރާގެ މީހުންގެ އިތުރުން އާންމުން ވެސް ހިމެނެ އެވެ.\n"އަޅުގަނޑުގެ ފުރާނަ ސަލާމަތް ކޮށްދިނުމަށް ކުރަމުން އަންނަ މަސައްކަތަށް ވަރަށް ބޮޑަށް ޝުކުރުވެރިވަން. ވަރަށް ގިނަ ގޮތްގޮތުން އެހީތެރިކަން އަންނަނީ ލިބެމުން،" ސާއިދު ބުންޏެވެ.\nސާއިދަށް މީގެ ކުރިން ވެސް ވަނީ ސިއްހީ މައްސަލައެއް ކުރިމަތިވެފަ އެވެ. އެގޮތުން 2015 ގައި މައިނާ ސްޓްރޯކެއް ޖެހުނެވެ. އޭގެ ފަހުން އޭނާ އަންނަނީ ބޭސް ބޭނުންކުރަމުންނެވެ.\nސާއިދުގެ އަނތްބަކާއި ތިން އަހަރުގެ ދަރިއަކު އެބަ ހުއްޓެވެ.\nސަންއެފްއެމް އިން 2009 ގައި ނޫސްވެރިކަމުގެ ދާއިރާ އަށް ނުކުތް ސާއިދު ޕީއެސްއެމްއާ ގުޅުނީ 2015 ގަ އެވެ. ފުޓްބޯޅަ ކޮމެންޓްރީ ދިނުމުގެ އިތުރުން އޭނާ އަންނަނީ ކުޅިވަރު ޕްރޮގްރާމްތައް ޕްރޮޑިއުސްކޮށް ޕްރެޒެންޓް ވެސް ކުރަމުންނެވެ.\nކިޑްނީ ފެއިލްވިކަން އެނގުނު އިރު ޕީއެސްއެމްގެ ކުޅިވަރު ނޫސްވެރިންނާ އެކު އޭނާ ވެސް ތައްޔާރުވަމުން އައީ ބުރާސްފަތި ދުވަހު ފަށާ ވޯލްޑް ކަޕުގެ ހާއްސަ ކަވަރޭޖަށެވެ.\nއިތުރު ލިޔުންތައް މީޑިއާ ކިޑްނީ ކިޑްނީ ބަދަލުކުރުން ޕީއެސްއެމް


Evves Meehaku Dhookollan Sharuthu Kohgen Baavaa Mashvaraa Ehgai PPM In Baiveri Nuvaane - Abdul Raheem - Vaguthu\nއެއްވެސް މީހަކު ދޫކޮށްލަން ޝަރުތުކޮށްގެން ބާއްވާ މަޝްވަރާާއެއްގައި ޕީޕީއެމް އިން ބައިވެރި ނުވާނެ - އަދުރޭ\nއެއްވެސް މީހަކު ބަންދުން ދޫކޮށްލަން ޝަރުތުކޮށްގެން ބާއްވާ މަޝްވަރާާއެއްގައި ޕީޕީއެމް އިން ބައިވެރި ނުވާނެ ކަމަށް ޕީޕީއެމްގެ ނައިބް ރައީސް އަބްދުލް ރަހީމް އަބްދުﷲ ވިދާޅުވެއްޖެއެވެ.\n"އަޅުގަނޑުމެން މިދަންނަވަނީ ފުރަތަމަ މި ފެއްޓޭ މަރުހަލާގައި އެއްވެސް ޝަރުތެއް އޮވެގެން ޕާޓީތަކުގެ މަޝްވަރާއަށް ދަންޏާ ޕީޕީއެމް އިން އެމީހުންނާއެކު އަޅުގަނޑުމެން ނުދާނަމޭ މަޝްވަރާއަކަށް." އޭނާ ވިދާޅުވިއެވެ.\nއޭނާ ވިދާޅުވީ އެއްވެސް މީހަކު ދޫކޮށްލުމަށް ޝަރުތުކޮށްގެން ބާއްވާ މަޝްވަރާއެއްގައި ޕީޕީއެމް އިން ބައިވެރި ނުވާނެ ކަމަށެވެ.\n"އދ ގެ ސެކްރެޓެރީ ޖެނެރަލް ރައީސް ޔާމީންއަށް ގުޅުއްވީ ރައީސް ޔާމީންގެ ސަރުކާރުން ޕާޓީތަކުުގެ މަޝްވަރާއަށް ގޮވާލެއްވީމަ އެކަމަށް މަރުހަބާ ވިދާޅުވުމުގެ ގޮތުން އަދި އެކަމުުގައި އދގެ ދައުރެއް އަދާކޮށްދެއްވަން ދިވެހި ސަރުކާރުން އެދިވަޑައިގެންފިއްޔާ އެކަމަށް ތައްޔާާރަށް އޮންނެވިކަން އދގެ ސެކްރެޓަރީ ޖެނެރަލް ރައީސުލް ޖުމްހޫރިއްޔާ ގާތުގައި ވިދާޅުވިކަމަށް ރައީސް މިއަދު އަޅުގަނޑުމެންގެ ގާތުގައި ވިދާޅުވީ." އަބްދުލް ރަހީމް ވިދާޅުވިއެވެ. އަދި އޭގެ އިތުރުން އެއްވެސް ވާހަކައެއް ނުދައްކަވާ ކަމަށް އަބްދުލް ރަހީމް ވިދާޅުވިއެވެ.\nއޭނާ ވިދާޅުވީ އަދި ޕާޓީތަކުުގެ މަޝްވަރާގެ ތެރެެއަށް އދ އިން ވަނަން ނުވާ ކަމަށެވެ. އަދި އެންމެ ފުރަތަމަ މަޝްވަރާތައް ކުރެވެންވީ ޕާޓީތަކުުގެ މެދުގައި ކަމަށާއި އެއަށްފަހު ޕާޓީތަކާ އެކީގައި ސަރުކާރުން އިށީންނަ ހާލަށް ދިއުމުން ނޫނީ އދ އަށް ދައުރެއް އަދާކުރަން ފުރުސަތު ނުދެވޭނެ ކަމަށެވެ.\nއަބްދުލް ރަހީމް ވިދާޅުވީ ޕީޕީއެމް އިން ގަބޫލު ކުރަނީ ރާއްޖޭގައި އުފެދިފައިވާ މައްސަލަތައް ރާއްޖޭގައި ހުރި ޕާޓީތަކުން މަޝްވަރާކޮށްގެން ހައްލު ކުރެވޭނެ ކަމަށް ކަމަށެވެ. އަދި އެ ހިތްވަރު ނެތިއްޖެ ނަމަ މަޑުކޮށްލަން ޖެހިވަޑައިގަންނަވާނެ ކަމަށް އޭނާ ވިދާޅުވިއެވެ.\nފެބުރުއަރީ 22, 2018 18:35\nފެންވަރު އޮޅިގެން ފޮނިކަނޑާނެކަމެއްނެތް.. މިހާރުވެސް ތިތިބީ ދެފެންދޭތެރޭގަ..\nފެބުރުއަރީ 22, 2018 18:54\nޢަދީބު އަށް ބިރުގަންނަނީތޯ؟\nފެބުރުއަރީ 22, 2018 19:03\nބަރާބަރު ދުކޮއްލަންޔާ އެއްމެން ދުކޮއްލާ\nފެބުރުއަރީ 23, 2018 02:58


ﷲގެ މަގުގައި ހަނގުރާމަކޮށް ޝަހީދުވާ މީހުންގެ މަތިވެރިކަން. – DhiSalafiyyah\n1. قال الله تعالى:“وَلا تَقُولُوا لِمَنْ يُقْتَلُ فِي سَبِيلِ اللَّهِ أَمْوَاتٌ بَلْ أَحْيَاءٌ وَلَكِنْ لا تَشْعُرُونَ” (البقرة:154)\nﷲ ތަޢާލާ ވަޙީ ކުރައްވާފައިވެއެވެ. “އަދި ﷲ ތަޢާލާގެ މަގުގައި ހަނގުރާމަކޮށް ޝަހީދުވާ މީހުންނީ މަރުވެފައިވާ ބައެކޭ ތިޔަބައިމީހުން ނުބުނާށެވެ. ކިއެއްހެއްޔެވެ. އެމީހުންނަކީ ދިރި ތިބި ބައެކެވެ. އެހެންނަމަވެސް ތިޔަބައިމީހުންނަށް އެކަމެއް އިޙްސާސެއް ނުކުރެވެއެވެ.”\n2. قال الله تعالى:“يَا أَيُّهَا الَّذِينَ آمَنُوا هَلْ أَدُلُّكُمْ عَلَى تِجَارَةٍ تُنْجِيكُمْ مِنْ عَذَابٍ أَلِيمٍ (*) تُؤْمِنُونَ بِاللَّهِ وَرَسُولِهِ وَتُجَاهِدُونَ فِي سَبِيلِ اللَّهِ بِأَمْوَالِكُمْ وَأَنْفُسِكُمْ ذَلِكُمْ خَيْرٌ لَكُمْ إِنْ كُنْتُمْ تَعْلَمُونَ” (الصف:10&11 )\nﷲ ތަޢާލާ ވަޙީ ކުރައްވާފައިވެއެވެ. “އޭ އީމާންވެއްޖެ މީސްތަކުންނޭވެ. ތިޔަބައިމީހުން ނަރަކައިގެ ވޭންދެނިވި ޢަޛާބުން މިންޖު ކުރަނިވި ވިޔަފާރިއަކަށް ތިމަން ﷲ މަގު ދައްކަވަން ހެއްޔެވެ؟ ތިޔަބައިމީހުން ﷲ އާއި އެއިލާހުގެ ރަސޫލާއަށް އީމާންވެ ﷲ ތަޢާލާގެ މަގުގައި، ތިޔަބައިމީހުންގެ މުދަލާއި ނަފްސުތަކުން ޖިހާދު ކުރާށެވެ. ފަހެ ތިޔަބައިމީހުންނަށް އެނގޭނަމަ އެކަންތައްތައް ތިޔަބައިމީހުންނަށް މާހެޔޮކަން ބޮޑުވެގެންވެއެވެ.”\n3. قال الله تعالى:“إِنَّ اللَّهَ اشْتَرَى مِنَ الْمُؤْمِنِينَ أَنْفُسَهُمْ وَأَمْوَالَهُمْ بِأَنَّ لَهُمُ الْجَنَّةَ يُقَاتِلُونَ فِي سَبِيلِ اللَّهِ فَيَقْتُلُونَ وَيُقْتَلُونَ“ (التوبة: 111)\nﷲ ތަޢާލާ ވަޙީ ކުރައްވާފައިވެއެވެ. “ހަމަކަށަވަރުން ﷲ ތަޢާލާ، މުއުމިނުންގެ ނަފްސުތަކާއި މުދާތައް ގަނެލެއްވިއެވެ. އެއީ އެބައިމީހުންނަށް އޭގެ ބަދަލުގައި ސުވަރުގެ ޖަޒާއެއްގެ ގޮތުގައެވެ. އެބައިމީހުން ﷲގެ މަގުގައި ހަނގުރާމަކޮށް ހަދާނެއެވެ. ފަހެ އެބައިމީހުން ޢަދުއްވުން ޤަތުލުކޮށް މަރާނެއެވެ. އަދި އެބައިމީހުން ޤަތުލުވެ (އެބަހީ ޝަހީދުވެ) ދާނެއެވެ.”\n4. قال صلى الله عليه وسلم: “للشهيد عند الله ست خصال: يغفر له في أول دفعة، ويرى مقعده من الجنة، ويجار من عذاب القبر، ويأمن من الفزع الأكبر، ويوضع على رأسه تاج الوقار الياقوتة منها خير من الدنيا وما فيها، ويزوج اثنتين وسبعين زوجة من الحور العين، ويشفع في سبعين من أقاربه” (أخرجه الترمذي وقال حديث حسن . وابن ماجة في السنن ، وأحمد ، وعبد الرزاق في المصنف ، والطبراني في الكبير ، وسعيد بن منصور في السنن).\nރަސޫލު ﷲ ޙަދީޘްފުޅު ކުރެއްވިއެވެ. “ﷲ ތަޢާލާގެ ޙަޟްރަތުގައި ޝަހީދަކަށް ހަތް ނިޢުމަތެއްވެއެވެ. އެއީ:\n1. އޭނާގެ ހަށިގަނޑުން އެންމެ ފުރަތަމަ އޮހޮރޭ ލޭތިއްކާއިއެކު، އޭނާގެ ހުރިހާ ފާފަތަކެއް ފޮހެވިގެން ދެއެވެ.\n2. މަރުވުމުގެ ކުރިން ސުވަރުގޭގައި އޭނާއަށްވާ ދަރަޖަ އޭނާއަށް ދައްކާލެވެއެވެ.\n3. ކައްވަޅުގެ ޢަޛާބުން އޭނާ ސަލާމަތްވެގެން ވެއެވެ.\n4. އެންމެ ބިރު ބޮޑުވެގެންވާ ދުވަހު (އެބަހީ ޤިޔާމަތް ދުވަހު) އޭނާއަށް އަމާންކަން ލިބިގެން ވެއެވެ.\n5. އޭނާގެ ބޮލުގައި ފަޚުރުވެރިކަމުގެ ތާޖެއް އެޅުވޭނެއެވެ. އޭގައިވާ އެންމެ ޔާޤޫތެއްވެސް މުޅި ދުނިޔެއާއި އެދުނިޔޭގައިވާ ހުރިހާ އެއްޗަކަށްވުރެ ހެޔޮކަން ބޮޑުވެގެން ވެއެވެ.\n6. ސުވަރުގޭގައި ހަތްދިހަ ދެ ޙޫރުލް ޢީނުން އޭނާގެ އަނބީންގެ ގޮތުގައި ވެއެވެ.\n7. އަދި އޭނާގެ ތިމާގެ މީހުންކުރެ ހަތްދިހަ މީހުން ނަރަކައިން މިިންޖު ކުރުމަށް، އޭނާއަށް ޝަފާޢަތްތެރިވެވޭ ހުއްޓެވެ.” (ރަވާހު އައްތިރިމިޛީ، އިބްނި މާޖާ، އަޙްމަދު، ޢަބްދުއް ރައްޒާޤް، އައްޠަބަރާނީ އަދި ސަޢީދް ބުން މަންސޫރު).


Research Kurumaai Publish Kurumaai Behey Workshopeh Avid College In Kuriyah Gengohsfi - Vaguthu\nރިސާޗް ކުރުމާއި ޕަބްލިޝް ކުރުމާއި ބެހޭ ވޯކްޝޮޕެއް އެވިޑުން ކުރިއަށް ގެންގޮސްފި\nއެވިޑް ކޮލެޖުން ރިސާޗް ސެންޓަރުގެ ފަރާތުން ރިސާޗްކުރުމާ ޕަބްލިޝްކުރުމާއި އަދި އެހެނިހެން ކަންތަށް ކުރުމަށްޓަކާ ހާޢްސަކޮށް ތަމްރީންކުރުމަށްޓަކާ މެލޭޝިޔާގެ ޔުނިވާސިޓީ ސައިންސް، ފެކަލްޓީ އޮފް އެޑިއުކޭޝަން ޑެޕިއުޓީ ޑީން ޕުރޮފެސާ ކަބޭލާ ވަޑައިގެން ހަތަރު ދުވަސްވަންދެން ކުރިޔަށް ގެންދިޔަ ވޯކްޝޮޕްގެ ނިމުމުގެ ރަސްމިއްޔާތު އިއްޔެ ބާޢްވައިފިއެވެ.\nއެވިޑް ކޮލެޖްގައި އިއްޔެ ބޭއްވި ހާޢްސަ ރަސްމިއްޔާތުގައި ވޯކްޝޮޕްގައި ބައިވެރިވެ ސެޓެފިކެޓް ލިބުން ފަރާތްތަކަށް ހަނދާނީ ލިޔުން ވަނީ ހަވާލުކޮށްފައެވެ.\nވޯކްޝޮޕާއި ބެހޭގޮތުން "ވަގުތަށް" މައުލޫމާތުދެމުން އެވިޑް ކޮލެޖްގެ ވައިސް ރެކްޓަރާ ޑރ.އަބުދުﷲ ރަޝީދު އަހުމަދު ވިދާޅުވީ، މިއީ ހަތަރު ދުވަހުގެ މުއްދަތަކަށް ކުރިޔަށް ގެންދިޔަ މަސައްކަތުގެ ބައްދަލުވުމެއް ކަމަށެވެ.\nއެވިޑް ކޮލެޖުން ރިސާޗް ސެންޓަރުގެ ފަރާތުން ކުރިއަށް ގެންދިޔަ ވޯކްޝޮޕް ނިންމުމުގެ ރަސްމިއްޔާތު – ވަގުތު އިމޭޖްސް: އަހްމަދު އަލީ\n"މި ވޯކްޝޮޕް ނިމުން އިރުގައި ކޯހުގެ ބައިވެރިން މިއަހަރުގެ ތެރޭގައި ކޮން ދާއިރާއަކުންތޯ ރިސާޗެއް ހަދައި ޕަބްލިޝް ކުރާނީ. އެކަން ކަނޑައަޅާނެ ގޮތް ވަނީ ކިޔައިދެވިފައި. އެގޮތުން ޑިސެންބަރު މަސްތެރޭގައި ފަހު ހަފްތާގައި ބައެއް ކުދިން މެލޭޝިޔާއަށް ގޮސް ޔުނިވާސިޓީ ސައިންސް ގެ ސެމިނާއެއް މެލޭޝިޔާގައި ވެސް ކުރިޔަށް ގެންދިޔުމަށް ހަމަޖެހިފައިވާ ކަމަށް. ދެބައެއް މިއޮތީ ފުރަތަމަ ބައިގެ މަގުސަދަކީ ޓެކނޮލަޖީ ބޭނުންކޮށްގެން އޭގެ އެހީގައި މިހާރަށްވުރެއް ރަނގަޅަށް ދަރިވަރުންނަށް ކިޔަވަދިނުން. އަދި ގޫގުލް ކުލާސް ބޭނުން ކޮށްގެން ކިޔަވާދިނުމުގެ މަސައްކަތް ފެށިގެން އެބަދޭ." ޑރ.އަބުދުﷲ ރަޝީދު ވިދާޅުވިއެވެ.\nއެވިޑް ކޮލެޖްގެ ވައިސް ރެކްޓަރ ޑރ.އަބުދުﷲ ރަޝީދު "ވަގުތު" އަށް މައުލޫމާތު ދެއްވަނީ – ވަގުތު އިމޭޖްސް: އަހްމަދު އަލީ\nޖާނަލް ރައިޓިން ގެބައިގައި 22 ބައިވެރިން ވަނީ ބައިވެރި ވެފައިވެއެވެ. އޭގެތެރޭގައި ކޮލެޖުގެ މުވައްޒަފުންގެ ތެރެއިން 18 ބައިވެރިން ބައިވެރިވިއިރު ބޭރުން ހަތަރު ބައިވެރިން ބައިވެރިވިކަމަށް އެވިޑް ކޮލެޖުން މައުލޫމާތު ދެއެވެ.\nއެވިޑްކޮލެޖް އިން ހާމަކުރިގޮތުގައި އެެ ކޮލެޖްގެ އެންމެ ބޮޑު ބޭނުމަކީ ދުވަހުން ދުވަހަށް ދެވޭ ތައުލީމުގެ ފެންވަރު ރަގަޅުކުރުމެވެ. ތައުލީމީ ފެންވަރު ރަގަޅު ކުރެވޭނީ މުވައްޒަފުން ލެކްޗަރާގެ ފެންވަރު ރަގަޅު ކުރެވިގެން ކަމަށް ވާތީ މަސައްކަތް ކުރަމުން ދަނީ އެކަން ހާސިލް ކުރަން ކަމަށް އެކޮލެޖުން ބުންޏެވެ.\nއެވިޑް ކޮލެޖުން ހާމަކުރިގޮތުގައި ކުރިޔަށްއޮތްތަނުގައި މިފަދަ އިތުރު ވޯކްޝޮޕްތަށްހިންގިގެން ދާނެއެވެ.


BML community fund ah proposal hushahelhumuge furusathu hulhuvaalafi\nއަހަރެންގެ ބޭންކް ކޮމިއުނިޓީ ފަންޑަށް ޕްރޮޕޯސަލް ހުށައެޅުމުގެ ފުރުޞަތު ހުޅުވާލައިފި\n02 ނޮވެންބަރ 2020 - 23:12:57\nބޭންކް އޮފް މޯލްޑިވްސްގެ "އަހަރެންގެ ބޭންކް ކޮމިއުނިޓީ ފަންޑް" އަށް ޕްރޮޕޯސަލްތައް ހުށަހެޅުމުގެ ފަހު ފިޔަވަހި ހުޅުވާލައިފިއެވެ.\nކޮންމެ އަހަރަކުވެސް ތިން ފިޔަވައްސަކަށް ބަހާލައިގެން "އަހަރެންގެ ބޭންކް ކޮމިއުނިޓީ ފަންޑް" ގެ ނަމުގައި ބީއެމްއެލް އިން ރާއްޖޭގެ އެކި ކަންކޮޅުތަކުގައި މުޖުތަމައު އަށް ފައިދާ ހުރި މަޝްރޫއުތަކަށް ބޭންކުން ފަންޑުކޮށްދެއެވެ.\nއެގޮތުން މި އަހަރުގެ ފަހު ފިޔަވަހީގައި ބީއެމްއެލްގެ ކޮމިއުނިޓީ ފަންޑުން ވަނީ ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ދިހަ ޕްރޮޕޯސަލެއް ހޮވައި، އެ ތަނުން ކޮންމެ މަޝްރޫއު އަކަށް -/50،000 ރުފިޔާގެ އެހީތެރިކަން ދޭން ނިންމައިފައެވެ.\nރަށްރަށުގެ ޖަމިއްޔާ ތަކާއި، އަމިއްލަ ކުންފުނިތަކާއި ޖަމިއްޔާ ތަކަށް އަދި ޒުވާނުންނަށް ޕްރޮޕޯސަލްތައް ހުށަހެޅުމުގެ ފުރުސަތު ހުޅުވާލާފައިވާ އިރު، ކޮމިއުނިޓީ ފަންޑުގެ ދަށުން ހޭދަ ކުރާނީ މުޖުތަމައުގެ އެއްބައިވަންތަކަން ދިރުވައި، މުޖުތަމައު އަށް ފައިދާ ހުރި ކަންތައްތަކަށް ކަމަށް ބޭންކުން ވަނީ ބުނެފައެވެ.\nބީއެމްއެލްގެ އަހަރެންގެ ބޭންކް ފަންޑަށް އީމެއިލް މެދުވެރިކޮށް ޕްރޮޕޯސަލްތައް ހުށަހެޅުމުގެ ފުރުސަތު މިއަދުން ފެށިގެން މި މަހުގެ 21 ވަނަ ދުވަހަށް ވަނީ ހުޅުވާލައިފައެވެ.\nބީއެމްއެލްގެ އަހަރެންގެ ބޭންކް ކޮމިއުނިޓީ ފަންޑުގެ ދަށުން މީގެ ކުރިންވެސް ބައެއް ރަށްތަކަށް އެހީތެރިކަން ފޯރުކޮށްދީފައިވެއެވެ.\nބީއެމްއެލްބީއެމްއެލް އަހަރެންގެ ބޭންކް\nކާޑު ސިސްޓަމް އަޕްގްރޭޑް ކުރާތީ ހިދުމަތްތަކަށް ބުރޫ އަރާނެ


ސަލީމު ދޫކޮށްލުމަށް ހައިކޯޓުން ވެސް ތާއީދުކޮށްފި — Ihavandhoo.com\n12 ޖޫން 20130ޢަބްދުލްމާނިޢު ޙުސައިން\nއިބްރާހީމް ސަލީމް މެދުގައި.. ފުޓް ބޯޅައިގެ ގިނަ ހަރަކާތްތަކުގައި ސަލީމް ބައިވެރިވޭ\nކުޑަ ފިރިހެންކުދިން ތަކަކަށް ގަދަކަމުން ޖިންސީ ގޯނާ ކުރިކަމުގެ ތުހުމަތުގައި މިދިޔަ އަހަރު އިހަވަންދޫން ހައްޔަރުކުރި މ. މުލި، ބްލޫވެއިޓް / އިބްރާހީމް ސަލީމް ހައްޔަރުން ދޫކޮށްލާފައި ވަނީ ޝަރުޢީ އަދި ޤާނޫނީ އުޞޫލަކާވިޔަސް ޚިލާފަށް ނޫންކަމަށް ދިވެހިރާއްޖޭގެ ހައިކޯޓުން މިހިނގާ ޖޫން މަހުގެ3ވަނަ ދުވަހު ޙުކުމްކޮށްފި އެވެ.\nދިވެހިރާއްޖޭގެ ހައިކޯޓުގައި ބެލެވި ނިޔާ ކަނޑައެޅުނު މި ޤަޟިއްޔާ އަކީ އިބްރާހީމް ސަލީމްގެ މައްޗަށް ތުހުމަތު ކުރެވިފައިވާ މައްސަލައިގެ ތަޙްޤީޤު ނިމިފައި ވާތީ އާއި، އޭނާ އިތުރަށް ބަންދުގައި ބަހައްޓަން ޖެހޭ ފަދަ އެއްވެސް ސަބަބެއް ދެއްކިފައި ނުވާ ކަމަށް ބުނެ 8 މެއި 2013 ވަނަ ދުވަހުން ފެށިގެން އޭނާ ބަންދުން ދޫކޮށްލުމަށް ތިލަދުންމަތީ އުތުރުބުރީ އިހަވަންދޫ މެޖިސްޓްރޭޓް ކޯޓުން ކަނޑައަޅައި އަމުރުކޮށްފައި ވަނީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 49 ވަނަ މާއްދާ އާއި، ޤާނޫނު ނަންބަރު: 2009/12 (ކުޑަ ކުދިންނަށް ޖިންސީ ގޯނާ ކުރާ މީހުންނާމެދު ޚާއްޞަ އުޞޫލަކުން ޢަމަލު ކުރުމުގެ ޤާނޫނު) އާއި، "ކުށެއްގެ ތުހުމަތުގައި ހައްޔަރުކުރެވޭ މީހުން ފަނޑިޔާރެއްގެ ކުރިމައްޗަށް ޙާޟިރުކޮށް ބަންދާމެދު ގޮތެއް ނިންމުމުގެ ގަވާއިދު"ގައި ކުށްކުށަށް ތުހުމަތުކުރެވޭ މީހުން ބަންދުގައި ބެހެއްޓުމާމެދު ކަނޑައަޅާފައިވާ އުޞޫލުތަކަށް ރިޢާޔަތް ނުކޮށް ކަމަށް ފެންނާތީ ޕްރޮސެކިއުޓަރ ޖެނެރަލް ހުށަހެޅި އިސްތިޢުނާފީ މައްސަލައެކެވެ.\nމި މައްސަލަ ނިންމުމުގައި ހައިކޯޓުގެ3ފަނޑިޔާރުންގެ އިއްތިފާޤުން ކަނޑައަޅާފައި ވަނީ ޤާނޫނުއަސާސީގެ 49 ވަނަ މާއްދާ އާއި، "ކުށެއްގެ ތުހުމަތުގައި ހައްޔަރުކުރެވޭ މީހުން ފަނޑިޔާރެއްގެ ކުރިމައްޗަށް ޙާޟިރުކޮށް ބަންދާމެދު ގޮތެއް ނިންމުމުގެ ގަވާއިދު" ގައި ބަޔާންވެފައިވާ ކަންކަމަށް ރިޢާޔަތްކޮށް ކުށްކުށަށް ތުހުމަތުކުރެވޭ މީހުން ބަންދުގައި ބެހެއްޓުމާމެދު ގޮތެއް ކަނޑައެޅުމަކީ ފަނޑިޔާރަށް ލިބިދީފައި އޮންނަ ބާރެއް ކަމަށާއި، މިގޮތުން ކަނޑައަޅާ ކަނޑައެޅުމަކީ ފަނޑިޔާރަށް ލިބިފައިވާ އިޚްތިޔާރާއި ބާރުގެ ބޭރުން ކަނޑައެޅި ކަނޑައެޅުމެއްކަން ސާބިތުނުކޮށް ދެވޭހާ ހިނދަކު އެ ކަނޑައެޅުމަކީ އިސްތިޢުނާފީ ކޯޓަކަށް ބަދަލުގެނެވޭނެ ކަނޑައެޅުމެއް ނޫންކަމަށާއި، މި ގޮތުން މި މައްސަލާގައި ބަޔާންކުރެވޭ އަމުރު ނެރެފައި ވަނީ ބަންދާމެދު ގޮތެއް ނިންމުމުގައި ފަނޑިޔާރު ވަޒަންކުރަން ޖެހޭނެ ކަންކަންކަމަށް ދިވެހިރާއްޖޭގެ ސްޕްރީމް ކޯޓުން ކަނޑައަޅާފައިވާ ކަނޑައެޅުންތަކުގެ ބޭރުންކަމަށް ބެލެވޭނެ އެކަށީގެންވާ ސަބަބެއް މި މައްސަލާގައި ޕްރޮސެކިއުޓާރ ޖެނެރަލްގެ ފަރާތުން ހުށަހަޅާފައި ނުވާ ކަމަށާއި، އަދި ޤާނޫނު ނަންބަރު: 2009/12 (ކުޑަ ކުދިންނަށް ޖިންސީ ގޯނާ ކުރާ މީހުންނާމެދު ޚާއްޞަ އުޞޫލަކުން ޢަމަލު ކުރުމުގެ ޤާނޫނު) ގައި ކަނޑައަޅާފައިވާ ގޮތުގެ މަތިން ކުޑަ ކުދިންނަށް ޖިންސީ ގޯނާކުރިކަމުގެ ތުހުމަތު ކުރެވޭ ފަރާތެއް ޝަރީޢަތުގެ މަރުހަލާ ނިމެންދެން ބަންދުގައި ބަހައްޓަން ޖެހެނީ ފުލުހުންނާއި ޕްރޮސެކިއުޓާ ޖެނެރަލް ޚާއްޞާ އުޞޫލަކުން ޚާއްޞަ އިޖުރާޢަތުތަކަކަށް ޢަމަލުކުރުމުން ކަމަށްވި ނަމަވެސް، މި މައްސަލާގައި ފުލުހުން ޢަމަލުކޮށްފައި ވަނީ ޖިނާޢީ ތުހުމުތެއް ކުރެވިފައިވާ މީހެއް ބަންދުގައި ބެހެއްޓުމުގައި ޢަމަލުކުރަން ޖެހޭ ޢާއްމު ޖިނާޢީ އިޖުރާޢަތުތަކާ އެއްގޮތަށް ކަމަށްވާތީ މި މައްސަލާގައި ޙަވާލާދެވުނު ޤާނޫނުގައި ބުނާފަދަ ޚާއްޞަ ހަމައެއް ފަނޑިޔާރު ކަނޑައަޅަން ޖެހޭނެ ތަނެއް ނެތްކަމަށެވެ.\nއިހަވަންދޫ ޑޮޓް ކޮމް އަށް މަޢުލޫމާތު ލިބިފައިވާ ގޮތުގައި ސަލީމްގެ މައްޗަށް ތުހުމަތުވި މައްސަލައިގެ ތަޙްޤީޤު ނިންމައި މިހާރު ވަނީ އެ މައްސަލަ ޕްރޮސެކިއުޓަރ ޖެނެރަލްގެ އޮފީހަށް ފޮނުވާފަ އެވެ.\n↵ އިހަވަންދޫ ޕޮލިސް ސްޓޭޝަން, ބަދުއަޚްލާޤީ މައްސަލަ, އިހަވަންދޫ މެޖިސްޓްރޭޓް ކޯޓް\nރައްޔިތުން މާދަމާ ކުނިއެއްކުރަން ނުކުންނަނީ\nއިހަވަންދޫ ކައުންސިލްގެ ފަރާތުން ވަކާލާތުކޮށްދޭނެ ޤާނޫނީ ވަކީލެއް ހޯދަނީ\nމޫސާ ޙުސައިންގެ ހަރުގެތައް ރަށު އޮފީހުން ރޫޅާލީ ޤާނޫނާ ޚިލާފަކަށް ނޫން: ހައިކޯޓު\nހަރުގެ ރޫޅަލި މައްސަލާގެ ޙުކުމް ކައުންސިލުން އިސްތިޢުނާފުކޮށްފި


SunOnline: Shaugu verivaa dhaairaa akun kuriah dhiyumah magu fahi kuran jehey: Naibu Raees\nޝައުގުވެރިވާ ދާއިރާއަކުން ކުރިއަށް ދިޔުމަށް މަގުފަހިކުރަންޖެހޭ: ނައިބު ރައީސް\nނައިބު ރައީސް ފައިސަލް ނަސީމް -- ފޮޓޯ: ރައީސް އޮފީސް\nކޮންމެ ކުއްޖަކުވެސް ވަޒީފާގެ މައިދާނުގައި ކުރިއަަށް ދާން ޝައުގުވެރިވާ ދާއިރާއަކުން ކުރިއަށްދިޔުމުގެ ފުރުސަތު ފަހިކޮށްދިނުމަށް ނައިބު ރައީސް، ފައިސަލް ނަސީމް ބެލެނިވެރިންނަށް އިލްތިމާސް ކުރައްވައިފި އެވެ.\nކުދިންނަށް ހުނަރު ދަސްކޮށްދިނުމަށް ކުރިއަށްގެންދާ "ހޭވައްލާ" ޕްރޮގްރާމް އިފްތިތާހުކުރުމަށް އިއްޔެ ރ. އުނގޫފާރުގައި ބޭއްވި ރަސްމިއްޔާތުގައި ވާހަކަ ދައްކަވަމުން ނައިބު ރައީސް ވިދާޅުވީ ކުއްޖާ ނިސްބަތްވާ އާއިލާ އާއި ގައުމުވެސް ކުރި އަރާނީ ކޮންމެ ކުއްޖަކީވެސް އުފެއްދުންތެރި އަދި ގައުމަށް ބޭނުންތެރި ފަރުދަކަށް ހެދުމުން ކަމަށެވެ.\nއެމަނިކުފާނު ވިދާޅުވީ ކުރިއަރާފައިވާ ގައުމުތައް ކުރިއަރައިދިއުމުގެ ސިއްރަކީ ހުނަރުވެރި، މަސައްކަތްތެރި ޖީލެއް ބިނާކުރުމަށް އެ ގައުމުތަކުގެ ސަރުކާރުތަކުން ދީފައިވާ ސަމާލުކަމާއި އަހަންމިއްޔަތުކަން ކަމަށެވެ.\nރާއްޖެ ފަދަ ވަސީލަތްތައް މަދު ގައުމަކަށް އިންސާނީ ވަސީލަތް ތަރައްގީ ކުރަން ގިނަ މަސައްކަތްތަކެއް ކުރަންޖެހޭކަން ފާހަގަ ކުރައްވާ މިނިސްޓަރު ވިދާޅުވީ ރައީސް އިބްރާހިމް މުހައްމަދު ސޯލިހު، ރާއްޖޭގެ ތައުލީމީ ދާއިރާ އަށް ބޮޑު އިސްކަމެއް ދެއްވާ ކަމަށާއި އޭގެ ބޭނުމަކީ ހުނަރުވެރި އަދި މަސައްކަތްތެރި ޖީލެއް ބިނާކުން ކަމަށް ނައިބުރައީސް ވިދާޅުވި އެވެ.\n"ހޭވައްލާ" ޕްރޮގްރާމަކީ ސާނަވީ ތައުލީމު ނިންމާ މަތީ ސާނަވީ ތަލީމު ފެށުމާއި ދެމެދު ދަރިވަރުންނަށް ލިބޭ ވަގުތުގައި ދަރިވަރުންނަށް ހުނަރުވެރި މަސައްކަތްތައް ދަސްކޮށްދިނުމަށް އެޑިއުކޭޝަން މިނިސްޓްރީން އިންތިޒާމުކޮށްގެން ރާއްޖޭގެ އެކި ކަންކޮޅުތަކުގައި ކުރިއަށްގެންދާ ޕްރޮގްރާމެކެވެ.\nމި ޕްރޮގްރާމްގެ ތެރޭގައި އިންޓާންޝިޕް ފުރުސަތުތަކާއި، މަސައްކަތްތައް ދަސްކޮށްދިނުން ވެސް ހިމެނެ އެވެ.\nއުނގޫފާރުގައި ފަށާފައިވަނީ ވަޑާންކުރުމާއި ފަހަން ދަސްކޮށްދިނުމުގެ ޕްރޮގްރާމެކެވެ. މި ޕްރޮގްރާމް އިފްތިތާހު ކުރުމަށް ބޭއްވި ރަސްމިއްޔާތުގައި، ނައިބުރައީސް ވަނީ ވަޑާމުގެ މަސައްކަތުގައި އަމަލީގޮތުން ބައިވެރިވެ ވަޑައިގަންނަވާފަ އެވެ.


Amilla gothun vaadha kuraa memberunah fiyavalhu alhaanan: MDP | Mihaaru\nއެމްޑީޕީގެ އިސް ބައެއް ބޭފުޅުން. (ކ-ވ) ސެކްރެޓަރީ ޖެނެރަލް އަނަސް އަބްދުއްސައްތާރު، ޗެއާޕާސަންގެ ނައިބު އަލީ ނިޔާޒް، ޗެއާޕާސަން ހަސަން ލަތީފް އަދި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް އިލެކްޝަންސް ކޮމިޝަންގެ މެމްބަރުންނާ ބައްދަލުކުރައްވަނީ. --- ފޮޓޯ: އީސީ\nއަމިއްލަ ގޮތުން ވާދަކުރާ މެމްބަރުންނަށް ފިޔަވަޅު އަޅާނަން: އެމްޑީޕީ\n26 ފެބުރުއަރީ 2019 - 13:44 41 comments\nއޭޕްރީލް މަހުގެ ހަ ވަނަ ދުވަހު އޮންނަ އާންމު އިންތިޚާބާ ގުޅޭ ގޮތުން އިލެކްޝަންސް ކޮމިޝަން (އީސީ) ގެ މެމްބަރުންނާ އެކު ބޭއްވި ބައްދަލުވުމަށް ފަހު، ނޫސްވެރިންނާ ވާހަކަ ދައްކަވަމުން އެމްޑީޕީގެ ޗެއާޕާސަން ހަސަން ލަތީފް ވިދާޅުވީ، އިންތިހާބުތަކުގައި ވާދަކުރާ އެ ޕާޓީގެ ކެންޑިޑޭޓުންނަށް ޕާޓީގެ މެމްބަރުން ތާއީދު ކުރަން ޖެހޭނެ ކަމަށް އަސާސީ ގަވައިދުގައި ކަނޑައަޅާފައިވާ ކަމަށެވެ.\nއެހެންވެ، އެމްޑީޕީގެ ރަސްމީ ކެންޑިޑޭޓަކު ކަނޑައަޅާފައި ހުއްޓާ، އަމިއްލަ ގޮތުން އެހެން މީހަކު އިންތިހާބަށް ކުރިމަތިލައިފި ނަމަ އެ މީހަކަށް ތާއީދު ކުރުމުގެ ފުރުސަތު ނޯންނާނެ ކަމަށް ހަސަން ވިދާޅުވި އެވެ.\n"އޭނަ އަމިއްލަ ގޮތުން ވާދަކުރަނީ، ނުވަތަ، އެމީހަކު އެހެން މީހަކާ އެކު ހުންނަނީ. އެހެންވެއްޖެ ނަމަ، އެމީހަކާ ދޭތެރޭގައި އަޅަން ޖެހޭ ފިޔަވަޅެއް ޕާޓީން އަޅާނެ،" މި ފަހަރުގެ އިންތިހާބުގައި ހެންވޭރު އުތުރު ދާއިރާ އަށް ވާދަކުރައްވާ ހަސަން ވިދާޅުވި އެވެ.\nއޭނާ ވިދާޅުވި ގޮތުގައި އެއްވެސް މީހަކާ ދޭތެރޭ ފިޔަވަޅު އަޅާނީ އެމްޑީޕީގެ ތެރޭގައި މަޝްވަރާ ކުރުމަށް ފަހު އެވެ. އެކަމަކު، ވިދާޅުވީ އެމްޑީޕީގެ ޕްރައިމަރީގެ ސަބަބުން ޕާޓީގެ އެތެރޭގައި ބައިބައިވުންތަކެއް އޮންނާނެ ކަމަށް ގަބޫލު ނުކުރައްވާ ކަމަށެވެ.\nއިލެކްޝަންސް ކޮމިޝަންގެ މެމްބަރުން މިއަދު އެމްޑީޕީގެ ލީޑަޝިޕްގެ ބޭފުޅުންނާ ބައްދަލުކުރައްވަނީ. --- ފޮޓޯ: އީސީ\nހަސަން ވިދާޅުވީ ޕްރައިމަރީއާ ގުޅިގެން ކުރާ ޝަކުވާތައް ބަލައި، އަޅަން ޖެހޭ ފިޔަވަޅުތައް އެޅުމުން، ޕްރައިމަރީގެ ނަތީޖާއާ އެކު ކުރިއަށް ދެވޭނެ ކަމަށެވެ. ޕްރައިމަރީއާ ގުޅިފައި ތަފާތު ކަންކަން ހުންނައިރު، އެ ހުރިހާ ކަމެއް ރަނގަޅަށް ކުރެވުނީމާ ނޫނީ ޕްރައިމަރީއެއް ބޭއްވިޔަސް ހައްލު ނުލިބޭނެ ކަމަށް އޭނާ ވިދާޅުވި އެވެ.\nއިންތިޚާބުގައި އެމްޑީޕީގެ ޓިކެޓު ދޭނެ މީހުން ކަނޑައަޅަން ބޭއްވި ޕްރައިމަރީން ބަލިވި މީހުންނަށް ވެސް އެ އިންތިޚާބަށް ނުކުތުމަށް ފަހިވާ ގޮތަށް ސުޕްރީމް ކޯޓުން އިއްޔެ ހުކުމްކުރި ނަމަވެސް އިންތިޚާބަށް އެ މީހުން ކުރިމަތި ނުލާނެ ކަމަށް އުންމީދު ކުރައްވާ ކަމަށް ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވަނީ ވިދާޅުވެފަ އެވެ.\nޕްރައިމަރީން ބަލިވި މީހުންގެ ތެރެއިން، މި ފަހަރުގެ އާންމު އިންތިޚާބުގައި ވާދަކުރަން ބޭނުންވާ މީހުންނަށް އެ އިންތިޚާބަށް ކުރިމަތިލުމުގެ ފުރުސަތު، އަންނަ މަހުގެ ހަތަރު ވަނަ ދުވަހުގެ މެންދުރު ފަހު 4:00 އާ ހަމަށް ދިނުމަށް އިލެކްޝަންސް ކޮމިޝަންގެ މައްޗަށް ސުޕްރީމް ކޯޓުން ވަނީ އަމުރުކޮށްފަ އެވެ. އަދި އެ އަމުރާ އެއްގޮތަށް އިލެކްޝަންސް ކޮމިޝަނުން ވަނީ އިންތިޚާބުގައި ވާދަކުރުމުގެ ފުރުސަތު ހުޅުވާލައިފަ އެވެ.\nހަސަން ވިދާޅުވީ ގާނޫނީ ގޮތުން އިލެކްޝަނުން ކަނޑައަޅާފައިވާ އިންތިޚާބީ ތާރީޚުތަކަށް ސުޕްރީމް ކޯޓުން ބަދަލު ގެންނަމުންދާތީ، އެކަމުގެ ކަންބޮޑުވުންތައް ކޮމިޝަނާ ހިއްސާ ކުރެއްވި ކަމަށެވެ.\nއޭނާ ވިދާޅުވި ގޮތުގައި، ސުޕްރީމް ކޯޓުން 2013 ވަނަ އަހަރު އިންތިޚާބުގެ ތާރީހުތަކަށް ބަދަލު ގެނެސްގެން ވަކި ބަޔަކު ބޭނުންވާ ގޮތަށް އިންތިޚާބުގެ ކަންކަން "ފިކްސް" ކުރުމަށް ވަރަށް ބޮޑެތި ދައުރުތަކެއް އަދާކޮށްފަ އެވެ. އެހެންވެ، އަނެއްކާވެސް ކޯޓުން ފެށީ އެފަދަ މަޝްރޫއެއް ކަމަށް އޭނާ ވިދާޅުވި އެވެ.\n"އެއީ އެއްގޮތަކަށް ވެސް ސުޕްރީމް ކޯޓުން ކޮށްގެން ވާނެ ކަމެއް ނޫން،" ހަސަން ވިދާޅުވި އެވެ.\nއެމްޑީޕީން މިއަދު ނެރުނު ބަޔާނެއްގައި ބުނި ގޮތުގައި އިންތިޚާބީ ތާރީހުތަކަށް ސުޕްރީމް ކޯޓުން ބަދަލު ގެނައީ އެ ޕާޓީ އަށް އަމާޒުކޮށް، ގެއްލުން ދިނުމުގެ ގޮތުންނެވެ. އަދި މިއީ ވަކި ބަޔަކަށް ސިޔާސީ ގޮތުން މަންފާއެއް ހޯދައި ދިނުމަށް ސުޕްރީމް ކޯޓުން ކުރި ކަމެއް ކަމަށް އެމްޑީޕީގެ ބަޔާނުގައިވެ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް ސުޕްރީމް ކޯޓް މަޖިލީހުގެ މެމްބަރުން އިލެކްޝަންސް ކޮމިޝަން އެމްޑީޕީގެ މަޖިލިސް ޕްރައިމަރީ އެމްޑީޕީގެ ޗެއާޕާސަން ހަސަން ލަތީފް ރައްޔިތުންގެ މަޖިލީހުގެ އިންތިޚާބު 2019


SunOnline: #VAAHAKA: Ajalu - Part-13\nމުޙައްމަދު ޤާސިމް 22 Jul 2019, 17:09\nސިފައިންގެ ބިޔަ ލަޝްކަރު އައިސް އެ ތަނަށް ވަދެގަތުމުން، ލިބުނު ވަރުގަދަ ސިހުމާއެކު، އެންމެންނަށް ވެސް ތިބެވުނީ، ވަރަށް ބޮޑު ބިރުވެރިކަމެއްގެ ތެރޭގައެވެ. އާދަނާއަށް ލިބިފައިވާ ހާސްކަމަކާއި ނުތަނަވަސްކަން ވަކީން ބޮޑެވެ. އޭނާގެ ލޯބިވާ އަނބިމިހާއަށް ވެދާނެގޮތަކާމެދު ބިރު ހީވަނީއެވެ. މި ތަނުގައި އިން ހަމަ އެކަނި އަންހެނަކީ ހައްވާދިޔެއެވެ. ސިފައިންގެ ފައުޖުގައި ތިބީ ހައްތާވެސް ފިރިހެނުންނެވެ. އަންހެނެއްގެ ހީލުމެއް، އަންހެނެއްގެ ބީހުމެއް، ނުލިބޭތާ އެތައް ދުވަހެއް ވެފައި ތިބި ބަޔެކެވެ. އެ ފަދަ ބަޔެއްގެ އަތްމައްޗަށް، ހައްވާދިޔެ ކަހަލަ ޒުވާން ރީތި ކުއްޖަކު އެރުމުން ކޮންމެ ފަދަ ގޮތެއް ވެސް ހަދައިފާނެއެވެ. ސަލާމަތް ކޮށްދެވޭނެ މީހަކު ނާންނާނެއެވެ. ކުޑަމިނުން ތިހެން ނަހަދާށޭ ބުނާނެ މީހަކު ވެސް ނުވާނެއެވެ.\nއާދަނާގެ ހިތުގައި ބިރުވެރި ރަނގަބީލުތަކެއް އެއް ފަހަރާ ޖެހޭން ފަށައިފިއެވެ. އޭނާގެ މޭތެޅެނީ ވަރަށް ބާރަށެވެ. މި ތެޅުން އިތުރަށް ގަދަވާން ފެށީ، އެ ލަޝްކަރުގައި ހިމެނޭ ބައެއް މީހުން، ހައްވާދިޔެއާ ދިމާއަށް ބަލާގޮތުންނެވެ. ވަހުޝީ ނަޒަރަކުން ނޫން ގޮތަކަށް އެކަކު ވެސް ބަލައެއް ނުލައެވެ.\nސިފައިންގެ ތެރެއިން ބައެއް މީހުން ގޮސް ވަނީ ފުލުސް އޮފީހަށެވެ. އަނެއްބައި މީހުން އެހެން ދިމަދިމާއަށް ކެހެމުން ގޮސް، އެ ތަން އަމާން ވެއްޖެއެވެ. މިހާރު އެތަނުގައި ދިވެހިންގެ ނުވަ މީހުން ފިޔަވައި، އިތުރު މީހަކު ފެންނާކަށް ނެތެވެ. ލިބުނު ފުރުޞަތުގައި ކޮންމެވެސް އެއްޗެއް ބުނާން އަހުމަދުދީދީ ގަސްދުކޮށް، އެ މީހުންނާ ދިމާއަށް ގޮނޑި އަނބުރައިލިއެވެ.\n"އެ އައީ ޖަޕާނު ސިފައިން. ފަހަރެއްގައި ކޮންމެވެސް ކަހަލަ ނުރައްކަލެއް ވެސް ކުރިމަތިވެދާނެ! ހުރިހައި މީހުން ވެސް ހެޔޮ ދުޢާކުރޭ! ﷲ އިރާދަކުރެއްވިއްޔާ ދެރަގޮތެއް......"\nއަހުމަދުދީދީއަށް ޖުމުލަ ފުރިހަމަކުރެވޭ ވަރެއް ނުވިއެވެ. ފުލުސް އޮފީހުން ފުލުހަކު ނިކުމެއްޖެއެވެ. ހިނގައިގަތީ އެ މީހުންނާ ދިމާއަށެވެ. އަހުމަދުދީދީ އަވަސް އަވަހަށް ވާހަކަ ހުއްޓާލާފައި، ގޮނޑި އަނބުރައިލައި ހަމަހިމޭންވެއްޖެއެވެ.\nފުލުސްމީހާ އެއައި ގޮތަށް އައިސް، އެންމެންގެ މޫނަށް ވަކިވަކިން ބަލައިލުމަށްފަހު، އަތުގެ އިޝާރާތުން އަހުމަދު ދީދީއަށް އެންގީ އޭނާގެ ފަހަތުން އައުމަށެވެ. ހިތް ނޭދުނަސް، ކިތަންމެ ބިރެއް ގަތަސް، ލޮލުން ބޮލުން ކިޔަމަންވުން ނޫން ގޮތެއް ނެތެވެ. ތެދުވެގެން ފުލުސްމީހާގެ ފަހަތުން ކިޔަމަންތެރިކަމާއެކު ހިނގައިގެންފިއެވެ. ތެޅިތެޅި އޮތް ހިތަކާއެކުގައެވެ. އެހެން މީހުންނަށް ތިބެވުނީ އެއަށްވުރެ ބޮޑު ބިރުވެރިކަމެއްގެ ތެރޭގައެވެ. އަހުމަދުދީދީގެ ކޮންމެ ފިޔަވަޅަކަށް ވަކިވަކިން ބަލާށެވެ. އޭނާއަކީ އުމުރުން މާ ގިނަ ދުވަސްތަކެއް ނުވިޔަސް، އެ މީހުންގެ ވެރިއަކަށް މިއަދު ހުރި މީހާއެވެ. އޭނާއަށް ދެރަގޮތެއް ވެއްޖެ ނަމަ، އެއީ ލިބޭ ވަރަށް ބޮޑު ހިތާމައެކެވެ. ނިކަމެތި ކަމެކެވެ. އެހެންކަމުން އޭނާއަށް ދެރަގޮތެއް ނުވުމަށް އެދި އެންމެން ތިބީ ދުޢާކޮށްކޮށެވެ.\nއަހުމަދުދީދީ ގެންގޮސް ވެއްދީ ފުލުސް އޮފީހުގައި ހުރި ކުޑަވަރެއްގެ ކޮޓަރިއަކަށެވެ. ކޮޓަރީގައި ހުރި ދިގު މޭޒުގެ ދެ ފަރާތުން، ކޮންމެ ފަރާތެއްގައި ދެ މީހުން، އެއް ކޮޅުގައި މީހަކު އިނެވެ. މުޅިއެކު ފަސްމީހުންނެވެ. ހައްތާވެސް ޖަޕާނު ސިފައިންނެވެ.\nއަހުމަދުދީދީ ވަނުމާއެކު އެއިން ކޮންމެ މީހަކު ވެސް، އޭނާގެ މޫނުން ފެށިގެން ފައިތިލައާ ހަމައަށް ނަޒަރު ހިންގައިލިއެވެ. އެ ނަޒަރުން ނުރުހުމަށްވުރެ ބޮޑަށް ފެންނަނީ ރުޅިވެރިކަމެވެ. އެއިން ކަމަކަށް މާބޮޑު ސަމާލުކަމެއް ނުދީ، އެހެނަސް ޖެހިލުންވެ ހުރެ، ތެޅިތެޅި އޮތް ހިތަކާއެކު ގޮސް، މޭޒުގެ އަނެއް ކޮޅުގައި ހުއްޓިއްޖެއެވެ. އަދަބުވެރިކަމާއެކުގައެވެ.\nއެ މީހުން ކަޅިޖަހާނުލައި، އަހުމަދުދީދީއާ ދިމާއަށް ބަލަހައްޓައިގެން ތިއްބެއެވެ. އަހުމަދުދީދީއަށް ހުރެވުނީ ބޮޑު ކުށްވެރިއަކު ފަދައިން އިސްދަށަށް ޖަހައިގެންނެވެ. ބިރުން އިސްއުފުލައިލާން ނުކެރިފައެވެ. ސިފައިންގެ ފަސް މީހުން އިރުކޮޅަކު އަހުމަދުދީދީއާ ދިމާއަށް ބަލާން ތިބެފައި، އެ މީހުން އެކަކު އަނެއްކެއްގެ މޫނަށް ބަލައިލިއެވެ. މޭޒުގެ ކޮޅުގައި އިން މީހާ، އެތަނުން އެހެން މީހަކަށް، ނިތުން އިޝާރާތް ކޮށްލިއެވެ. އެއާއެކު އެ މީހާ ފުންމައިގެން ތެދުވެއްޖެއެވެ. މޭޒުމަތީގައި އޮތް ތިން ފޫޓެއްހައި އެއްތެޔޮގަނޑު ނަގައި، އަތަށް ހެޔޮވަރުކޮށްލަމުން، އަހުމަދުދީދީ ގާތަށް ޖެހިލިއެވެ.\nއެ މީހަކު ފުރަތަމަ ވެސް ކުރީ ސުވާލެކެވެ. ޖަޕާނު ބަހުންނެވެ. ބުނި އެއްޗެއް ނޭނގުނު ނަމަވެސް. އަޑުގައި އިންތިހާ ދަރަޖައަށް ހަރުކަށިކަން ހުރިކަން އެނގުނެވެ. ކުރި ސުވާލު ނޭނގޭތީ، އެއަށް ދޭނެ ޖަވާބެއް އަހުމަދުދީދީއަކަށް ނޭނގުނެވެ. އިސް އުފުލައި އޭނާގެ މޫނަށް ބަލައިލުމަށްފަހު، އަނެއްކާވެސް އިސްދަށަށް ޖަހައިލެވުނީއެވެ. މި ހަރަކާތާއެކު، އެ މީހާ، ކުރީ ފަހަރަށްވުރެ ބާރަށް، ހަމަ އެ ސުވާލު ތަކުރާރުކޮށްފިއެވެ. އަހުމަދުދީދީއަށް ހަނު ހުރުން ފިޔަވައި، ކުރެވުނު ކަމެއް ނެތެވެ. ޖަވާބު ދޭން ކިތަންމެ ބޭނުން ވިޔަސް، ކިޔާ އެއްޗެއް ނޭނގެންޏާ، ޖަވާބު ދޭނީ ކިހިނެއް ހެއްޔެވެ؟\nއަތުގައި އޮތް އެއްތެޔޮގަނޑުން މޭޒުމަތީގައި ބާރަށް ޖަހާފައި، ކުރިއަށްވުރެ ވެސް ހަރުކޮށް ސުވާލު ތަކުރާރުކޮށްފިއެވެ. އޭނާ ރަތަށް އަރާފައި ހުރިވަރުން، ގަޔަށް އަރައިގެންފާނޭހެން ހީވާން ފަށައިފިއެވެ. ކިތަންމެ ރުޅިއަޔަސް ކުރެވޭނެކަމެއް ނެތެވެ. އެ ކުރާ ސުވާލަށް ދެވޭނެ ޖަވާބެއް އަހުމަދުދީދީގެ ކިބަޔަކު ނެތެވެ. އިސްދަށަށް ޖަހައިގެން ހުރުން ފިޔަވައި، ހަމަ އެއްކަމެއް ވެސް ނުކުރެވުނެވެ.\nދެން އައީ ހަމަހިމޭން ވަގުތުކޮޅެކެވެ. އެއްތެޔޮގަނޑު ހިފައިގެން ހުރި މީހާ، ދުރަށް ޖެހިލައިފިއެވެ. އިރުކޮޅަކުން އެހެން މީހަކު ތެދުވެއްޖެއެވެ. ހަރު ހިނގުމެއްގައި އެޅި ތިންހަތަރު ފިޔަވަޅަކާއެކު އައިސް, އަހުމަދުދީދީގެ ކަނާތްފަރާތުގައި މަޑުކޮށްލައިފިއެވެ. އަނެއް މީހާ ކުރި ސުވާލުހެން ހީވާކަހަލަ ސުވާލެއް ކޮށްފިއެވެ. މި ފަހަރު ވެސް އަހުމަދުދީދީއަށް އެއްޗެއް ނުބުނެވުނެވެ. އެ މީހާ ހުރީ ވަރަށް ރުޅިއައިސްފައިކަން އެނގެއެވެ.\nކުއްލިއަކަށް އެ މީހާ ކަރުބުޑުން ހަޅޭއްލަވައިގަންނަމުން، އަހުމަދުދީދީގެ ބޮލުގެ އިސްތަށިގަނޑުގައި، އެއް އަތުން ހިފައިފިއެވެ. އެއާއެކު އަނެއް އަތުން، ކަންކަށިމަތީގައި ވަރުގަދަ އެތިފަހަރެއް އަޅައިފިއެވެ. ނަގައިގަތް ތޫނު ދިލައާއެކު، މޫނުމައްޗަށް އަނދިރިވެގެން ދިޔައެވެ. އަހުމަދުދީދީއަށް ބޭއިޚުތިޔާރުގައި ކަހަލަ ގޮތަކަށް މޫނުގައި އަތް އެޅުނެވެ. އެ ވަގުތު އެއްތެޔޮގަނޑު ހިފައިގެން ހުރި މީހާ، ފުންމައިގެން އައިސް، އަހުމަދުދީދީގެ ދެއަތުގައި ހިފައި، ގަދަކަމުން ކަހަލަ ގޮތަކަށް ފުރަގަހަށް ގެންގޮސް، ބާރަށް ހިފަހައްޓައިފިއެވެ. ކޮނޑު ހުޅަށް ތަދު ވެސް ވިއެވެ.\nއަނެއްކާވެސް ހަމަ އެ ސުވާލެވެ. އެ އަހަނީ ކީކޭބާވައެވެ؟ އެއް ސުވާލެއް އެހައި ގިނަ ފަހަރު ތަކުރާރުކުރާނީ މުހިންމު ސުވާލަކަށް ވާތީއެވެ. އެހެންނަމަވެސް މި ފަހަރު ވެސް، ހުންނާން ޖެހުނީ ބުނާނެ އެއްޗެއް ނޭނގިފައެވެ. ކިތަންމެ ރުޅި އަޔަސް، ކިތަންމެ އަނިޔާއެއް ކުރިޔަސް، މި ނޫން ގޮތެއް ނޯންނާނެއެވެ.\nއަހުމަދުދީދީ އަނގައިން ނުބުނެ ހުންނާން ފެށުމުން، އެ މީހާ ރުޅިއައިސްގެން ގޮސް، ކުޅަނދުރަކަށް ވެއްޖެއެވެ. ގޮށްމުށްކަވާފައި، ބަނޑުކޮޅުގައި ވަރަށް ބާރަށް އަޅައި ވިހެލައިފިއެވެ. ވީތަދެއްގެ ބޮޑުކަމުން، ހަށިގަނޑު ކުރުގެޅިގެން ދިޔައެވެ. ނޭވާ ވެސް ނުލެވުނެވެ. އެވަގުތު އެހެން މީހަކު އައިސް، އަނެއް މީހާ އަތުގައި އޮތް އެއްތެޔޮގަނޑު އަތުލާފައި، އަހުމަދުދީދީގެ ފައިގެ ފަލަމަސްގަނޑުގައި ވަރުހުރި ބޮނޑިއެއް އަޅައިފިއެވެ. ވީތަދާއި ނެގި ދިލަ ބުނެދޭން ވެސް ނޭނގުނެވެ. އެހެންނަމަވެސް އެއިން މީހެއްގެ ހިތުގައި ރަހުމުގެ ކުނޑިފުކެއް ވެސް ހުރި ހެނެއް ހިޔެއް ނުވެއެވެ. ބޮލުގެ އިސްތަށިގަނޑުގައި ހިފައިގެން ގެންގޮސް، ޖެހިގެން ހުރި ކޮޓަރި ތެރެއަށް ގުޅައަކަށް ޖަހައިފިއެވެ.\nދިވެހީންގެ އަށް މީހުން ހާސްކަމެއްގެ ތެރޭގައި ދުޢާކޮށްލަކޮށްލައި ތިބޭތާ ދިހަވަރަކަށް މިނެޓު ފަހުން، ކުރިން ވެސް އައި ފުލުސްމީހާ، ފުލުސް އޮފީހުން ނިކުމެގެން އެ މީހުންނާ ދިމާއަށް އަންނަތަން ފެނިއްޖެއެވެ. އަނެއްކާ ވެސް އެހެން މީހަކު ބަލައި އަންނަނީކަން ކަށަވަރެވެ. އެ މީހުންނަށް ތިބެވުނީ ނޭވާ ހިފަހައްޓާލައިގެންނެވެ. އަހުމަދުދީދީ ކޮބައިބާވައެވެ؟ އޭނާއަށް ހެދީ ކިހިނެއް ބާވައެވެ؟ ފަހަރަކު މީހަކު ގެންގޮސް މަރާލަނީ ބާވައެވެ؟ މި ފަދަ ބިރުވެރި ސުވާލުތައް އެ މީހުންގެ ސިކުނޑިތަކަށް ހަމަލަދެމުން ދަނިކޮށް، އެ މީހާ އައިސް މި ފަހަރު އެ އިޝާރާތްކޮށްލީ، ފަސްދޮޅަށް ފަސް އަހަރުގެ އަލިބެއްޔާ އަށެވެ.\nބިރުން ވިރިވިރިހުރެ އަލިބެއްޔާ ހިނގައިގެންފިއެވެ. އުމުރާ އެއް ފަދަ ބަލިކަށި ހިނގުމެކެވެ. ކަނޑުމަތީގައި އެގޮތް މިގޮތަށް ގަނަތެޅޭން ޖެހުމުން، ވަކީން ބޮޑަށް ބަލިހެން މިހާރު ހީވެއެވެ. އެހެންނަމަވެސް، އެ ތަނުގައި ތިބި ރަޙުމުކުޑަ ސިފައިންގެ ހިތުގައި އެ މުސްކުޅިޔާގެ މައްޗަކަށް ވެސް ރަޙުމެއް ނެތެވެ. އަހުމަދުދީދީއާ ކުރި ސުވާލު އޭނާއާ ވެސް ކުރިމަތި ކޮށްފިއެވެ. ހަރުކަށި ރުޅިވެރި ރާގަކަށެވެ. އަލިބެއްޔާ އަކަށް ވެސް ޖަވާބެއް ނުދެވުނެވެ. ތަކުރާރުކޮށް ތިން ފަހަރު އެ ސުވާލުކޮށްފިއެވެ. ދެން އައީ ހަމަލާއެވެ. ކަންކަށިމަތީގައި ވީއްލާލައިފިއެވެ. ބޮނބިފަޅިމަތީގައި ގުއްޓެއް އަޅައިފިއެވެ. އަރިކައްޓަށް އެރީ، އެއްތެޔޮގަނޑުގައި ހުރި ހޫނުކަމެވެ. މިއިން ކޮންމެ ހަމަލާއަކާއެކު، އަލިބެއްޔާއަށް ރޮއިގަނެވެއެވެ. ހަންދޫވެ ގައިބާރުދެރަވެފައިވާ މުސްކުޅި ހަށިގަނޑުން ވަރު ހުސްވެއެވެ. ހިތްހަމަޖެހޭވަރަށް އަނިޔާކޮށްފައި ގެންގޮސް، އަހުމަދުދީދީ ވެސް ވެއްދި ކޮޓަރިއަށް ވައްދައި، ގުޅައަކަށް ޖަހައިފިއެވެ.\nތިން ވަނައަށް ގެނައީ އަލިފުތާއެވެ. ސައްބީސް އަހަރުގެ ޒުވާނެކެވެ. ގެންގޮސް ސިފައިންގެ ކުރިމަތީގައި ބަހައްޓާފައި، އެއްކަލަ ވަރުގަދަ ސުވާލު އަމާޒުކޮށްފިއެވެ. ޖަވާބެއް ނުދެވުނެވެ. ތަކުރާރުވަމުން އައެވެ. ރުޅިވެރިކަން އިންތިހާއަށް އެރިއެވެ. ދެން އަނިޔާއެވެ. ހިތުހުރިވަރެއް ކޮށްލުމަށްފަހު، ހަމަ އެ ކޮޓަރިއަށެވެ.\nފުލުސް އޮފީހުން ފުލުސްމީހާ އަނެއްކާވެސް ނުކުމެއްޖެއެވެ. އޭނާ ފެނުމާއެކު، ބާކީ ތިބި ހަ މީހުންގެ މޭގެ ތެޅުން ބާރުވިއެވެ. މިހާރު އެ މީހުންނަށް އޭނާ ސިފަވަނީ، ވަރަށް ބިރުވެރި ގޮތަކަށެވެ. ފުރާނަ ހިއްޕަވަން ވަޑައިގަންނަވާ މަލަކަލްމައުތު ނޫންނަމަވެސް، އެ ފަދަ ބިރެއް ހިތަށް ވެރިވެއެވެ. އޭނާގެ ކޮންމެ ފިޔަވަޅަކަށް ހިތުގެ ތެޅުން އަވަސްވަމުން ބާރުވަމުން އާދެއެވެ. މި ފަހަރު ގޮވައިލާނީ ކާކަށް ބާވައެވެ؟ ކޮންމެ މީހަކަށް ވެސް ހީވަނީ، މިއީ މަގޭ ފަހަރު ހެންނެވެ. އެހެންކަމުން ތިބެވުނީ ނޭވާ ހިފަހައްޓާލައިގެންނެވެ.\nއެ މީހާ އައިސް ފަހަރަކު މީހެއްގެ މޫނަށް ވަކިވަކީން ނަޒަރު ހިންގާން ފެށިއެވެ. ފުރަތަމަ ރެކިފުތާގެ މޫނަށެވެ. އެއަށްފަހު ދޮންކަލޯބެއްޔާގެ އާދަނާގެ މޫނަށެވެ. ހައްވާދިޔެގެ މޫނަށެވެ. އާދަނާގެ މޫނަށެވެ. ފިޔޯރީ އާދަނާގެ މޫނަށެވެ. އާދަންފުތާގެ މޫނަށެވެ. އަނެއްކާވެސް ހައްވާދިޔެއަށް ބަލައިލައިފިއެވެ. ސިހިސިހި އިންދާ މި ފަހަރު އިޝާރާތްކުރީ، ހައްވާދިޔެއަށެވެ. ލިބު ކުއްލި ސިހުމާއެކު އާދަނާއަށް ފުންމައިގެން ތެދުވެވުނެވެ. އޭރު އޭނާގެ ހަތަރެސްފަޔާއެކު މުޅި ހަށިގަނޑު ރޫރޫ އަޅައެވެ.


ATP Finals: Federer adhi Zverev feshun rangalhu kohffi Raajje.mv | Connecting the dots...\nއޭޓީޕީ ފައިނަލްސް: ފެޑެރާ އަދި ޒަވަރޭވް ފެށުން ރަނގަޅު ކޮށްފި\nފެޑެރާ ވަނީ ސީދާ ދެ ސެޓުން ޖެކް ސޮކް ބަލިކޮށްފައި\nޒަވަރޭވް ވަނީ ދެ ސެޓު އެއް ސެޓުން ސިލިޗް ބަލިކޮށްފައި\nކ. މާލެ | އަހްމަދު ސާއިފް ޝިޔާދް | 13 ނޮވެންބަރު 2017 | ހޯމަ 17:32 | @Saaif80 | ކުޅިވަރު | 788\nފެޑެރާ އާއި ސޮކް ވާދަކުރި މެޗުގެ ތެރެއިން -- ފޮޓޯ:ގެޓީ އިމޭޖާސް\nލަންޑަނުގައި މިހާރު ކުރިޔަށްދާ އޭޓީޕީ ވޯލްޑް ޓުއާ ފައިނަލްސްގައި ރޯޖާ ފެޑެރާ އަދި އެލެކްސެންޑާ ޒަވަރޭވް ކުޅުނު މެޗުތައް ކާމިޔާބުކޮށް އެ ދެ ކުޅުންތެރިން ވެސް މުބާރާތުގެ ފެށުން ރަނގަޅު ކޮށްފިއެވެ.\nމިއީ އޭޓީޕީ ޓެނިސް ރޭންކިންގައި މިވަގުތު އެންމެ މަތިން ރޭންކް ކުރެވިފައިތިބި އަށް ކުޅުންތެރިންގެ މެދުގައި ކުޅެވޭ މުބާރާތެކެވެ. ކެރިއަރުގައި ފުރަތަމަ ފަހަރަށް މި މުބާރާތުގައި ވާދަކުރާ އެމެރިކާގެ ޖެކް ސޮކްއާއި ދެކޮޅަށް ކުޅުނު މެޗުން ސްވިޓްޒަލޭންޑުގެ ރޯޖާ ފެޑެރާ މޮޅުވެފައިވަނީ ސީދާ ދެ ސެޓުންނެވެ. މި މެޗުގެ ސެޓުތައް ފެޑެރާ ގެންގޮސްފައިވަނީ 6-4 އަދި 7-6 އިންނެވެ.\nމިއީ ފެޑެރާ މި މުބާރާތުގައި ވާދަކުރާ 15 ވަނަ ފަހަރަށްވާއިރު ސޮކް މި މުބާރާތުގެ ޖާގައެއް ކަށަވަރުކުރީ މިދިޔަ ހަފްތާގައި ފްރާންސްގެ ޕެރިހުގައި ކުޅުނު ޕެރިސް މާސްޓާސް މުބާރާތް ކާމިޔާބު ކޮށްގެންނެވެ. މި މެޗު ކާމިޔާބު ކުރުމަށްފަހު ނޫސްވެރިންނާ ވާހަކަ ދައްކަމުން ފެޑެރާ ބުނެފައިވަނީ މެޗު ފެއްޓުނީ ވަރަށް ރަނގަޅަށް ކަމަށާއި އެހެނަސް ދެވަނަ ސެޓުގައި އުނދަގޫތަކާއި ކުރިމަތިވި ކަމަށެވެ. ފެޑެރާއަށް މިދިޔަ އަހަރުގެ މުބާރާތް ގެއްލުނު ނަމަވެސް އޭނާ މި އަހަރުގެ މުބާރާތަށް ކޮލިފައިވީ މި ސީޒަނުގައި ދެއްކި މޮޅު ކުޅުމާއި ވިދިގެންނެވެ.\nމި މުބާރާތުގެ ރައުންޑް ރޮބިންގެ ދެވަނަ މެޗުގައި ޖަރުމަނުގެ އެލެކްސެންޑާ ޒަވަރޭވް ވަނީ ދެ ސެޓު އެއް ސެޓުން ކްރޮއޭޝިއާގެ މަރިން ސިލިޗް ބަލިކޮށްފައެވެ. މި މެޗުގެ ފުރަތަމަ ސެޓު 6-4 އިން ސިލިޗް ގެންދިޔަ ނަމަވެސް ޒަވަރޭވް ވަނީ ފަހުން ކުޅުނު ދެ ސެޓު 6-3 އަދި 6-4 އިން ގެންގޮސް މެޗު ކާމިޔާބު ކޮށްފައެވެ. ޒަވަރޭވް ބުނެފައިވަނީ ސިލިޗް އާއި ދެކޮޅަށް ކުޅުނީ ވަރަށް އުނދަގޫ މެޗެއް ކަމަށާއި ފުރަތަމަ ސެޓު ގެއްލުނު ނަމަވެސް ފަހުން ކުޅުނު ދެ ސެޓު ކާމިޔާބުކޮށް މެޗުން މޮޅުވުމުން ވަރަށް އުފާވާ ކަމަށެވެ. އަދި އުއްމީދަކީ މުބާރާތް ކާމިޔާބުކުރުން ކަމަށް ވެސް ޒަވަރޭވް ބުނެފައިވެއެވެ.\nމި މުބާރާތުގެ ސިންގަލްސް އިވެންޓްގެ މެޗުތައް ފެށިފައިވާއިރު ސިންގަލްސް އިވެންޓް ކުރިއަށްދަނީ ދެ ގްރޫޕަކަށް ބެހިގެންނެވެ. އެއް ގްރޫޕަކީ ކުރީގެ މަޝްހޫރު ޓެނިސް ކުޅުންތެރިޔާ ޕީޓް ސެމްޕްރަސްގެ ގްރޫޕެވެ. ދެވަނަ ގްރޫޕަކީ ކުރީގެ ޓެނިސް ތަރި ބޮރިސް ބެކަރގެ ގްރޫޕެވެ.\nދުނިޔޭގެ އެއްވަނަ ކުޅުންތެރިޔާ ނަޑާލް އަދި ހަތްވަނައިގައިވާ ޑޭވިޑް ގޮފިން ހިމެނެނީ ޕީޓް ސެމްޕްރަސް ގްރޫޕްގައެވެ. ނަޑާލް އަދި ގޮފިން އާއެކު ދެން މިގްރޫޕްގައި ހިމެނެނީ ދުނިޔޭގެ ހަތަރު ވަނަ އޮސްޓްރިއާގެ ޑޮމިނިކް ތިއެމް އަދި ދުނިޔޭގެ ހަވަނާގައިވާ ބަލްގޭރިއާގެ ގްރިގޯ ޑިމިޓްރޯފް އެވެ.\nމިމުބާރަތުގެ ބޮރިސް ބެކާ ގްރޫޕްގައި ހިމެނެނީ މި މުބާރާތް ހަ ފަހަރު ކާމިޔާބުކޮށްފައިވާ ދުނިޔޭގެ ދެވަނަ ޓެނިސް ކުޅުންތެރިޔާ ސްވިޓްޒަލެންޑްގެ ރޮޖާ ފެޑެރާ، ދުނިޔޭގެ އަށްވަނާގައިވާ އެމެރިކާގެ ޖެކް ސޮކް އަދި ތިންވަނާގައިވާ ޖަރުމަނުވިލާތުގެ އެލެގްޒެންޑަރ ޒަވެރޭވްގެ އިތުރުން ފަސްވަނާގައިވާ ޗެކް ރިޕަބްލިކްގެ މަރިން ސިލިޗެވެ.\nމި އަހަރުގެ މުބާރާތުގައި އެންޑީ މަރޭ އާއި ނޮވަކް ޖޮކޮވިޗްގެ އިތުރުން ސްޓަން ވަވަރިންކާ ވާދައެއް ނުކުރާނެއެވެ.


Addu City Councilge Welfare fund hingumaai qaaim kurumaai medhu gotheh nimmun\nއައްޑޫސިޓީ ކައުންސިލްގެ ވެލްފެއަރ ފަންޑު ހިންގުމާއި ޤާއިމް ކުރުމާއި މެދު ގޮތެއް ނިންމުން\nހުށަހެޅުނު މައްސަލަ: އައްޑޫސިޓީ ކައުންސިލްގެ ވެލްފެއަރ ފަންޑު ހިންގުމުގެ އުޞޫލުގެ ދަށުން ފަންޑު ހިންގުމާއި މެދު ކައުންސިލުން ގޮތެއް ނިންމުމާއި އަދި އެ އުޞޫލުގައިވާ ގޮތުގެ މަތިން ލުއި ލޯނު ދޫކުރުމަށް ފަންޑެއް ޤާއިމު ކުރުމާއިމެދު ކައުންސިލުން ގޮތެއް ނިންމުން.\nމައްސަލަ ހުށަހެޅި ފަރާތް: އައްޑޫސިޓީ ކައުންސިލް ވެލްފެއަރ އެންޑް ރެކްރިއޭޝަން ކްލަބް\nއައްޑޫސިޓީ ކައުންސިލްގެ ވެލްފެއަރ އެންޑް ރެކްރިއޭޝަން ކްލަބުން ހުށަހެޅިފައިވާ މައްސަލަ އަކީ ވަރަށް ފުރިހަމަ މައްސަލައެއްކަން މުޅިކައުންސިލްއަށް ޤަބޫލުކުރެވޭތީ، އަދި މައްސލާގައި ބަޔާން ކުރެވިފައިވާ އައްޑޫސިޓީ ކައުންސިލް ވެލްފެއަރ ފަންޑަކީ ކައުންސިލްގެ ވެލްފެއަރ އެންޑް ރެކްރިއޭޝަން ކްލަބްގެ މެމްބަރުންނަށް ދިމާވާ އެކިއެކި ކަންކަމުގައި ލުއި ލޯނު ދިނުމުގެ މަޤްޞަދުގައި އުފައްދާފައިވާ މުހިއްމު ފަންޑެއް ކަމަށް ވީހިނދު، މިފަންޑު ހިންގުމުގެ އުޞޫލާއި އެއްގޮތަށް ފަންޑުގެ ކަންކަން ހިންގުމަށާއި، މިފަންޑަކީ ކްލަބްގެ މެމްބަރުންނަށް އެތައްގޮތަކުން ފައިދާ ކުރަނިވި ފަންޑަކަށް ވެގެން ދާނެ ކަމަށް ޤަބޫލުކުރެވޭތީ،\nމިފަންޑުހިންގުމަށް އެހީތެރިވުމުގެގޮތުން ފަންޑުގެ ޑިޕޮޒިޓެއްގެ ގޮތުގައި ކައުންސިލުން 100000.00ރުފިޔާ ( އެއްލައްކަރުފިޔާ) ފަންޑުގެ ރައުސްމާލެއްގެ ގޮތުގައި ހަމަޖައްސައި ދިނުމަށާއި، މިކަން ހަމަޖެއްސުމުގައި އިދާރީ ގޮތުން ކުރަންޖެހޭ އެންމެހައި އިންތިޒާމް ފައިނޭންސް ސެކްޝަނުން ކުރިއަށް ގެންގޮސް ދެއްވުމަށް ފެންނަކަމަށާއި،\nމި ފަންޑުގައި ބައިވެރި ވުމަށް ބޭނުންވާ މުވައްޒަފުންނަށް ކައުންސިލްގެ ވެލްފެއަރ ފަންޑުގެ އުޞޫލުގައި ބަޔާން ކުރެވިފައިވާ ގޮތުގެ މަތިން ފަންޑުގައި ބައިވެރި ވެވޭނެ އިންތިޒާމް ހަމަޖެއްސުމާއެކު ފަންޑުގައި ބައިވެރިވާ މުވައްޒަފުންގެ މުސާރައިން އުނި ކުރަންޖެހޭ ފައިސާ އުނިކުރެވޭނެ އިންތިޒާމް ހަމަޖެއްސުމަށާއި، މިގޮތަށް އުނިކުރެވޭ ފައިސާ ރެކްރިއޭޝަން އެންޑް ވެލްފެއަރ ކްލަބަށް ލިބޭނެ އިންތިޒާމް ހަމަޖެއްސުމަށް ފެންނަކަމަށާއި،\nކައުންސިލްގެ ވެލްފެއަރ އެންޑް ރެކްރިއޭޝަން ކްލަބްގެ ލުއިލޯނު ދިނުމުގެ އުޞޫލާއި އެއްގޮތަށް ލޯނު ދޫކުރުމާއި ލޯނު އަދާ ކުރުމުގެ އެންމެހާ ކަންކަން ހިންގާ ބެލެހެއްޓުމަށްފެންނަކަމަށް، ހުށަހެޅުނު ހުށަހެޅުމަށް ރިޔާސަތުން ވޯޓަށް އެއްސެވެމުން މިއަދުގެ ޖަލްސާގައި ބައިވެރިވެ ވަޑައިގަތް މެމްބަރުންގެ އިއްތިފާޤުން މިހުށަހެޅުން ފާސްވިއެވެ.\nތާއީދު ކުރެއްވި: ކައުންސިލަރ، ޙުސައިން ހިޔާޟް\nތާރީޚް: 29 ނޮވެމްބަރ 2017


ފީފާ ވަރލްޑް ކަޕް ޓްރޮފީ ދައްކާލުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nފީފާ ވަރލްޑް ކަޕް ޓްރޮފީ ދައްކާލުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n24 ޖަނަވަރީ 2018، ރިފަރެންސް: PS/RAY/2018/1\nނިޢުމަތްތައް މިންވަރު ކުރައްވާ اللّـه سبحانه وتعالى އަށް ޙަމްދުކޮށް ޝުކުރުކުރަން.\nމި އުއްމަތުގެ މާތް ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަނީ، މި ދުޢާގައި އެކަލޭގެފާނުގެ އާލުންނާއި، މިތުރު ޞަޙާބީން ޝާމިލުކުރަމުން.\nއެންމެހައި ލޮބުވެތި ދިވެހި ރައްޔިތުން، ޚާއްޞަކޮށް، ދިވެހި ކުޅިވަރުގައި މިރޭ މި ފެންނަ ކުޑަކުދިން، ތުއްތުކުދިން؛\nޝައްކެއްވެސްނެތް، އަހަރުމެން މިރޭ ގުނަމުން މިދަނީ ވަރަށް ޚާއްޞަ ވަގުތުކޮޅެއް. އިންތިޒާރު ކުރަމުން މިދަނީ ވަރަށް މުހިންމު ވަގުތުކޮޅަކަށް. އަހަރުމެންގެ ޝައުޤުވެރިކަމާއި، އަހަރުމެންގެ ކެތްތެރިކަން ކުޑަވެފައި މިވަނީ މި ވަގުތުކޮޅު އައިސްފައި ދިވެހިރާއްޖެއާ ކައިރިވީމަ.\nއާދެ، ޝައްކެއްވެސްނެތްގޮތުގައި، މިއީ ވަރަށް އުފާވެރި އަދި އެ އިންތިޒާރެއްގައި އަހަރުމެން ތިބޭތާ އެތަކެއް ދުވަހެއްވީ އިންތިޒާރެއް. އަހަރުމެންގެ ދިވެހިރާއްޖެ، މިތާ މިތިބަ ކުޑަކުދިންނަށްވެސް އެނގޭނެ، އަދި އަޅުގަނޑުމެންގެ ހުރިހާ ބޮޑެތި މީހުންނަށްވެސް، އަދި އަޅުގަނޑުމެންގެ މެހްމާނުންނަށްވެސް އެނގޭނެ، ދިވެހިރާއްޖެ މަޝްހޫރުވެފައި މި އޮންނަނީ ވަރަށް ރީތި ގޮނޑުދޮށްތަކެއް ހިމެނޭ އަދި ފަތުރުވެރިން އުފާވާ، ޝައުޤުވެރިކަން ހުންނަ މަންޒިލެއްގެ ގޮތުގައި.\nއެހެންވީމާ، ދިވެހިރާއްޖެއަކީ ބޭރުގެ މެހްމާނުންނަށް ވަރަށް ކަމުދާ، ވަރަށް މަޤްބޫލު، ފަތުރުވެރިކަމުގެ ޑެސްޓިނޭޝަނެއް. ޓުއަރިސްޓް ޑެސްޓިނޭޝަނެއް. މި ފަތުރުވެރިކަމުގެ ޑެސްޓިނޭޝަނަށް އެހެންވީމާ އަހަރުމެން ޖެހޭނެ، ހުރިހާ މެހްމާނުންނަށް މަރުޙަބާ ކިޔަން. ހުރިހާ ބައްރަކުން، ހުރިހާ ދައުލަތްތަކަކުން، ހުރިހާ ތަންތަނަކުން އަންނަ މެހްމާނުންނަށް އަހަރުމެން މަރުޙަބާ ކިޔަންވާނެ. ދިވެހިރާއްޖެއަކީ މެހްމާންދާރީ އަދާކުރުމުގައި ލާމަސީލު ދައުލަތެއް. ލާމަސީލު ޤައުމެއް. އެހެންވީމާ، މިއަދު ފެނިގެން މިދަނީ ދުނިޔޭގައިވެސް އޮތް އެންމެ މަޤްބޫލު ހަނީމޫން ޑެސްޓިނޭޝަން ކަމުގައި ގަބޫލުކުރެވެމުން އަންނަ އަދި ޓުއަރިޒަމްގެ ޞިނާޢަތުގެ ލިޓްރެޗަރގައި ލިޔެވެމުން އަންނަ އަހަރުމެންގެ މި ލޯބި ކުޑަކުޑަ ދިވެހިރާއްޖެ. ދިވެހިރާއްޖެ މަޝްހޫރުވެފައި މި އޮންނަނީ މިގޮތަށް.\nއެހެންވީމާ، އެންމެ މަޤްބޫލު ހަނީމޫން ޑެސްޓިނޭޝަނަށް މިއަދު މި ޒިޔާރަތް ކުރަނީ، މިރޭ އަހަރުމެންނާ މި ބައްދަލުކުރަނީ އެންމެ މަޤްބޫލު، އެންމެ ޕްރެސްޓިޖަސް، އެންމެ ކޮވިޓެޑް، ފީފާގެ އައިކޮނިކް ޓްރޮފީ.\nއާދެ، އެންމެ މަޤްބޫލު އައިޑޮލް މިހިރީ، އެންމެ މަޤްބޫލު ހަނީމޫން ޑެސްޓިނޭޝަންގައި. މިއީ ޝައްކެއްވެސްނެތްގޮތުގައި، މިތާ މިތިބަ ފުޓްބޯޅައަށް ޝައުޤުވެރިކަން ހުންނަ ކުޑަކުދިންނާއި އަދި މި އިޙްތިފާލަށް ވަދެ ތިބި ޒުވާނުންނަށް އުފާވެރިކަމާއި ހިނިތުންވުން، އަދި ހިތްހަމަޖެހުމާއި ފަޚްރުވެރިކަން ގެނެސްދޭނެ ވަގުތުކޮޅެއް.\nއަޅުގަނޑަށްވެސް ލިބޭ އުފަލަކީ، މި އުފަލުގައި ބައިވެރިވުމުގެ ފުރުޞަތު ލިބިގެންދާކަން. ދިވެހިރާއްޖޭގެ ނަމުގައި މި ތަށި އުފުލައިލުމަށް ލިބޭ ޝަރަފަކީ، މަދުން ނޫނީ މިފަދަ ޝަރަފެއް ނުލިބޭނެވަރުގެ ވަރުގަދަ ޝަރަފެއް. އެހެންވީމާ، ދިވެހި ރައްޔިތުންގެ ފަރާތުން ޚާއްޞަކޮށް، ކުޅިވަރަށް ލޯބިކުރާ ހުރިހާ ދިވެހި ރައްޔިތުންގެ ފަރާތުން އަޅުގަނޑުމެން މި މަރުޙަބާ މި ކިޔަނީ މި ދެންނެވި މެހްމާނަށް. އާދެ، އެންމެ ވަރުގަދަ އައިޑޮލް. [ދަ ކޮވިޓެޑް އައިކޮނިކް ފީފާ ވަރލްޑް ޓްރޮފީ] މި އަހަރުމެންގެ ދިވެހިރާއްޖެއަށް ޒިޔާރަތް ކުރަނީ.\nއެހެންވީމާ، އަހަރުމެން ހުރިހާ ކުދިންވެސް، ހުރިހާ މީހުންވެސް، މި ފީފާ ޓްރޮފީއަށް މަރުޙަބާ އެބަ ކިޔަންޖެހޭ. މިއީ ޝައްކެއްވެސްނެތްގޮތުގައި، ދިވެހި ރައްޔިތުންގެ ފަރާތުން، ދިވެހިރާއްޖޭގައި ޚާއްޞަކޮށް ކުޅިވަރަށް ލޯބިކުރާ ހުރިހާ އެންމެންގެ ފަރާތުން އަޅުގަނޑަށް ލިބޭ ޝަރަފެއް، ލިބޭ އުފަލެއް. އެ އުފަލުގައި ތިޔަ ހުރިހާ ބޭފުޅުން ބައިވެރިވެވަޑައިގަންނަވާނެ ކަމަށް އަޅުގަނޑު އުންމީދު ކުރަން.\nAt this historic moment, with this joyous young crowd overwhelmed with the awesome once inalifetime experience, once inalifetime event, millions of fans world over are glued to their screens, never taking their eyes off this long journey,ajourney that has started few days back.\nIn several parts of the world, football is the opiate of the youth, the palliative for the many voting spectators. The moment has come to witness the most passionate and prestigious idol of all times, the iconic FIFA trophy visiting the popular idyllic honeymoon destination of our beautiful Maldives.\nLet me welcome the idol, the FIFA Trophy, and embrace on behalf of the youth with open arms. Let me also extend our heartfelt appreciation to the management of FIFA, to the World Cup Organising Committee, to the FAM of the Maldives, Coca-Cola Company assisting FAM in this journey, Let me welcome all of you for bringing joy of happiness to the thousands of devote fans of football in Maldives. This event clearly, while it brings happiness, it also brings tears to all of our eyes, tears of happiness and also tears to the eyes as well. Indeed, it isadream that we have never dreamt of. So kids, fans of football, let’s all hold the dream.\nމި އުފާވެރި މުނާސަބަތުގައި އަޅުގަނޑުމެންގެ ޚިޔާލަށް ގެންނަންޖެހެނީ، ދެންމެ ތަޢާރުފުގައި އަދި ވާހަކަފުޅު ދެއްކެވި ބޭފުޅަކު، މިއީ ފުޓްބޯޅައިގެ ވަރަށް އިސް ކުޅުންތެރިއެއް ފަރަންސޭސި ޓީމުގައި. މި ޓްރޮފީއަކީ އެންމެ ވަރުގަދަ ފުޓްބޯޅަ ކެޕްޓަނުން، ޒިދާން، މެރެޑޯނާ، މިފަދަ ކުޅުންތެރިން އަރމް ބޭންޑާ، ކެޕްޓަން އަރމް ބޭންޑާއެކީ ލިފްޓްކޮށްފައި އޮތް ޓްރޮފީއެއް.\nއެހެންވީމާ، ޝައްކެއްވެސްނެތްގޮތުގައި، މިކަހަލަ ޓްރޮފީއެއް ދިވެހިރާއްޖެއަށް އައިމަ، އަހަރުމެން އެންމެން އުފާވޭ. އަހަރުމެންގެ ހިތްތަކަށް ހިތްހަމަޖެހުން ގެނެސްދޭ. އަހަރުމެންގެ ލޯމަތިން، އަހަރުމެންގެ މޫނުމަތިން އަހަރުމެންނަށް ފެންނަނީ އުފާވެރިކަމުގެ ޝުޢޫރު. ލޯތަކުން މި އަންނަނީ ކަރުނަ. އުފަލުން އަންނަ ކަރުނަ. އަދި ނުރޮއި ހުންނަ ލޯތަކުންވެސް އަހަރުމެންނަށް މި ފެންނަނީ ކަރުނަ. އަހަރުމެންގެ ޙަޔާތުގައި އެއްފަހަރު ނޫނީވިއްޔާ މިކަހަލަ އުފާވެރި މުނާސަބަތެއް އަހަރުމެންނަކާ ބައްދަލެއްނުކުރާނެ.\nއަހަރުމެން ބޭނުންވަނީ ދިވެހިރާއްޖޭގެ ހުރިހާ ހިސާބެއްގައި މިކަހަލަ އުފާވެރި މެހެފިލްތައް އިތުރުވެގެންދިޔުން. ޝައްކެއްވެސްނެތްގޮތުގައި، ކުޅިވަރުގެ ތެރެއިން އަހަރުމެންނަށް އެކުވެރިކަން އާލާކުރެވޭނެ. މިކަހަލަ އުފާވެރި އެތައް އިޙްތިފާލުތަކެއް އަހަރުމެން ކުރަން ބޭނުންވޭ. އަހަރުމެންގެ ރާއްޖެއަކީ ޞުލްޙަވެރި ރާއްޖެއެއްކަން އަހަރުމެން ދައްކައިދޭން ބޭނުންވޭ، އަހަރުމެންގެ މެހްމާނުންނަށް.\nމި ތަށި މި އަންނަނީ 50 އެތައް ޤައުމަކަށް ދަތުރުކުރާ ތަށްޓެއްގެ ގޮތުގައި. މި ތަށި މި ކުރަނީ ވަރަށް ދިގު ދަތުރެއް. މި ތަށި މި ކުރަނީ 123 ދުވަހުގެ ދަތުރެއް. އެންމެފަހުން ވަރލްޑް ކަޕް ކުޅޭ ޤައުމާ ހަމައަށް މި ތަށި ޒިޔާރަތް ކުރާނެ. މި ޒިޔާރަތުގައި، މި ދަތުރުގައި އަހަރުމެންގެ ދިވެހިރާއްޖެއަށް މި ތަށި އައުމަކީ، ޝައްކެއްވެސްނެތްގޮތުގައި މަދުންނޫނީ އަހަރުމެންނަށް ނުލިބޭވަރުގެ ވަރުގަދަ ފަޚްރެއް، ޝަރަފެއް.\nމީގެ 47 އަހަރު ކުރިން މި ތަށި ފަރުމާކުރެވިފައި މިވަނީ. މިއަދު މި ތަށީގެ އަގަކީ އެމެރިކާގެ ޑޮލަރުން ކަމަށްވަންޏާ 10 މިލިއަން އެމެރިކާ ޑޮލަރު. ވަރލްޑް ކަޕް އިވެންޓެއް އޯގަނައިޒް ކުރުމަކީ، ނޫނީވިއްޔާ ދުނިޔޭގެ ތަށްޓަށް މި ކުޅޭ ވާދައިގެ މުބާރާތެއް އޯގަނައިޒް ކުރުމަކީ ވަރަށްގިނަ ބައެއްގެ އެފަރޓާއި މަސައްކަތް އެއަށްދާ ކަމެއް. މިއީ ވަރަށްބޮޑު ވިޔަފާރިއެއްވެސްމެ. އާމްދަނީއެއްގެ ގޮތުގައި 4000 މިލިއަން އެމެރިކާ ޑޮލަރު ލިބޭއިރު، އަހަރުމެންނަށް އެނގޭ، ވަރލްޑް ކަޕްގައި ޕްރައިޒް މަނީގެ ގޮތުގައި އެކި ޓީމުތަކަށް، ކުޅުންތެރިންނާއެކީ އެބަ ލިބޭ 400 މިލިއަން ޑޮލަރު. މިހާ ގިނަ ފައިސާ މި ދޭއިރު، އަހަރުމެންގެ ޚިޔާލަށް މި އަންނަނީ، ދިވެހިރާއްޖޭގެ ރައީސް މި ވާހަކަ ތިމަންނަމެންނާ މި ދައްކަނީ ކީއްވެގެންތޯ؟ މި ސުވާލު.\nއަޅުގަނޑު ހަމަ ހުރިހާ އެހުންތެރިންނަށް ދަންނަވާލަން ބޭނުންވަނީ، މިހާރު މި ހިނގާ4އަހަރުގެ ތެރޭގައި، ދިވެހިރާއްޖޭގެ އެކި ހިސާބުގައި ސްޕޯޓިންގ އިންފްރާސްޓްރަކްޗަރތައް ޑިވެލޮޕް ކުރުމަށްޓަކައި މިއިން ޒަމާނަކު، މީގެކުރީގެ އެތަކެއް އަހަރު އެއްކޮށްލީމަވެސް ނުކުރާވަރަށް އެހެރީ މަސައްކަތް ކުރެވިފައޭ. ރާއްޖޭގެ ހުރިހާ ދިމާއަކަށް، ޒުވާނުންނަށް މި ފުރުޞަތު ހޯދައިދިނުމަށްޓަކައި މި އިންފްރާސްޓްރަކްޗަރތައް ޤާއިމުކުރެވިފައި މިވަނީ. އަދި މީގެ ނަތީޖާވެސް އިރާދަކުރެއްވިއްޔާ ރަނގަޅު. އަހަރުތަކުގެ ތަމްރީނާއެކީ، މިދިޔަ4އަހަރު ދުވަހަކީ ބައިނަލްއަޤްވާމީ މުބާރާތްތަކުގައި އެންމެ ގިނަ އަދަދެއްގެ ދިވެހި އެތްލީޓުން، ދިވެހި ކުޅުންތެރިން ބައިވެރިވި4އަހަރު. ހަމައެހެންމެ، ބައިނަލްއަޤްވާމީ މުބާރާތްތަކުން އެންމެގިނަ ޝަރަފުގެ ވަނަތައްވެސް، ނޫނީ މެޑެލްތައްވެސް ގެނައި4އަހަރު.\nއަޅުގަނޑުގެ އަމާޒަކީ، ޒުވާނުންނަށް، ކުޑަކުދިންނަށް މި ފުރުޞަތުތައް ތަނަވަސްކޮށްދިނުން. އަދި މީގެ ބޭނުމަކަށްވާނީ، މި ކުޅިވަރުތަކާއެކީ ޒުވާނުންގެ ތަރުބިއްޔަތާއި، މިހާރު އިޤްތިޞާދީ ގޮތުން މި ދަތުރުކުރާ، މި ކުރެވޭ އިންވެސްޓްމަންޓްތަކުގެ ނަތީޖާއިން ވަރލްޑް ކަޕުން މި ހޯދާ އެތައް ބިލިއަން ޑޮލަރެއްގެ އެހީއަކީވެސް، ނޫނީވިއްޔާ އެތައް ބިލިއަން ޑޮލަރެއްގެ މަންފާއަކީ ހަމަ ދިވެހި ޒުވާނުންނަށް، އަންނަން އޮތް ޖީލުތަކުގައި ދިވެހިރާއްޖޭގައި މިކުރެވޭ މަސައްކަތްތަކުން ބިލިއަނުން ބިލިއަނުން އާމްދަނީ ލިބޭނެ ކަމަކަށްވެގެންދިޔުން.\nއަޅުގަނޑުމެން މިއަދު މި ތަށި އުފުލައިލަނީ ފަޚްރުވެރިކަމާއި އުފަލާއެކީ. ކުޅިވަރަކީ މުޅި ދުނިޔެ އެއްބައި ކުރާ އެއްޗެއް. އަދި މި ތަށި އުފުލާއިރު، އަޅުގަނޑުމެންގެ ޢަޒުމަކަށް، އަމާޒަކަށް ވާންވާނީ ކުޅިވަރުގެ މުބާރާތްތަކުގައި މިކަހަލަ ރަން ތަށިތައް އެތަކެއްފަހަރު އުފުލުން. އަދި ހަމައެހެންމެ، އަޅުގަނޑުމެންގެ އަމާޒަކަށްވާންވާނީ ބޭރުގެ މެހްމާނުންނަށާއި މުޅި ދުނިޔެއަށް ދެއްކުން. އަމާންކަމާއި، ޞުލްޙައާއި، މެހްމާންދާރީގެވެސް ރަންތަށި އުފުލާ ބަޔަކީ ދިވެހިރާއްޖެ ކަމުގައި ދެއްކުން. މިއީ އަޅުގަނޑުމެންގެ އަމާޒަކަށްވާންވާނީ.\nއަޅުގަނޑު އެދެނީ ތިޔަ ހުރިހާ ކުދިންނަށް، ހުރިހާ ޒުވާނުންނަށް ބާއްޖަވެރި އަދި އަމާން ދުވަސްތަކެއް. ކުޅިވަރުގައި ފާގަތި މުސްތަޤްބަލެއް.\nއިރާދަކުރެއްވިއްޔާ އަޅުގަނޑުމެންގެ މި މަސައްކަތުގައި މާތްﷲގެ ބަރަކާތް މިންވަރު ކުރައްވާށި!


SunOnline: Rapid Fire: Nuzu ge bucketlist gai ah dhen othee meehakaa inun!\nރެޕިޑް ފަޔާ: ނުޒޫގެ ބަކެޓްލިސްޓުގައި ދެން އޮތީ މީހަކާ އިނުން!\nއައިމިނަތު ލުބާ 03 Oct 2019, 10:33\nކުޑަދުވަސްކޮޅެއްގެ ތެރޭގައި ދިވެހި ފިލްމު އިންޑަސްޓްރީގައި ޓޮޕް ލިސްޓުގެ އެންމެ މަތިން ގުނާލެވޭ ހުނަރުވެރި ތަަރިއަކަށް ނުޒުހަތު ޝުއައިބު ވެއްޖެއެވެ.\nގިނަ ފިލްމުތަކެއްގައި ހަރަކާތްތެރިވެފައިވާ ނުޒޫ އެންމެ ފަހުން ފެނުނީ އިލްޔާސް ވަހީދު (އިއްލެ)ގެ "ބަވަތި" އިންނެވެ. ފިލްމުގައި ނުޒޫގެ ކެރެކްޓާއަށް އެންމެންގެ ލޯބި ލިބުނެވެ. ނުޒޫ ކުރިއަރާފައިވާ މިންވަރު އެ ފިލްމު ބެލުމުން ހާމަވިއެވެ.\nކުރިއަށް ވެސް ނުޒޫގެ ގިނަ ޕްރޮޖެކްޓްތަކެއް ހުރިއިރު މިހާރު އޭނާ ކުރަމުން އަންނަނީ ވީމީޑިއާގެ ފީޗާ ފިލްމު "ކޮސް ގިނަ މިސްޓޭކް"ގައެވެ.\nބިޒީ ޝެޑިއުލުން ކުޑަ ނަމަވެސް ހުސް ވަގުތުކޮޅެއް ހުސްކޮށްލުމަށްފަހު ނުޒޫ ވަނީ "ސަން"އިން ގެނެސްދޭ ރެޕިޑް ފަޔާ ޗެލެންޖުގައި ބައިވެރިވެފައެވެ.\nއެކަމަކު ފިލްމީ ދާއިރާ އެއްފަރާތްކޮށް، ނުޒޫގެ ދިރިއުޅުމުގެ ވާހަކައިގެ ތެރެއަށް ޖެހިލަމާހެއްޔެވެ. ނުޒޫގެ ބަކެޓްލިސްޓުގައި ހިމެނޭ ކޮންމެވެސް ކަމެއްގެ ވާހަކަ ކިޔައިދިނުމަށް އެދުމުން ހިނިގަނޑެއް ޖަހާލާފައި އޭނާ ބުނީ "މިހާރު އޮތީ މީހަކާ އިނުން" ކަމަށެވެ.\nއަދި އަންނަ އަހަރު ކައިވެނިކުރުމަށް އޭނާ ތައްޔާރުވަމުން އަންނަ ކަމަށްވެސް އޭނާ ބުންޏެވެ.\nޝޫޓިންތަކަށް ބަރާބަރު ގަޑިއަށް އަންނަ ނުޒޫގެ ދިރިއުޅުމާއި ބެހޭ ގޮތުން އިތުރު ގިނަ ވާހަކަތަކެއްވެސް ރެޕިޑް ފަޔާގައި އޭނާ ކިޔައިދިނެވެ. އަދި ފިލްމީދާއިރާއާ ގުޅޭ ގޮތުންވެސް އޭނާ ވަނީ ގިނަ ވާހަކަތަކެއް ދައްކާފައެވެ.\nނުޒޫއަށް ކުރި ސުވާލުތަކުގެ ޖަވާބު އޭނާ ދިނީ އޭނާގެ ސިގްނޭޗާ ފަރި ހިނިތުންވުމާއެކު، ވަރަށްވެސް ފުރިހަމަކަމާއެކުއެވެ. ދެން ވީޑިއޯ ބަލައިލާށެވެ.


EURO 2020: Scotland in England molhuviya nudhee hifahattaifi\nޔޫރޯ 2020: ސްކޮޓްލެންޑުން އިންގްލެންޑް މޮޅުވިޔަނުދީ ހިފަހައްޓައިފި\nޝާއިޢުކުރީ: ޙަންނާން ޖޫން 19, 2021, 08:36\nޔޫރޯ 2020 ގެ ގްރޫޕް ޑީ ގައި ރޭ އިންގްލެންޑާއި ސްކޮޓްލެންޑް ބައްދަލުކުރި މެޗު އެއްވަރުވެގެން ނިމިއްޖެއެވެ.\nލަންޑަނުގެ ވެމްބްލީ ސްޓޭޑިއަމްގައި ރޭ ކުޅުނު މި މެޗު އެއްވަރުވީ ދެ ޓީމުން ކުރެ ޓީމަކަށް ލަނޑެއް ނުޖެހި 0-0 ގެ ނަތީޖާއިންނެވެ.\nމި މެޗު ފެށިގެން ރަނގަޚް ކުޚެމުން އައީ އިންގްލެންޑުންނެވެ. އެގޮތުން އެޓަިމުން ފޮނުވާލި ހަމަލާއެއް ސްކޮޓްލެންޑްގެ ގޯލުގެ ދަނޑިއަށް ވެސް ވަނީ އަމާޒުވެފައެވެ. މީގެއިތުރުން ސްކޮޓްލެންޑުންވެސް ވަނީ އިންގްލެންޑްގެ ގޯލާ އަމާޒުކޮށް ނުރައްކާތެރި ހަމަލާއެއް ފޮނުވާލާފައެވެ. އެގޮތުން އެ ޓީމުގެ ފޯވާޑް ޗޭ އެޑަމްސް ފޮނުވާލި ހަމަލާގެ ހުރަހަކަށްވީ އިންގްލެންޑުގެ ގޯލްކީޕަރު ޕިކްފޯޑެވެ.\nމި މެޗުގެ ދެވަނަ ހާފުގައި ވެސް ދެޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، މި ހާފު ފަށައިގެން ދެވަނަ މިނެޓުގައި އިންގްލެންޑުގެ މޭސަން މައުންޓަށް ވަނީ ލަނޑު ޖަހަން ރަނުގެ ފުރުސަތެއް ލިބި ބޭކާރުވެފައެވެ. ނަމަވެސް މި ފުރުސަތުގެ ބޭނުން ނުހިފުނުއިރު، ސްކޮޓްލެންޑްގެ އެޑަމްސް ވެސް ވަނީ އިންގްލެންޑްގެ ގޯލާއި އަމާޒުކޮށް ނުރައްކާތެރި ހަމަލާއެއް ފޮނުވާލާފައެވެ. އެހެން ނަމަވެސް އެ ހަމަލާ ދިޔައީ ގޯލާ އަމާޒުނުވެއެވެ.\nރޭގެ މި ނަތީޖާއާއެކު އިންގްލެންޑް މިވަގުތު އޮތީ ގްރޫޕް ޑީ ގެ ދެވަނައިގައި4ޕޮއިންޓާއި އެކުގައެވެ. އެއްވަނައިގައި އޮތް ޗެކް ރިޕަބްލިކަށްވެސް ވަނީ ދެ މެޗުން ހަތަރު ޕޮއިންޓް ލިބިފައިވާއިރު، އިންގްލެންޑަށް ގިރޫޕުގެ އެއްވަނަ ލިބެނީ ގޯލުގެ ތަފާތުންނެވެ. މި ގުރޫޕުގެ ތިންވަނައިގައި އޮތް ކްރޮއޭޝިއާ އާއި ހަތަރުވަނައިގައި އޮތް ސްކޮޓްލެންޑަށް ލިބިފައިވަނީ އެންމެ ޕޮއިންޓެކެވެ.


Khaarijee siyaasathge asaasakee rayyithunge maslahathu himaayaiykurun- Foreign minister Khaarijee siyaasathge asaasakee rayyithunge maslahathu himaayaiykurun- Foreign minister\nޚާރިޖީ ސިޔާސަތުގެ އަސާސަކީ ރައްޔިތުންގެ މަސްލަހަތު ހިމާޔަތްކުރުން - ޝާހިދު\nމިޝަންތަކުގެ މަސައްކަތްތަކަށް އަހުލުވެރި ކުރުމަށް ބާއްވާ ބައްދަލުވުމުގެ ތެރެއިން މިނިސްޓަރ ޢަބްދުﷲ ޝަހިދު ވާހަކަފުޅު ދައްކަވަނީ\nރައީސުލްހުމްހޫރިއްޔާ އިބްރާހިމް މުހައްމަދު ސާލިޙްގެ ސަރުކާރުގެ ޚާރިޖީ ސިޔާސަތުގެ އެންމެ މައިގަނޑު އަސާސަކީ ދައުލަތާއި ރައްޔިތުންގެ އެންމެ މަތީ މަސްލަޙަތު ޙިމާޔަތްކުރުންކަމަށް ޚާރިޖީ ވަޒީރު އަބްދުﷲ ޝާހިދު ވިދާޅުވެއްޖެއެވެ.\nރާއްޖެއިން އެކި ޤައުމުތަކަށާއި ޖަމްއިއްޔާތަކަށް ކަނޑައަޅުއްވާ އައު ސަފީރުންނާއި، ސަފީރުންގެ ނައިބުން، އެބޭފުޅުން ޙަވާލުވާ މިޝަންތަކުގެ މަސައްކަތްތަކަށް އަހުލުވެރި ކުރުމަށް ފޮރިންގ މިނިސްޓްރީގައި ބާއްވާ2ދުވަހުގެ ޕްރޮގްރާމް ފައްޓަވައިދެއްވަމުން އަބްދުﷲ ޝާހިދު ވިދާޅުވީ ރާއްޖޭގެ މުޅި ޚާރިޖީ ސިޔާސަތު އަމާޒުވެފައި އޮތީ ދިވެހި ދައުލަތުގެ އެންމެ މަތީ މަސްލަހަތުތައް ޙިމާޔަތްކުރުމަށް ކަމަށެވެ. މިނިސްޓަރ ވިދާޅުވީ އެއީ ރާއްޖޭގެ މިނިވަންކަމާއި، ރާއްޖޭގެ އިސްތިޤްލާލާއި، ރާއްޖޭގެ ރައްޔިތުންނަށް ފައިދާކުރާނެ ގޮތަށް ކަންކުރުންކަމަށެވެ.\nރާއްޖޭގެ ޚާރިޖީ ސިޔާސަތު ދެން ބިނާވެގެން ދާނީ ޑިމޮކްރަސީއާއި އިންސާނީ ހައްޤުތަކާއި ތިމާވެށި ރައްކާތެރިކުރުމަށް ކުރަމުންގެންދާ މަސައްކަތްތަކުގައި އިސްނެގުމުގެ މައްޗަށްކަމަށް ރައީސް އިބްރާހިމް މުހައްމަދު ސާލިޙް ވެރިކަމުގެ ހުވައިކުރެއްވުމަށްފަހު ދެއްކެވި ވާހަކަފުޅުގައި ވިދާޅުވެފައިވާކަމާއި، ހަމައެއާއިއެކު ރާއްޖެއާއި ގާތް ގުޅުމެއް ބާއްވަން ބޭނުންވާ، ބައިނަލްއަޤްވާމީ އުޞޫލުތަކަށް ބޯލަނބާ ހުރިހާ ޤައުމުތަކަކާއިއެކު ރާއްޖެއިން އެކުވެރިކަމުގެ ގުޅުން ބަދަހިކުރަމުން ގެންދާނެކަމަށް ވިދާޅުވިކަން މިނިސްޓަރ ޝާހިދު ފާހަގަކުރެއްވިއެވެ.\nޑިޕްލޮމެޓިކް މިޝަންތަކުގައި ތިއްބަވާ ބޭފުޅުން ބޭރުގައި ތިއްބަވަނީ ރައްޔިތުންގެ ޚާދިމުންގެ ގޮތުގައިކަން ހަނދުމަފުޅު ބަހައްޓަވަން ޖެހޭކަމަށް މިނިސްޓަރ ޝާހިދު ވިދާޅުވިއެވެ. އަދި ބޭރުގައި ހުންނަވަނިކޮށް ރައްޔިތަކަށް ކަމެއް ދިމާވެއްޖެނަމަ އެކަމަކަށް ވީހާވެސް ބޮޑަށް އިސްކަން ދެއްވުމަށް ސަފީރުންނާއި ސަފީރުންގެ ނައިބުންނަށް ޝާހިދު ވަނީ އިލްތިމާސްކުރެއްވާފައެވެ. ރާއްޖެއިން ބޭރުގައި ދިވެހިންނަށް ދިމާވާ މައްސަލަތަކަށް ހައްލު ހޯދުމުގައި ޚާއްސަ ސަމާލުކަމެއް މިނިސްޓްރީއިން ކުރިއަށް އޮތްތަނުގައި ދެއްވާނެކަމަށް މިނިސްޓަރ ޝާހިދުގެ އައު އަހަރުގެ މެސެޖްގައިވެސް ވަނީ ވިދާޅުވެފައެވެ.\nރާއްޖެއިން އެކި ޤައުމުތަކަށާއި ޖަމްއިއްޔާތަކަށް ކަނޑައަޅުއްވާ އައު ސަފީރުންނާއި، ސަފީރުންގެ ނައިބުން، އެބޭފުޅުން ޙަވާލުވާ މިޝަންތަކުގެ މަސައްކަތްތަކަށް އަހުލުވެރި ކުރުމަށް ބާއްވާ މި ޕްރޮގްރާމްގައި 16 ފަރާތަކުން ބައިވެރިވެވަޑައިގަންނަވައެވެ.


ޕޭމަންޓް ވައުޗަރުން ޚަރަދުކުރުން | ދައުލަތުގެ މާލިއްޔަތުގެ ގަވާއިދު\n6.04 ޕޭމަންޓް ވައުޗަރުން ޚަރަދުކުރުން\nޕޭމަންޓް ވައުޗަރު ބޭނުންކޮށްގެން ދައުލަތުގެ ފައިސާ ޚަރަދުކޮށް ބެލެހެއްޓުމުގައި ތިރީގައިވާ ލިޔެކިޔުންތައް ރަނގަޅަށް ބަލަހައްޓަންވާނެއެވެ.\n1.\tޕޭމަންޓް ވައުޗަރު\n1.1\tޕޭމަންޓް ވައުޗަރަކީ ފައިސާ ޚަރަދުކުރުމާއި ފައިސާ ހަވާލުކުރުމަށް ތައްޔާރުކުރެވޭ، ފައިސާ ލިބިގަތުމަށް ހުށަހަޅާ ހުރިހާ ލިޔެކިޔުންތަކުގެ ޚުލާޞާ ލިޔުމެކެވެ. ފައިސާ ޚަރަދުކުރުމުގެ ވައުޗަރު ބޭނުންކޮށްގެން ފައިސާ ޚަރަދުކުރެވޭނީ އެކަމަށް ހުއްދަކުރުމުންނެވެ.\n1.2\tކޮންމެ އެކައުންޓަކުން ޚަރަދުކުރުމަށް ބޭނުންކުރަންވާނީ ވަކި ވައުޗަރެވެ. އެ އެކައުންޓަކުން ޚަރަދުކުރުމަށް ބޭނުންކުރާ ވައުޗަރުގައި ތަރުތީބުން ވައުޗަރު ނަންބަރު ޖަހަންވާނެއެވެ. ކޮންމެ އެކައުންޓެއްގެ ވައުޗަރު ނަންބަރު ޖެހުމުގައި މާލީއަހަރު ނިމުމުން، އާއަހަރުގެ ބަޖެޓުން ކުރާ ޚަރަދެއް ނަމަ ފަށަންވާނީ 1 (އެކެއް) އިންނެވެ. ފައިސާ ޚަރަދުކުރުމުގެ ވައުޗަރު ޗާޕުކޮށްފައި ބަހައްޓާނަމަ، ޗާޕުކުރަންވާނީ އަސްލަކާއި2(ދޭއް) ކޮޕީ ހިމެނޭ ގޮތަށެވެ.\n1.3\tމިނިސްޓްރީ އޮފް ފިނޭންސްއިން ހިސާބު ބަލަހައްޓަމުންގެންދާ "ޕަބްލިކް އެކައުންޓިންގ ސިސްޓަމް" ގައި ޕޭމަންޓް ވައުޗަރު އޮންނަންޖެހޭ ގޮތާއި، ޕޭމަންޓް ވައުޗަރު ފުރިހަމަކުރަންޖެހޭ ގޮތް ބަޔާންކުރެވިފައިވާ ޕޭމަންޓް ވައުޗަރުގެ ފޯމެޓާއި، ޕޭމަންޓް ވައުޗަރު ތައްޔާރުކުރާނެ ގޮތް ބަޔާންކުރެވިފައިވާ ލިޔުން MG/BC04 ގައި ވާނެއެވެ. ދައުލަތުގެ ހުރިހާ އޮފީސްތަކުންވެސް ފައިސާ ހޯދުމަށް މިނިސްޓްރީ އޮފް ފިނޭންސްއަށް ހުށަހަޅަންޖެހޭނީ މި ސިސްޓަމްގައިވާ ގޮތުގެމަތިން ޕޭމަންޓް ވައުޗަރު ފުރިހަމަކޮށްގެންނެވެ.\n2.\tޕޭމަންޓް ވައުޗަރު ރަޖިސްޓަރީ\n(ހ) ޕޭމަންޓް ވައުޗަރު ރަޖިސްޓަރީ ބޭނުންކުރަންވާނީ ޕޭމަންޓް ވައުޗަރު ތައްޔާރު ކުރުމަށްފަހު ވައުޗަރުގެ ނަންބަރު ތަރުތީބުން ރެކޯޑް ކުރުމަށެވެ.\nމި ރަޖިސްޓަރީގައި ތިރީގައިވާ މަޢުލޫމާތު އެނގެން އޮންނަންވާނެއެވެ.\nތައްޔާރުކުރެވޭ ހުރިހާ ވައުޗަރެއް ނަންބަރު ތަރުތީބުން\nއެ ޚަރަދެއްގެ ތަފުސީލު\nއެ ވައުޗަރެއްގައިވާ ޚަރަދުގެ ކޯޑުތަކާއި ސަބްކޯޑު އަދި ފައިސާގެ އަދަދު\nއެ ޚަރަދެއް ކުރި ޗެކު ނަންބަރާއި ޗެކުގެ ތާރީޚާއި ޗެކުގެ ފައިސާގެ އަދަދު\n(ށ) ޕޭމަންޓް ވައުޗަރު ރަޖިސްޓަރީގެ ނަމޫނާއެއް މި ގަވާއިދުގެ MG/BC07 ގައި ވާނެއެވެ.\n3.\tޗެކު ރަޖިސްޓަރީ\nޕޭމަންޓް ވައުޗަރު ނިޒާމެއްގައި ޗެކު ރަޖިސްޓަރީއެއް އޮންނަންވާނެއެވެ. ޗެކު ރަޖިސްޓަރީއެއްގެ އެންމެބޮޑު ބޭނުމަކީ ފައިސާ ޚަރަދުކުރާ އެކައުންޓު ބާކީކުރުމާއި، އެކައުންޓުން ކުރަމުންދާ ޚަރަދުގެ މަޢުލޫމާތު އެނގެން އޮތުމާއި، ޗެކު ނަންބަރާއި ވައުޗަރު ނަންބަރު ތަރުތީބުން އެނގެން އޮތުމެވެ. ޗެކު ރަޖިސްޓަރީ އޮންނަންވީ ގޮތުގެ ނަމޫނާ މި ގަވާއިދުގެ MG/BC08 ގައި ވާނެއެވެ.\nޕޭމަންޓް ވައުޗަރު ބޭނުންކުރުމުގައި ތިރީގައިވާ ކަންތައްތައް ކުރަންވާނެއެވެ.\nފައިސާ ދޭންޖެހޭކަމުގެ އަސްލު ލިޔުންތައް ހޯދައި ހަމަކުރުން.\nޕޭމަންޓް ވައުޗަރާ ގުޅޭގޮތުން ކުރަންޖެހޭ މަސައްކަތްތައް މުވައްޒަފުންނާ ހަވާލުކޮށް، އެ ތަނެއްގައި އެ މަސައްކަތް ހިންގޭނެ އިންތިޒާމު ހަމަޖެހިފައިއޮތުން.